**ПРОТОКОЛ ОТ ЧЕТИРИНАДЕСЕТО ЗАСЕДАНИЕ НА ОБЩИНСКИ СЪВЕТ - РУСЕ**

**Проведено на 28 ноември 2024 година, начало 09:00 часа**

От общо 51 общински съветници присъстваха 48. Отсъстваха Елисавета Досева, Иван Величков и Петя Кашукеева. Заседанието беше открито и водено от акад. Христо Белоев, председател на Общински съвет – Русе.

 **Акад. Христо Белоев:** Добро утро на всички! Моля, заемете места. Да стартираме проверка на кворума. Тридесет и осем са се регистрирали с устройства. Имаме необходимия кворум. Откривам заседанието на общинския съвет. Моля за тишина. Моля за тишина и да се настроим за работа. Обсъждане на дневния ред. По дневния ред имате ли някакви допълнения, въпроси? Да, Златомира Стефанова.

 **Г-жа Златомира Стефанова:** Добро утро, дами и господа общински съветници. Добро утро, господин Председател, медии и колеги. Пожелавам ползотворна работа днес на общинския съвет. Бих искала да оттегля Контролен лист № 430, който след обсъждания в комисиите решихме да внесем по различен начин за следващата сесия. Благодаря ви.

 **Акад. Христо Белоев:** Благодаря.

 **Г-жа Златомира Стефанова:** Извинявам се, мислех в тази посока, леко се разсеях. Също искам да помоля да бъде внесена и извънредна точка за общинския транспорт, която мисля, че ви бяхме изпратили вчера. Благодаря ви.

 **Акад. Христо Белоев:** За общинския транспорт има от банка решение за средства, овърдрафт да бъде разрешен, за да могат да бъдат изплатени заплатите през декември на предприятието и е спешно, така че се налага да го гледаме днес. Други по дневния ред? Първо гласуваме да включим допълнителна точка като 36-та ще стане, за общински автотранспорт. Гласуваме за включване в дневния ред.

**КВОРУМ – 42. С 41 „за“, 0 „против“ и 1 „въздържал се“ се прие предложението.**

 **Акад. Христо Белоев:** Една точка имаме оттеглена и като цяло гласуваме дневния ред.

**КВОРУМ – 43. С 43 „за“, 0 „против“ и 0 „въздържал се“ се прие следния**

**ДНЕВЕН РЕД:**

1. К.л. № 409 Одобрение на Генерален план за организация на движението (ГПОД) за територията на Община Русе
2. К.л. № 414 Предоставяне безвъзмездно за управление върху имот – публична общинска собственост, за нуждите на Детска градина „Слънце“
3. К.л. № 415 Приемане на решение за предоставяне за управление на новоизграден актив, собственост на Община Русе на „Асоциация по водоснабдяване и канализация на обособената територия, обслужвана от „Водоснабдяване и канализация“ ООД – Русе
4. К.л. № 416 Учредяване безвъзмездно право на управление, върху имот - частна общинска собственост, с адрес: с. Сандрово, ул. ”Хан Аспарух” №22, в полза на кметство с. Сандрово
5. К.л. № 417 Предоставяне безвъзмездно за управление на част от недвижим имот – частна общинска собственост, находящ се в с. Басарбово, община Русе, за нуждите на Драматичен театър „Сава Огнянов“
6. К.л. № 418 Съгласие за продажба на общински недвижим имот, представляващ придаваем терени по улична регулация, с площ от 4,00 кв.м. (от ул. „Плана планина“ – ПИ 63427.5.233), които да се придадат към ПИ с идентификатор 63427.5.36 по КККР на град Русе, за образуване на нов УПИ VIII-36, кв. 813, по плана на кв. „Родина“ 4, град Русе
7. К.л. № 419 Прехвърляне на общински недвижими имоти, представляващ придаваеми терени от 3,8 кв.м и 15,4 кв.м по улична регулация от ПИ № 802.1389 – ул. „Осъм“, село Тетово, към частния ПИ 802.1012, срещу отнемане на терен от 0,2 кв.м. от частния ПИ 802.1012 и придаване към ул. „Марица“ в селото, за образуване на два нови УПИ – УПИ III-1634 и УПИ IV – 1635, в кв. 115
8. К.л. № 420 Откриване на процедура за провеждане на публичен търг с явно наддаване за продажба на недвижим имот - частна общинска собственост, намиращ се в гр. Русе, кв. „Долапите“, ул. „Владая“ №39
9. К.л. № 421 Продажба чрез публичен търг на имот – частна общинска собственост, представляващ Поземлен имот с идентификатор 63427.9.1118, ул. „Поп Харитон“, кв. Долапите, гр. Русе, по реда на чл. 35, ал. 1 от Закона за общинската собственост
10. К.л. № 422 Откриване процедура за провеждане на публичен търг с явно наддаване за продажба на недвижими имоти – частна общинска собственост, находящи се в местността „Кону бунар“, землище на град Русе
11. К.л. № 423 Откриване на процедура за провеждане на публичен търг с явно наддаване за продажба на недвижим имот – частна общинска собственост с адрес: гр. Русе, Община Русе, местност „Гълъбец“
12. К.л. № 424 Откриване на процедура за провеждане на публичен търг с явно наддаване за продажба на недвижим имот – частна общинска собственост с адрес: гр. Русе, Община Русе, местност „Касева чешма“
13. К.л. № 425 Откриване на процедура за продажба на общински поземлен имот по ул. „Котовск“ № 14, град Русе, предмет на Акт №5860/11.05.2009 г. за частна общинска собственост, по реда на чл. 35, ал. 3 от Закона за общинска собственост
14. К.л. № 426 Предоставяне безвъзмездно за управление на два броя гаражни помещения, намиращи се в сграда №503.722.1 с предназначение „Здравен дом“ в с. Червена вода, Община Русе
15. К.л. № 427 Откриване на процедура за провеждане на публичен търг с явно наддаване за продажба на недвижим имот - частна общинска собственост, намиращ се в землището на гр. Русе, Община Русе, местност „ДЗС-птичарника“
16. К.л. № 428 Прехвърляне на общински недвижим имот, представляващ придаваем терен от 36 кв.м по улична регулация от ПИ 51679.501.2219 към частния ПИ с идентификатор 51679.501.236, срещу отнемане на терени от 7 кв.м и 9 кв.м от частния имот и придаване съответно към ПИ 51679.501.2219 и ПИ 51679.501.1919, за образуване на нов УПИ I-236, в кв. 118, по плана на село Николово след решение на Общински съвет – Русе
17. К.л. № 429 Учредяване безвъзмездно право на ползване върху част от недвижим имот – ЧОС, с идентификатор 63427.2.5708 по Кадастралната карта и кадастралните регистри на гр. Русе, ведно с изграденото в него съоръжение Болнично вертолетно летище „УМБАЛ КАНЕВ“, находящ се в гр. Русе
18. К.л. № 431 Провеждане на публичен търг с явно наддаване за отдаване под наем на част от терен - публична общинска собственост, за разполагане на преместваем обект по чл. 56 от ЗУТ
19. К.л. № 432 Отдаване под наем на обособена част от имот - публична общинска собственост, предоставена за управление на учебно заведение от общинската образователна система
20. К.л. № 433 Разкриване на общински пазар с постоянен статут
21. К.л. № 435 Информация за изменения на бюджета на Община Русе към 30.09.2024 г.
22. К.л. № 436 Корекция на бюджета на Община Русе за 2024 г.
23. К.л. № 437 Промяна на списъка на лицата и длъжностите, имащи право на транспортни разходи Приложение № 18 към бюджета на Община Русе за 2024 г.
24. К.л. № 410 Извършване на промени в чл.17 от Наредба №18 за обществения ред при ползване на превозни средства на територията на Община Русе
25. К.л. № 412 Промяна на наименованието и Правилника за организацията, дейността и управлението на ОП „Обществена трапезария и социални жилища“
26. К.л. № 411 Приемане на нов Правилник за организацията, дейността и функциите на Общински консултативен съвет по въпросите за младежта към Община Русе
27. К.л. № 413 Приемане на Правилник за реда и условията за осъществяване на мерки за насърчаване на раждаемостта и подкрепа отглеждането на деца в Община Русе и Правилник за реда и условията за предоставяне на еднократни финансови помощи на физически лица от бюджета на Община Русе
28. К.л. № 438 Одобряване на задание, разрешаване изработването на подробен устройствен план /ПУП/ – Парцеларен план за техническа инфраструктура извън урбанизираната територия – външно ел. захранване и водоснабдяване на ПИ 63427.195.4 в м. „Край Лома“, землище на гр. Русе
29. К.л. № 439 Одобряване на задание, разрешаване изработването на подробен устройствен план /ПУП/ – Парцеларен план за техническа инфраструктура извън урбанизираната територия – водопровод за питейна вода за нуждите на кооперация „Градинарска“ в местностите: „Караач“, „Камусчията“, „Буйна Яна“ и „Гълъбец“, землище на гр. Русе
30. К.л. № 440 Одобряване на подробен устройствен план (ПУП) – План за улична регулация (ПУР) от о.т. 10995 до о.т. 10998 и План за регулация и застрояване (ПРЗ) на нов УПИ I-511 в нов кв. 1628, местност „Под левента“, землище на гр. Русе
31. К.л. № 441 Одобряване на задание, разрешаване изработването на подробен устройствен план /ПУП/ – Парцеларен план на комуникационно-транспортен план за ПИ 63427.298.71 в м. „Саръ баир“, землище на гр. Русе
32. К.л. № 442 Одобряване на задание и разрешаване изработване на проект за подробен устройствен план (ПУП) – план за застрояване (ПЗ) на поземлен имот с идентификатор 63427.166.212, 63427.166.213 и 63427.166.214, намиращи се в местност „Астарджийка“, в землището на гр. Русе
33. К.л. № 443 Зачестилите многобройни сигнали за миризми във всички райони на града
34. Даване съгласие на „Общински транспорт Русе“ ЕАД за сключване на договор за кредит – тип овърдрафт и договор за инвестиционен кредит
35. Изказване на Кольо Пазарджиев – вх.№ОбС-1248/10.10.2024 г.
36. Питания

 **Акад. Христо Белоев:** Питанията да обявя. От предходна сесия има питане от Светлозар Симеонов относно ремонт на общинска пътна инфраструктура. Питане от Станимир Станчев, пак е от предходна сесия, във връзка със сигнали на жители от Николово. Питане от групата „СДС - Гражданите“ относно изпълнение на част организация на движение от проекта „Рехабилитация на улици“. Питане от Галичка Николова относно наложени санкции за паркиране в централна градска част, само писмен отговор. Сега ще го връчим. Питане от Галичка Николова, само писмен отговор относно наложени санкции за паркиране в централна градска част. Питане от Митко Кунчев, само писмен отговор относно изпълнение на задължението на кмета на община Русе да внася в общинския съвет анализ на предлаганите такси, цени и услуги. Питане от Костадин Георгиев относно покриване на минимален стандарт за улично осветление. Питане от Деян Герасимов, само писмен отговор относно изсичане на дървета. Герасимов, заповядай да го получиш. Питане от Мариян Димитров относно предоставяне на фирмите-заявителки на места в Коледния базар. Питане от Мариян Димитров относно нормативната база свързана с безплатно пътуване на пенсионери. Питане от Станимир Станчев относно сигнали на граждани. И питане от общинските съветници от ПП-ДБ относно информация за одобрени проекти и сключени споразумения. Ще му го дадем това, да. Така, по дневния ред.

**Точка 1**

**К.л. № 409 Одобрение на Генерален план за организация на движението (ГПОД) за територията на Община Русе**

 **Акад. Христо Белоев:** Димитър Недев.

 **Г-н Димитър Недев:** Уважаеми господин Председател, уважаеми общински съветници. Тази точка беше гледана във всички комисии надълго и на подробно. Съвсем накратко искам да кажа, че съгласно наредбата за организиране на движението по пътищата, отворени за обществено ползване на МРРБ, всяка община в качеството си на собственик на уличната и пътната мрежа е длъжна да има приет Генерален план за организация на движението. Такъв към настоящия момент община Русе няма, затова ние от 2021 г. започнахме подготовка и от 2022 г. избираме екип-изпълнител след процедура по Закон за обществени поръчки и Институт по транспортно строителство. Минахме всички законови действия съгласно наредбата, за да може днес генералния план да бъде представен пред вас. Бих помолил общинския съвет да гласува изслушване на представител на изпълнителя. Госпожа Парлъкова е тук. Мисля, че аз говорих достатъчно по комисиите, да чуем и тяхното становище и предложението, което се предлага да бъде прието. Благодаря ви.

 **Акад. Христо Белоев:** Има предложение за изслушване на госпожа Парлъкова.

**КВОРУМ – 42. С 39 „за“, 0 „против“ и 3 „въздържал се“ се прие предложението.**

 **Акад. Христо Белоев:** Госпожа Парлъкова, заповядайте. Тъй като беше и освен по комисии, три срещи бяха обявени на място за представяне на плана, общински съветници ходиха. Така че, накратко в рамките на 4-5 минути.

 **Г-жа Надежда Парлъкова:** Уважаеми дами и господа общински съветници, тук съм да ви представя Генералния план за организация на движението на територията на община Русе, като представител на изпълнителя - Институт по транспортна инфраструктура. Общи положения на генералния план за организация на движение. Значи, както спомена господин Недев, такъв документ на територията на община Русе засега липсва. В генералния план са заложени нови приоритети за организация на движение в съответствие с актуалната нормативна база, която знаете, в областта на транспортната строителство е променена напълно в последните години. Залага се на изцяло нов подход, съобразен със световните тенденции, а именно да се промени приоритета от автомобил към пешеходец, подходяща среда за пешеходци и велосипедисти и градски транспорт и съвременен градски транспорт с всички удобства. Необходимо е да подходим с разбиране, че трафикът привлича трафик принципно, а уличните пространства се използват предимно за придвижване на пътни превозни средства. Броят на личните автомобили не само в Русе, но и в цялата страна се е увеличил многократно, средно 4 пъти през последните 30 години. За град Пловдив той е близо толкова за последните 10 години. Борбата всъщност не е против автомобила и управляващите автомобили, а в полза на гражданите. Русе трябва да стане град на хората и за хората. Какво е генерален план? Това е стратегически документ за планиране, управление и оптимизация на транспортната система. Като перспектива стои след общия устройствен план и транспортната схема в него, след това идва плана за устойчива градска мобилност, който е с перспектива 10 години и генералния план за организация на движение с перспектива 5 години. Чрез него се усъвършенства организирането на движението в зависимост от интензивността и характера му. На база на събраните и анализирани изходни данни се разработва предварителен, а след това и окончателен проект на генералния план. Сега ви представяме окончателния план. Генералният план за организация на движението трябва да служи като инструмент на общинската администрация за вземането на ефективни и оптимални решения относно градската мобилност и инфраструктура. При изработването му се измерват параметрите на движението, изследват се основните закономерности на транспортните потоци и причините за възникването и формирането им, степента на използване на транспортните площи и се обследва регулиране на движението. Защо има необходимост от генерален план? Защото има липса на актуална транспортна стратегия, проблеми с ефективното управление на движението и изпълнението на дългосрочни инфраструктурни проекти. Генералният план е основа за това, тъй като в него принципно се събира цялата информация, свързана с транспортната инфраструктура. Тук тя е представена в отделните схеми. Нарастващи са транспортните нужди. Важно е актуализирането на организация на движението с оглед увеличеното натоварване, осигуряването на безопасност на движението е основна задача не само за град Русе, но и за цялата страна. Включени са в генералния план нови мерки за подобряване на тази безопасност. Качеството на обществения транспорт е много важно и основният проблем навсякъде е регулиране на паркирането и обществените превози. Целите на генералния план е да се осигури пълна и достоверна информация на всички участници в движението чрез онагледяване на тази взаимна връзка, за която ви говорих, между всички аспекти на транспортното обслужване. Това са характеристиките на уличната мрежа, товарното и транзитно движение, обществения транспорт, вело и пешеходно движение, паркиране, скорост на движение, посочност и предимство. Ефективното управление на товарния и транзитния трафик, регулиране на тежкотоварни автомобили, особено в индустриалните зони и по международните коридори. Интеграция на устойчиви транспортни решения, въвеждане на алтернативни и устойчиви форми на транспорт, като велосипеди, електрически превозни средства и разширяване на пешеходните зони. Това е от приоритетите на генералния план. Необходимо е повишаване качеството на живот в градската среда, чрез въвеждане на зони с по-ниска скорост за движение и разширяване на зелените площи. Фази и етапи на работа. Генералния план се състои от предварителен и окончателен проект. В предварителния освен анализите, които са направени за цялата транспортна мрежа, са изготвени схеми на съществуващото положение и е заснето знаковото стопанство в целия град и общината. Съставен е списък на организационни, инженерни…

 **Акад. Христо Белоев:** Само към докладчика. Някои акценти основни, защото ние сме ги чели тези работи. Нали ги има представени. Някои акценти, нещо да обърнете внимание на съветниците.

 **Г-жа Надежда Парлъкова:** Презентацията е направена по отделните схеми. Значи първа схема виждате, това е транспортното райониране на град Русе с класификацията. Следващото е организация на транзитното движение. Вижда се за цялата община и за града, като са нанесени и пътеуказателните знаци. Режимите за движение на обществения транспорт, нанесени са всички линии, представени са в зелено новите линии около градския център, които се предлагат. Товарното и транзитното движение са представени в отделни схеми. Движението на пешеходци и велосипедисти е представено в схемите съответно за това движение, като са обозначени трасетата на пешеходното и велосипедното движение съгласно приетия общ устройствен план и плана за велосипедната мрежа. Съобразили сме се с всички предложения във времето, които са били при обществените обсъждания, проведени неколкократно с града. Посочност и предимство на движение - виждате схемите на центъра и на целия град. Предимствата се определят в зависимост от подчинеността на потоците. Предвидени са успокоени зони за движение, както и зони за платено паркиране, като посочността и предимството са въз основа на класификацията на уличната мрежа. Ефективните решения за паркиране играят жизнено важна роля за оптимизиране на трафика и подобряване на цялостната обитаемост на града. Зоните „30“ - това са успокоените зони за движение с ограничение до 30 км. в час. Виждате тука една схемичка, на която се вижда, че при 30 км. в час опасността от смърт при удар на пешеходец е минимална, докато при 50 вече е почти сигурна. Заложените мерки в генералния план са краткосрочни и дългосрочни. Краткосрочните са организационно-административни, изпълними в рамките на 1 година. Дългосрочните са свързани със строителните мероприятия. Необходимо е да се изготвят инвестиционни проекти на база на генералния план и да се изпълнят новите автобусни линии. Пътно-знаковото стопанство е нанесено вече в окончателния план и пътно-знаковото стопанство, което е за проектно положение, тоест от всички предвиждания, които са заложени в генералния план и в съответните схеми това се отразява на пътно-знаковото стопанство и пътно-знаковото стопанство в окончателния е окончателното, което трябва постепенно да започне да се въвежда. В заключение трябва да кажа, че чрез изпълнение на заложените в генералния план схеми и мерки, ще се постигне модернизирането на транспортната система и осигуряване на безопасността на движението на всички участници в движението.Благодаря ви.

 **Акад. Христо Белоев:** Благодаря. Като точка 36 ние гласувахме изказване на Кольо Пазарджиев. В самата заявка, която беше отправена, когато направихме дневния ред, не беше посочено, че по точка от дневния ред желае. Тя е свързана с това, което сега разглеждаме и предлагам изслушването му да стане сега по тази точка, след като беше представен материала. Да гласуваме изслушване на Кольо Пазарджиев.

**КВОРУМ – 45. С 42 „за“, 0 „против“ и 3 „въздържали се“ се прие предложението.**

 **Акад. Христо Белоев:** Господин Пазарджиев, заповядайте. До 3 минути. Моля за тишина.

 **Г-н Кольо Пазарджиев:** Уважаеми общински съветници, благодаря за предоставената ми възможност да взема отношение по този въпрос. Три минути не са никак много за тази тема, за която бих искал да говорим в продължение на часове. Защото ако преди 20 години, когато поставихте въпроси за велосипедното движение и велоалеите, тази идея се струваше на много хора така екзотична, някаква приумица. Сега видяхме, че това е част от нашия живот и то много важна и съществена, и ние от „Вело Русе“ и аз, с радост установяваме, че в предложението на генералния план за организация на движението, думичката „велосипед“ и „велоалеи“ присъстват на много места. Тоест вече това не е екзотична тема, а е тема, която има голямо значение за нашия живот, социално значима тема. От ден на ден се вижда, че когато обърнем внимание на велосипедите и велоалеите, нещата вървят в правилна посока. И според мен точно този документ, който вие трябва да приемете днес, е един документ, който очертава политики, а не само да вървим след събитията и да очертаем някъде една велоалея. Този документ в частта си за велосипедното движение се опира на нашето предложение от 2014 година, което в тази зала беше прието единодушно - Плана за велосипедна мрежа. Този План за велосипедна мрежа е уникален, за първи път в България е приет такъв от общински съвет и той дава основата за изграждането и разширяването на първостепенна и второстепенна вело мрежа. Това е много добре, но е видно, че в настоящия си действия в община Русе има някои недоразумения, за които искам така да ви обърна внимание. Правят се много ремонти на улици покрай ВиК цикъла и по други причини и такива улици, в които по плана има отразени велоалеи, сега те се изпълняват без велоалеите да бъдат докоснати или маркирани, или начертани. Ние смятаме, че това беше един от добрите моменти, както ремонтът на улица „Скопие“, на улица „Тулча“ в момента върви, там да бъдат очертани тези велоалеи, дори да не бъдат проектирани в пълния им вид, какъвто трябва да бъдат, но те да съществуват и да могат да се ползват, а не това както се получи на улица „Плиска“ – едно маркиране по тротоара, което знаете, имаше и предавания по телевизиите местните. Там няма заложена такава велоалея в плана за велосипедно движение, а тя беше очертана и в нарушение на Наредба 2 за изграждане на велоалеи.

 **Акад. Христо Белоев:** Ориентирайте се към приключване.

 **Г-н Кольо Пазарджиев:** Искам да ви напомня още нещо, използвайки трибуната и възможността, че съм тук. 2014 година единодушно беше прието и изграждане на велоалея до Лесопарка „Липник“, а все още конкретни мерки и резултати няма. Намеренията на всички, уверенията от кмета са „да, ние ще изградим тази велоалея“. Моля ви и вие, погледнете на тази идея, на това прекрасно нещо, което като бъде изпълнено целият град Русе, ние и нашите деца, и след нас всички ще бъдат доволни, а това трябва да постави началото на такива велоалеи, които отвеждат от града до зоните за краткотраен отдих. Затова ви моля, когато се говори за велоалеи, подхождайте с необходимата отговорност, така че нещата да се случват и всички да живеем по-добре в този град. Също искам да благодаря на екипа, който направи Генералният план за организация на движението, където вие ще забележите, че велосипедистът е поставен на второ място след пешеходеца, а не е някъде избутан настрани в клишето. Това за пореден път показва важността на тази идея и дай Боже реализацията и ще доведе наистина до добри резултати за всички нас. Приветствам ви и ви моля да приемете този план, в който има безкрайно много добри идеи и политики. И това е правилният подход в една община да се градят политики за 5-10-15-20 години напред. Благодаря. Приятен ден.

 **Акад. Христо Белоев:** Благодарим. Изказвания? Христо Попов. От името на група.

 **Г-н Христо Попов:** Благодаря, господин Председател. Уважаеми колеги, групата на „Възраждане“ няма да подкрепи предложения проект на Годишен план за организация на движението по следните причини. Не приемаме заложените приоритети, а именно: пешеходци, обществен транспорт, велосипедисти, водачи на тротинетки, леки автомобили, товарни автомобили, транзит. Ще цитирам и една от поставените цели, която е следствие от тези приоритети. Интеграция на устойчиви транспортни решения, въвеждането на устойчиви и алтернативни форми на транспорт като велосипеди, тротинетки и разширяване на пешеходните зони и възниква въпросът с какви устойчиви решения ще се придвижваме през зимните месеци, Ноември, Декември, Януари, Февруари и Март. Не одобряваме също мерките и схемите на транспортни решения, предложени в плана. Първо, изграждане на допълнителни бус ленти по булевард „Христо Ботев“, „Васил Левски“, „Тутракан“, „Плиска“ и така нататък. Наше проучване показва, че автобусите и тролейбусите на градския транспорт се движат точно по разписанията дори в пиковите часове. Бус лентите се обособяват с цел да се избегнат задръстванията и закъсненията на превозните средства и не са самоцел. С които обаче се стесняват платната за движение на автомобилите и извода е, че няма от нужда от допълнителни бус ленти. Режим на движение на пешеходци и велосипедисти. Препоръката да се доизгради велосипедната мрежа според цялостния план, който е приет с проекта „Интегриран градски транспорт“ през 2015 година, включва и реконструкция на велосипедната алея по булевард „Тутракан“, от „Плиска“ и „Доростол“ до Дунав мост. Маркировката на алеята отдавна е изтрита. Останаха само пътните знаци. Не знаем дали за този 8-километров участък е било предвидено „изграждане“ или само маркиране на част от платното, но виждаме, че сега е предвидена реконструкция и преместване на велосипедната алея на тротоара за пешеходци. Според нас не бива да има велосипедни алеи на платната за движение и по тротоарите. Допустимо ли е за един и същ участък да се предвижда финансиране по два отделни проекта? Трето, за разширение на пешеходната зона се предвижда от улица „Александровска“ да стане пешеходна от площад „Хан Кубрат“ до Регионалния исторически музей. Какво ще стане с автомобилите, които идват по улица „Отец Паисий“ например. Предвижда се и улица „Баба Тонка“ да стане пешеходна от площад „Свобода“ до булевард „Придунавски“. Някой питал ли е хората, които живеят на улица „Баба Тонка“? Аз се видях, те са къщи с гаражи, дали са съгласни улицата да стане пешеходна? Четвърто, промяната на посоките на движение по улица „19-ти Февруари“ и улица „Стефан Стамболов“ ще доведе до допълнителен хаос и объркване на водачите на МПС, докато не се изградят достатъчно паркинги близо до централната част на града, не приемаме предложението в плана да се намаляват местата за паркиране на уличните платна. Предвижда се създаване на синя зона от булевард „Придунавски“ до булевард „Скобелев“ и зелени зони 1 и 2 съответно до „Бозвели“ и „Мидия - Енос“. Това означава, че русенци, които работят в центъра и в широкия център няма да могат да идват с автомобилите си на работа, а голяма част от тях живеят в крайните квартали и в населените места извън града. Паркирането там е до 3 часа. Ще увеличим приходите в общината, но ще създадем огромни проблеми на нашите съграждани. Предлага се изграждането на паркинги на булевард „България“, НАП, площад „Дунав“ и „Мидия – Енос“, но поради отдалечеността им от централната част те няма да вършат работа на хората. И последно относно скоростните режими и зона 30 км. в час, районите определени за обособяване на зони „30“ съвпадат със синята и зелените зони. Предвидени са и в кварталите „Дружба 1“, „Дружба 2“, „Чародейка“, „Здравец“ и така нататък. Това вече наистина ще предизвика задръствания в целия град ще се реализира казаното от господин кмета Пенчо Милков.

 **Акад. Христо Белоев:** Ориентирайте се към приключване.

 **Г-н Христо Попов:** Цитирам: „Бавно и постепенно трябва да се затормозява придвижването с автомобили“, край на цитата. Това е цитат на Пенчо Милков го е казал. Ние не можем да подкрепим Годишния план, който създава проблеми, увеличава разходите на хората и влошава качеството им на живот. Господин Пазарджиев говори 5 минути от името на група. Мен не може да ме изтърпите 10 секунди. Благодаря ви.

 **Акад. Христо Белоев:** Пет минути и половина. Пет минути и 30 секунди, виждате и Вие времето. Недейте злоупотребява. Моля ви се. Изказвания, Иван Петров Иванов. Да се уважаваме взаимно и недейте ме кара аз да прекъсвам хората, защото редно е вие сами да го правите. Моля? Не, не, изказване обявих - Иван Петров Иванов.

 **Г-н Иван Петров Иванов:** Уважаеми господин Председател, уважаеми дами и господа зам.-кметове, колеги. Присъствах на повечето обсъждания и обществени и включително и последния петък в отдел на транспорта. Със сигурност могат да се кажат страшно много неща по този важен за града ни град. Но понеже винаги съм се опитвал да говоря за стратегии и концепции, ще кажа моят прочит по темата. Първото нещо, което мен много ме притеснява и дори сега при презентацията на госпожата ме силно афектира е това, че когато се избира фирма от външен град, ефектът невинаги е добър. Ще кажа веднага защо, защото тази фирма не е запозната с проблемите на конкретния град и когато правим копи-пейст София - Русе, Пловдив – Русе, нещата в повечето случаи не работят. Хората, които са в бранша образно казано виждам, че така одобрително ме подкрепят, но примерно нещо, което сега много ме подразни е, значи ние ще правим за града, за гражданите и в същото време ами, че гражданите, госпожо, карат колите в града. Не ги карат селяните, с извинение към селяните. Значи идеята е, за да наказваме гражданите да ходят пеша, защото да облекчим трафика. И „30“ да направим навсякъде, и пешеходно да направим абсолютно целия център, няма да се случат нещата. И затова моето предложение наистина съвсем сериозно, мисля, че го обсъдихме. Едно от предложенията ми, понеже говорим за концепции, наясно съм с реакцията, както и съм говорил с много хора от бранша и от бизнеса. В спешен порядък ние трябва да наложим, ако не е пълен, то частичен мораториум на застрояването и презастрояването на центъра. Защото колеги това продължава да трупа една тапа в централна градска част, която ще създава в бъдеще все повече и повече проблеми. На второ място паркинги и съоръжения, които да облекчат съществуващата ситуация. На трето място изваждане на трафика от центъра, свързан с общественото обслужване на сградите, защото всичко е концентрирано в центъра и ща – не ща, аз трябва да дойда до центъра, за да си свърша работа.

 **Акад. Христо Белоев:** Ориентирайте се към приключване.

 **Г-н Иван Петров Иванов:** Само секунда, две думи, ако ми позволите. В петък кое ми направи впечатление с колегите, които бяхме в транспортния център. Колегите се заровиха и почнаха сега, ама я да видим, коя уличка на къде ще бъде обърнат трафика. Колеги, да я обърнем и наляво и надясно, нито ще я направим по-голяма, нито ще я направим с по-голяма пропускателна възможност, нито ще направим повече места за паркиране на нея. Мисля, че ме разбрахте. Благодаря.

 **Акад. Христо Белоев:** Благодаря. Недев. Реплика, Иво Пазарджиев.

 **Г-н Иво Пазарджиев /реплика/:** Уважаеми господин Председател, уважаеми колеги общински съветници. Уважаеми господин Иванов, не съм съгласен с Вашето изказване в частта относно това, че фирмата е чужда за град Русе. Всъщност аз се запознах с този Генерален план в суровия му вид още преди 2 години и мога да Ви кажа, че тази фирма е свършила наистина много сериозна работа. Един много сериозен анализ е направен. Далеч не е копи-пейст от София и от Пловдив. И добрата им работа се корени в това, че действително не са от Русе и по някакъв начин не са обременени с порядките, които ние имаме в този град, с това как сме свикнали определени улици да бъдат ситуирани, с това как сме свикнали да бъде паркирането. И в тази връзка решенията са изключително и целесъобразни и законосъобразни и считам, че в тази част не бяхте прав в изказването си. Благодаря.

 **Акад. Христо Белоев:** Благодаря. Дуплика, заповядай.

 **Г-н Иван Петров Иванов /дуплика/:** Уважаеми колеги, уважаеми господин Пазарджиев. Не искам да го разбирате погрешно. Не скачам лично професионално против никой. Но когато на едното от обсъжданията ми се обяснява, как по булевард „Скобелев“ ще преминава през нова кооперация през хола на чисто построен блок, много неща мога да кажа.

 **Акад. Христо Белоев:** Господин Недев, има още едно изказване. След него или сега? Да, Костадин Георгиев изказване.

 **Г-н Костадин Георгиев:** Уважаеми председател на общински съвет, уважаеми колеги. Искам да изкажа едно мнение по Генералния план. Той по-скоро е някакъв таен Генерален план, защото когато беше общественото обсъждане тук не присъстваха никакви медии, първо. Второ, аз ще се препокрия може би с думите на колегите, които тук изказаха мнение, но има доста непълноти в този план. Примерно искам да кажа, че 30-километровите ограничения, които на този етап са добри в междублоковите пространства, да не бъдат после пренесени в по-голямата част от движението на града. Бус лентите, които се предвижда да бъдат направени. Смятам, че това нещо може да бъде направено, ако бъдат добавени още допълнително линии в по-големите булеварди. Тук, което искам да изкажа мнение за зоните 1 и 2, които бяха подменени от синя и зелена. Смятам, че това кореспондира с еко категориите. В тези зони гражданите няма да могат да паркират автомобилите си и много граждани няма да имат достъп до центъра, защото нямат тези категории автомобили в хибриди и електрически. Още друга слабост според мен на плана е тези буферни паркинги, които смятат да бъдат изградени. Те наистина няма да са функционални, защото ако имаме граждани, които желаят да бъдат гости на града, те ще трябва да оставят автомобилите си там и да ползват градски транспорт. Нали да не говорим за зимните условия, в които много от гражданите трябва да се придвижват пеш и съответно с автомобилите, които не са пригодени за централната градска част като хибриди и електрички, ще трябва да се движат с колела и с тротинетки нали каквито прави в момента. Това в зимния период няма как да се случи. Ами, благодаря за вниманието. Това, което казах се препокрива с колегите и това, което направиха като изказване.

 **Акад. Христо Белоев:** Благодаря. Йовчо Смилов, реплика.

 **Г-н Йовчо Смилов /реплика/:** Уважаеми господин Председател, уважаеми господин Председател, уважаеми колеги. Използвам правото си на реплика, най-вече защото думата взе уважавания от мен колега Костадин, който за разлика от някои други колеги се старае да чете и да вниква в детайлите, и да присъства на обществени обсъждания. Много любопитен бях днес, с каква декларация ще излезе „Възраждане“. Ето чухме поредната недомислица. Репликата е такава, господин Георгиев, че за разлика от Вас, аз се разграничавам от това, че Вие не сте съгласен с тези буферни паркинги. Това е практика въведена, не е някакво нововъведение на екипа проектиращ генералния план. Това е практика, която съществува в много градове. Разбира се, акцента върху градския транспорт, който би трябвало да доведе тези граждани от буферните паркинги на центъра, тук мога да се съглася с Вас, че вероятно ще търпи някаква оптимизация. Но колеги, любопитството ми беше най-вече насочено днес към това, аз присъствах на почти всички заседания и обсъждания на този план още откакто той беше на чернова. Айде да не бъда груб, но мога да изброя на пръстите си на едната ръка, колко бяха общинските съветници, които присъстваха там, колко бяха на общественото обсъждане и изведнъж при целия този труд, при всичко това, което е направено, ние да импровизираме от трибуната, съгласете се, че не е сериозно. Призовавам ви да подкрепим този стратегически план и да не импровизираме по него без да сме навлезли в детайли, защото сме имали възможност да участваме в обсъжданията, да си кажем мнението там и ако там то не е било чуто, наистина да го споделим чак сега.

 **Акад. Христо Белоев:** Да, времето. Богомил Тодоров – „Възраждане“, изказване. Още пет заявени изказвания има.

 **Г-н Богомил Тодоров:** Уважаеми господин Председател, уважаеми колеги общински съветници, искам да поставя един акцент. В края на краищата аз съм там наблизо и имам наблюдения от дълго време. Вижте, в нашия младежки и възрожденски парк, в двата парка има хора, които редовно посещават този парк, нали не само наблизо, които живеят, майки с деца, нали подрастващи и по-възрастни. Обаче да ви кажа, там има де да знам много хора, които си карат тротинетки все едно са на състезание. Там стават доста поуки, така че нека да обърнем внимание на тези два парка нещо да се направи, защото наистина тези хора никой не им казва нищо и те там си правят. Карат си с някаква скорост, която е над 35-40 км. в час тротинетките. Това нещо в плана не е засегнато, доколкото видях. Благодаря ви.

 **Акад. Христо Белоев:** Благодаря. Реплика ли има някой? Не, няма как. Искрен Веселинов, изказване.

 **Г-н Искрен Веселинов:** Уважаеми господин Председател, уважаеми колеги. Нашата група ще подкрепи тази точка с ясното съзнание, че в този план има много недоразумения, че много неща са направени на принципа „видяла жабата, че подковават вола и тя вдига крак“ и в това отношение съм абсолютно съгласен с изказаните възражения против бус лентите. Примерно против организацията в определени части на града, посоките на движение на улици и прочие. Не това обаче е най-важното нали. В края на краищата ние ходихме, дискутирахме със служителите в Отдел „Транспорт“. Оказа се, че каквото и да приемем е все тая, защото всичко ще се решава по-късно в един по-микро вариант и в тоя дух имаме предложения за промяна, казвали сме ги, нали това малко в диалогов режим с предишния колега, но няма как да се промени изготвеното и явно ще го променяме на един по-късен. Специално за бус лентите примерно е пълна пародия и сега съществуващите, които са ситуирани така че автобусите не могат да минават по тях заради дърветата, нали близките. Те заемат пак лентите за движение, обаче имаме си и бус ленти, имаме си така натоварване допълнително в основните платна. Но основното нещо може би, което ни кара да подкрепим тази точка е, че всъщност това е първа стъпка към въвеждане на организация на движение тип синя зона в централна градска част. Съгласен съм, че Русе не е най-богатият град и че не трябва да натоварваме финансово допълнително гражданите, но съм съгласен и с това, че всъщност центърът се препълни с коли и че всеки нормален град, всяка нормална община прави нужното, за да облекчи живота на живущите в централна градска част, защото в края на краищата всичко опира и до техните нерви и възможности да паркират и да обслужват домовете си и бизнесите си съответно. Така че, според мен дебата е полезен. Той се случи и в комисии и в по-неформални варианти. Лошото е, че всъщност формата е такъв, че не можем да променим, не можем да правим предложения за промени в предложения документ. Да го подкрепим, да вървим напред и да правим тези промени в движение, така че да направим наистина нещата удобни за гражданите и да направим така града по-функциониращ транспортно с всички забележки, които имаме към сега изготвеното предложение.

 **Акад. Христо Белоев:** Благодаря. Орлин Дяков, изказване.

 **Г-н Орлин Дяков:** Уважаеми господин Председател, колеги. Значи първо да сравняваме един град с друг град и да обясняваме как в единия град се случва едно, пък в другия друго е нелепо. Защото всеки град сам по себе си е изключително специфичен. Второ, има достатъчно европейски, пък и наши практики, що се отнася до паркирането в центъра, които могат да бъдат приложени и трето най-важно, на всички комисии, тоест на двете, на които участвах, изрично попитах, този генерален план после може ли да се променя и това не е ли една рамка, в която ние след това можем да правим каквито и да е промени. Отговорът беше „да“ и не знам какъв е смисъла да говорим в детайли в случая, тъй като стана ясно, че законово, ако не приемем такъв генерален план, ние не можем да правим нищо оттук нататък. И не знам защо влизаме тая улица насам - оная натам, изобщо не знам защо влизаме в такъв диалог. Ясно е, че ако искаме да променяме нещо в града ни, ние трябва да приемем такъв план, иначе нищо не можем да променим. Благодаря ви за вниманието.

 **Акад. Христо Белоев:** Благодаря. Станимир Станчев, изказване.

 **Г-н Станимир Станчев:** Уважаеми господин Председател, уважаеми колеги. Колега Дяков каза така една основна част от това, което щях да засегна, защото влязохме в едни безсмислени детайли, които в бъдеще може би дори и нашите съждения сега да се окажат неправилни, защото града се променя. Технологиите се развиват и така, че това, което мислим сега може да се окаже неправилно. Само ще акцентирам на няколко неща. Първо мисля, че с тази фирма община Русе работи от началото на 2000-та година. Имат така добро сътрудничество хората и може би част от екипа, господин Недев и хората, които са от този екип познават града. Второ, това което нас ни притесняваше, че към този момент няма и свързаност, за която казаха и колегите с велоалеите. Това което казаха и с бус лентите. Всичко това е вярно, но ние след това евентуално, на по-късен етап трябва да го разработим. Това, което най-много ми убягна в този план е, защо вкарваме пешеходците отново в подлези, а не както в други градове в надлези. Това е така една основна концептуална забележка и може би трябваше да говорим за това. И тъй като Русе и русенци всички знаем, че са чувствителни на тема чистота и това, което каза преди малко колегата, не знам дали сме най-богатия град или богат град, но със сигурност знаем, че сме така един от най-замърсените такъв. Така че, това че изваждаме автомобилите извън центъра аз винаги ще го подкрепям и не мисля, че е голям проблем. А освен това вече има алтернативни транспорти за придвижване, така че да не се задълбаваме в несъществуващи такива големи проблеми. И в заключение да кажа, че ние от нашата група ще подкрепим Генералния план. Благодаря ви.

 **Акад. Христо Белоев:** Благодаря. Пламен Рашев.

 **Г-н Пламен Рашев:** Господин председател, колеги, ние също ще подкрепим Генералния план. Спомням си преди 8 години имахме долу-горе същия дебат, само че по проект за Транспортна схема. Тогава обществената поръчка беше спечелена, от мисля че една унгарска фирма. Така че, и тогава имаше дебат. И то правилно, защото общественият транспорт и транспортната схема са изключително важни за града. Имаше дебат, въпреки многото проблеми беше приета транспортната схема. Не че няма проблеми с нея. Живота изисква постоянно да имаме някаква нова транспортна схема, защото той наистина е жив организъм в града ни. В случая искам да подчертая важността на този генерален план, че той е началото за всеки ПУП, за всеки подробен устройствен план, за един знак, за една зона, за едно малко или по-голямо движение за промяна в движението в града. Така че, това е необходимост, така ли е? Ако нямаме такъв план ние нищо законово не можем да свършим, защото просто това е изискване. Благодаря.

 **Акад. Христо Белоев:** Благодаря. И господин Недев.

 **Г-н Димитър Недев:** Уважаеми господин Председател, уважаеми общински съветници, няма да се спирам подробно на всички изказвания, тъй като някои се препокриват. Само искам няколко неща важни да кажа и да повторя. Генералният план е стратегически документ, стратегически документи със срок на действие 5 години, в който има залегнати краткосрочни и дългосрочни мерки. Този документ по всяко време може да бъде допълван, коригиран и когато тези допълнения и корекции надхвърлят 30% от първоначално приетия, тогава дори да не е изтекъл петгодишния период, задължително се преминава към разработване на нов генерален план, така че винаги може да се променя. Освен това, на база на генералния план предстои да бъдат разработени подробни планове по райони и по населени места, където всичко ще се гледа улица по улица, кръстовище по кръстовище. За зоните „30“ – зоните „30“ са залегнати в промените, които са внесени в Народното събрание от Министерството на вътрешните работи в Закона за движение по пътищата. Да, ние предвиждаме зони „30“ в районите на детски заведения, училища, ясли, детски градини, социални услуги. Там където има обществени сгради и наплив от хора в ежедневието. Освен това голяма част, може би 1/3 от всички препоръки, които бяха от граждани на град Русе, бяха за въвеждане в кварталите на зона „30“, тъй като хората се притесняват от автомобили, които се движат с висока скорост на къси отсечки в жилищните райони. Що се отнася до избора на фирмата изпълнител на самия Генерален план, проведе се конкурс по Закона за обществените поръчки. Документацията се намира в ЦАИС и е публична. Там са участвали 4 фирми. Фирмата, която е класирана на 1-во място е изпълнител. Имаше обжалване, имаше Решение на Върховен съд. Спазили сме всички процедури на закона, за да изберем изпълнител на генералния план. И нещо много важно, просто искам да ви прочета, за да не направя някоя грешка в цифрите. Според Определение на Върховния административен съд номер 6768 от 20.06.2024 година, е неоснователно извършване на всякакви дейности по въвеждане, каквото е да е било постоянно организация на движение без актуален Генерален план за организация на движението. След което като няма генерален план, според ВАС е налице незаконосъобразно извършване на промени при поставяне на нови пътни знаци, маркировки, ограничителни елементи. Казано е точно и ясно. Ако нямаме генерален план, не можем да правим нищо и да обърна внимание на господин Христо Попов, че това не е годишен, а е генерален план. Благодаря.

 **Акад. Христо Белоев:** Благодаря. Няма други изказвания. Реплика.

 **Г-н Христо Попов /реплика/:** Благодаря, господин Председател. Господин Недев. Не мога да приема аргумента основния, че имаме задължение по наредбата, приета от Министерството на регионалното развитие, да приемем Генерален план за 5 години, добре. Виждаме го, че не е добър, но дайте да го приемем, а може после да го променим. Като приемаме нещо трябва да е добро и полезно за хората. Благодаря.

 **Акад. Христо Белоев:** Благодаря. Няма други изказвания, гласуваме по точката. 42 „за“, 4 „против“, 0… Прегласуване. Христо Попов е натиснал „за“, вместо „против“ и иска прегласуване. Не, то той ми каза. Прегласуване.

**КВОРУМ – 46. С 41 „за“, 5 „против“ и 0 „въздържали се“ се прие**

**РЕШЕНИЕ № 421**

На основание чл.21, ал.2, във връзка с чл.21, ал.1, т.23 от Закона за местното самоуправление и местната администрация и чл.9, ал.2 от Наредба №РД-02-20-2 от 24.10.2022 г. за организиране на движението по пътищата, отворени за обществено ползване на МРРБ, Общински съвет – Русе реши:

1. Одобрява Окончателен проект на Генерален план за организация на движението (ГПОД) за територията на Община Русе и възлага на кмета на Община Русе да предприеме необходимите действия за неговото поетапно изпълнение и контрол върху реализацията на заложените мерки.
2. При изготвяне на съответните нормативни документи, необходими за реализиране на предвидените в плана мерки за престой и паркиране , вместо понятието „Синя зона“ да се използва понятието „Зона №1 за кратковременно платено паркиране“ и вместо понятието „Зелена зона“ да се използва понятието „Зона №2 за кратковременно платено паркиране“.

**Точка 2**

**К.л. № 414 Предоставяне безвъзмездно за управление върху имот – публична общинска собственост, за нуждите на Детска градина „Слънце“**

 **Акад. Христо Белоев:** Златомира Стефанова.

 **Г-жа Златомира Стефанова:** Благодаря,господин Председател. Уважаеми общински съветници, поддържаме точката. Имаше само една забележка по комисиите, която сме отразили и бих искала да връча на господин Председателя да се допълни в проекта за решение следното допълнение: „в срок до приключване на ремонтните дейности“. Благодаря.

 **Акад. Христо Белоев:** Благодаря. Изказвания няма. С така направеното допълнение към проекта за решение гласуваме точката.

**КВОРУМ – 44. С 44 „за“, 0 „против“ и 0 „въздържали се“ се прие**

**РЕШЕНИЕ № 422**

 На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 12, ал. 1 и ал. 4 от ЗОС, във връзка с чл. 10, ал. 2 от Наредба №1 за общинската собственост на Общински съвет – Русе, Общински съвет – Русе реши:

Дава съгласие за предоставяне безвъзмездно за управление на Детска градина „Слънце“, БУЛСТАТ: 827144659, представлявана от директора Ирена Петрова Минчева, върху СОС с идентификатор 63427.1.140.7.1 по Кадастралната карта и кадастралните регистри (КККР) на гр. Русе, със застроена площ от 107 кв.м., с предназначение на самостоятелния обект: За детско заведение, с административен адрес гр. Русе, кв. „Възраждане“, ул. „Доростол“ №26, бл. „Рубин“, вх. 1, ет. 1, описан в АПОС №7048/02.09.2013 г. вписан под №182, том 32, Н.Д. 6392, ДВР 12688, вх.рег. №12931 от 09.09.2013 г. по описа на Службата по вписвания – Русе, в срок до приключване на ремонтните дейности.

**Точка 3**

**К.л. № 415 Приемане на решение за предоставяне за управление на новоизграден актив, собственост на Община Русе на „Асоциация по водоснабдяване и канализация на обособената територия, обслужвана от „Водоснабдяване и канализация“ ООД – Русе**

 **Акад. Христо Белоев:** Златомира Стефанова.

 **Г-жа Златомира Стефанова:** Благодаря, господин Председател. Поддържаме точката. Беше подробно обяснена на комисии и нямаше забележки.

 **Акад. Христо Белоев:** Благодаря. Изказвания няма, гласуваме.

**КВОРУМ – 43. С 43 „за“, 0 „против“ и 0 „въздържали се“ се прие**

**РЕШЕНИЕ № 423**

На основание чл. 21, ал. 2, във връзка с чл. 21, ал. 1, т. 8 от Закона за местно самоуправление и местна администрация, във връзка с чл. 8, ал. 1 от Закона за общинската собственост, във връзка с чл. 198б, т. 2 и чл. 198ж от Закона за водите, §9, ал. 10 от ПЗР към ЗИДЗВ (обн. ДВ, бр. 103/2013 г.), във връзка с чл. 37, ал. 1 от Правилника за организацията и дейността на асоциациите по водоснабдяване и канализация, Общински съвет – Русе реши:

Дава съгласие Община Русе да предостави за управление на Асоциацията по водоснабдяване и канализация на обособената територия, обслужвана от „Водоснабдяване и канализация“ ООД – Русе на актив – публична общинска собственост, представляващ уличен водопровод ПЕВП Ø110 мм с дължина L=135,00 м от водопровод ПЕВП Ø250 мм по ул. „Слатинска“ до УПИ IX-43, кв. 520, ИПЗ-Русе, на обща стойност 21 728,64 лева (двадесет и една хиляди седемстотин двадесет и осем лева и шестдесет и четири стотинки), без ДДС.

**Точка 4**

**К.л. № 416 Учредяване безвъзмездно право на управление, върху имот - частна общинска собственост, с адрес: с. Сандрово, ул. ”Хан Аспарух” №22, в полза на кметство с. Сандрово**

 **Акад. Христо Белоев:** Златомира Стефанова.

 **Г-жа Златомира Стефанова:** Благодаря, господин Председател. Поддържам точката, само с 2 допълнения, които ще ви внеса, които са възникнали по време и на комисиите, с които се обуславя приложението на норма на член 305, алинея 1 от Закона за предучилищното и училищното образование.

 **Акад. Христо Белоев:** Благодаря. Изказвания няма. С направената корекция към проекта за решение гласуваме точката.

**КВОРУМ – 45. С 45 „за“, 0 „против“ и 0 „въздържали се“ се прие**

**РЕШЕНИЕ № 424**

 На основание чл. 21, ал. 1, т. 8 и чл. 21, ал. 2 от ЗМСМА, чл. 12, ал. 1 и ал. 4 от ЗОС, и чл. 12, ал. 2 от Наредба №1 на ОбС - Русе за общинската собственост, и Докладна с вх. 10-28-35/25.10.2024 г. – от кмет на кметство Сандрово, Общински съвет - Русе реши:

Дава съгласие за учредяване на безвъзмездни права на управление на кметство с. Сандрово, Община Русе, върху следните сгради и имот: Сграда с идентификатор 65348.501.604.2, със застроена площ от 531 кв.м., на два етажа, с предназначение: Сграда за образование; Сграда с идентификатор 65348.501.604.3, със застроена площ от 31 кв.м., на един етаж, с предназначение: Хангар, депо; Сграда с идентификатор 65348.501.604.4, със застроена площ от 6 кв.м., на един етаж, с предназначение: Сграда за битови услуги, както и спрямо имота, в които сградите се намират, представляващ поземлен имот с идентификатор 65348.501.604 по Кадастралната карта и кадастралните регистри на село Сандрово, Община Русе, Област Русе, с адрес: село Сандрово, ул. „Хан Аспарух“ №22, с площ от 11 128 кв.м., с трайно предназначение на територията: Урбанизирана, с начин на трайно ползване: За обект комплекс за образование, а съгласнорегулационния план на с. Сандрово, представляващ урегулиран поземлен имот (УПИ) I – за училище, в кв. 54, предмет на Акт №11315/07.10.2024 г. за частна общинска собственост, вписан под №157, том 33, , н.д.7046, дв.вх.12816, вх. №13141 от 16.10.2024 г. по описа на Служба по вписванията – Русе, при спазване на чл.305, ал.1 от Закона за предучилищното и училищното образование.

**Точка 5**

**К.л. № 417 Предоставяне безвъзмездно за управление на част от недвижим имот – частна общинска собственост, находящ се в с. Басарбово, община Русе, за нуждите на Драматичен театър „Сава Огнянов“**

 **Акад. Христо Белоев:** Златомира Стефанова.

 **Г-жа Златомира Стефанова:** Благодаря, господин Председател. Уважаеми общински съветници, поддържам точката, като имаше една грешка, която още по комисиите отбелязахме в проекта за решение да се чете Драматичен театър „Сава Огнянов“, а не Държавен куклен театър. Благодаря.

 **Акад. Христо Белоев:** Да, добре. Изказвания няма. С тази корекция гласуваме.

**КВОРУМ – 44. С 44 „за“, 0 „против“ и 0 „въздържали се“ се прие**

**РЕШЕНИЕ № 425**

 На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 12, ал. 3 от ЗОС, във връзка с чл. 12, ал. 2 от Наредба №1 за общинската собственост на Общински съвет – Русе, Общински съвет – Русе реши:

Предоставя безвъзмездно за управление част от двуетажна масивна сграда със сутерен, с предназначение: сграда за образование, а именно: целия първи етаж и сутерен, всеки със застроена площ 596 кв.м, построена в УПИ I-за училище, в кв. 36, по плана на с. Басарбово, община Русе, намиращ се на ъгъла на ул. „Църковна независимост“ и ул. „Дрян“, предмет на АЧОС № 5813/27.04.2009 г., на ДРАМАТИЧЕН ТЕАТЪР „САВА ОГНЯНОВ“, с ЕИК 000822703, за срок от 5 (пет) години, при спазване на чл. 305, ал. 1 от ЗПУО.

Решението подлежи на оспорване чрез Общински съвет – Русе пред Административен съд – Русе, в 14-дневен срок от съобщаването му.

**Точка 6**

**К.л. № 418 Съгласие за продажба на общински недвижим имот, представляващ придаваем терени по улична регулация, с площ от 4,00 кв.м. (от ул. „Плана планина“ – ПИ 63427.5.233), които да се придадат към ПИ с идентификатор 63427.5.36 по КККР на град Русе, за образуване на нов УПИ VIII-36, кв. 813, по плана на кв. „Родина“ 4, град Русе**

 **Акад. Христо Белоев:** Златомира Стефанова.

 **Г-жа Златомира Стефанова:** Благодаря, господин Председател. Уважаеми общински съветници, поддържаме точката, за да бъде приложена уличната регулация.

 **Акад. Христо Белоев:** Благодаря. Изказвания няма, гласуваме.

**КВОРУМ – 43. С 43 „за“, 0 „против“ и 0 „въздържали се“ се прие**

**РЕШЕНИЕ № 426**

На основание чл. 21, ал. 1, т. 8 и чл. 21, ал. 2 от ЗМСМА, §22, ал. 1, т. 1, буква „б“ от ЗР от ЗУТ, чл. 6, ал. 1 и ал. 3, чл. 8, ал. 9 от ЗОС и чл. 41, ал. 2 от ЗОС, Протокол № 9 от 04.10.2024г. на Комисията по общинска собственост, съобразно предвижданията на ПУП-ПРЗ, одобрен със Заповед № РД-01-2435/14.08.2024г . на Кмета на Община Русе, Общински съвет – Русе реши:

1. Допълва годишната програма за управление и разпореждане с имотите – общинска собственост за 2024г. с продажба на терен, общинска собственост, представляващ придаваем терен с площ от 4,00 кв.м. по улична регулация от ПИ 63427.5.233 - ул. „Плана планина“, които да се придадат към ПИ с идентификатор 63427.5.36 по КККР на град Русе, за образуване на УПИ VIII – 36, кв. 813, по плана на кв. „Родина“ 4, град Русе, собственост на Ивайло Топалов, с прогнозен приход в размер на 845.11 лева (осемстотин четиридесет и пет лева и единадесет стотинки), без дължими данъци и такси.

2. Обявява придаваем терен с площ от 4,00 кв.м. по улична регулация от ПИ 63427.5.233 - ул. „Плана планина“, придавани към ПИ с идентификатор 63427.5.36 по КККР на град Русе за образуване на УПИ VIII – 36, кв. 813, по плана на кв. „Родина“ 4, град Русе, за частна общинска собственост.

3. Да се продаде терен, общинска собственост, представляващ придаваема част от 4,00 кв.м. по улична регулация от ПИ 63427.5.233 - ул. „Плана планина“, придавани към ПИ с идентификатор 63427.5.36 по КККР на град Русе за образуване на УПИ VIII – 36, кв. 813, по плана на кв. „Родина“ 4, град Русе, на Ивайло Топалов, след заплащане на Община Русе цена в размер на 845.11 лева (осемстотин четиридесет и пет лева и единадесет стотинки) и дължимите данъци и такси.

Решението подлежи на оспорване и на контрол чрез Общински съвет – Русе по реда на чл. 45 ЗМСМА, във връзка с чл. 8, ал. 11 от ЗОС, както и на обжалване пред Административен съд – Русе в 14-дневен срок от съобщаването на адресата.

**Точка 7**

**К.л. № 419 Прехвърляне на общински недвижими имоти, представляващ придаваеми терени от 3,8 кв.м и 15,4 кв.м по улична регулация от ПИ № 802.1389 – ул. „Осъм“, село Тетово, към частния ПИ 802.1012, срещу отнемане на терен от 0,2 кв.м. от частния ПИ 802.1012 и придаване към ул. „Марица“ в селото, за образуване на два нови УПИ – УПИ III-1634 и УПИ IV – 1635, в кв. 115**

 **Акад. Христо Белоев:** Златомира Стефанова.

 **Г-жа Златомира Стефанова:** Благодаря, господин Председател. Поддържаме точката.

 **Акад. Христо Белоев:** Благодаря. Изказвания няма, гласуваме.

**КВОРУМ – 44. С 44 „за“, 0 „против“ и 0 „въздържали се“ се прие**

**РЕШЕНИЕ № 427**

 На основание чл. 21, ал. 1, т. 8 и чл. 21, ал. 2 от ЗМСМА, §22, ал. 1, т. 1, буква „б“ от ЗР от ЗУТ, чл. 6, ал. 1 и ал. 3, чл. 8, ал. 9 и чл. 41, ал. 2 от ЗОС, Протокол № 8 от 20.08.2024 г. на Комисията по общинска собственост, съобразно предвижданията на ПУП-ПР, одобрен със Заповед № РД-01-1953/02.07.2024г. на Кмета на Община Русе, Общински съвет – Русе реши:

1. Допълва годишната програма за управление и разпореждане с имотите - общинска собственост за 2024 г. с продажба на терени, общинска собственост с обща площ 19.2 кв.м, представляващи придаваеми части с площи от 3.8 кв.м и 15.40 кв.м по улична регулация от ПИ 802.1389 - ул. „Осъм“ по плана на село Тетово, община Русе, които да се придадат към ПИ 802.1012 по плана на село Тетово, община Русе, за прилагане на регулацията и образуване на нови УПИ III-1634 и УПИ IV-1635, в кв. 115, по плана на село Тетово, собственост на Ценко Ангелов, с прогнозен приход от продажбата в размер на 219 лева (двеста и деветнадесет лева), без дължими данъци и такси.

2. Обявява терени, общинска собственост с обща площ 19.2 кв.м, представляващи придаваеми части с площи от 3.8 кв.м и 15.40 кв.м по улична регулация от ПИ 802.1389 - ул. „Осъм“ по плана на село Тетово, община Русе, които да се придадат към ПИ 802.1012 по плана на село Тетово, община Русе, за прилагане на регулацията и образуване на нови УПИ III-1634 и УПИ IV-1635, в кв. 115, по плана на село Тетово, собственост на Ценко Ангелов, за частна общинска собственост.

3. Да се продадат на Ценко Ангелов терени, общинска собственост с обща площ 19.2 кв.м, представляващи придаваеми части с площи от 3.8 кв.м и 15.40 кв.м по улична регулация от ПИ 802.1389 - ул. „Осъм“ по плана на село Тетово, община Русе, които да се придадат към ПИ 802.1012 по плана на село Тетово, община Русе, за прилагане на регулацията и образуване на нови УПИ III-1634 и УПИ IV-1635, в кв. 115, по плана на село Тетово, собственост на Ценко Ангелов, за цена в размер на 219 лева (двеста и деветнадесет лева), без дължими данъци и такси.

4. Допълва годишната програма за управление и разпореждане с имотите - общинска собственост за 2024 г. с придобиване на терен, представляващ придаваема част от 0.2 кв.м. от ПИ 802.1012 по плана на село Тетово, община Русе, с адрес: ул. „Марица“ 13, собственост на Ценко Ангелов, придавани към общински ПИ 802.1477 – ул. „Марица“, с прогнозен разход в размер на 2.28 лева (два лева двадесет и осем стотинки), без дължими данъци и такси.

5. Да се придобият възмездно 0.2 кв.м от поземлен имот 802.1012 по кадастралния план на село Тетово, община Русе, с адрес: ул. „Марица“ 13, собственост на Ценко Ангелов, които да се приобщят към общински поземлен имот 802.1477 – ул. „Марица“, на цена 2.28 лева (два лева двадесет и осем стотинки), без дължими данъци и такси.

30% от постъпленията от прехвърлянията на посочения придаваем терен да се използват за дейности, съответно посочени в чл. 52, ал. 5, т. 1 и т. 2 от ЗМСМА, на територията на съответното населено място.

Решението подлежи на оспорване и на контрол чрез Общински съвет – Русе по реда на чл. 45 ЗМСМА, във връзка с чл. 8, ал. 11 от ЗОС, както и на обжалване пред Административен съд – Русе в 14-дневен срок от съобщаването на адресата.

**Точка 8**

**К.л. № 420 Откриване на процедура за провеждане на публичен търг с явно наддаване за продажба на недвижим имот - частна общинска собственост, намиращ се в гр. Русе, кв. „Долапите“, ул. „Владая“ №39**

 **Г-жа Златомира Стефанова:** Благодаря, господин Председател. Поддържаме точката. Има положително становище на КОС.

 **Акад. Христо Белоев:** Благодаря. Изказвания няма, гласуваме.

**КВОРУМ – 44. С 37 „за“, 0 „против“ и 7 „въздържали се“ се прие**

**РЕШЕНИЕ № 428**

 На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 8, ал. 1, чл. 35, ал. 1 и чл. 41, ал. 2 от Закона за общинската собственост, във връзка с чл. 30 от Наредба №1 на Общински съвет - Русе за общинската собственост, Общинският съвет реши:

 1. Дава съгласие за продажба чрез публичен търг с явно наддаване на поземлен имот с идентификатор 63427.9.1333 по кадастралната карта и кадастралните регистри на гр. Русе, Община Русе, Област Русе, а съгласно регулационния план на гр. Русе, представляващ УПИ XI-1323, кв. 54 на кв. „Долапите“, гр. Русе, Община Русе, Област Русе, ЕКАТТЕ:63427, с площ 963 кв.м., намиращ се в гр. Русе, кв. „Долапите“, ул. „Владая“ №39, с трайно предназначение на територията: Урбанизирана, начин на трайно ползване: Ниско застрояване (10 м.), предмет на Акт за частна общинска собственост №8202/22.06.2017 г., вписан под №170, том 18, н. д. 3716, д.в.р. 8256, вх. №8394 от 28.06.2017 г. по описа на Службата по вписвания - Русе., с начална тръжна продажна цена в размер на 33 883,00 лева (тридесет и три хиляди и осемстотин осемдесет и три лева), без дължими данъци и такси.

 Дължимите данъци и такси се определят след провеждане на търга и са за сметка на спечелилия участник - купувач.

 Решението подлежи на контрол и на оспорване чрез Общински съвет - Русе по реда предвиден в чл. 45 ЗМСМА, във връзка с чл. 8, ал. 11 от ЗОС.

**Точка 9**

**К.л. № 421 Продажба чрез публичен търг на имот – частна общинска собственост, представляващ Поземлен имот с идентификатор 63427.9.1118, ул. „Поп Харитон“, кв. Долапите, гр. Русе, по реда на чл. 35, ал. 1 от Закона за общинската собственост**

 **Акад. Христо Белоев:** Златомира Стефанова.

 **Г-жа Златомира Стефанова:** Благодаря, господин Председател. Поддържам точката.

 **Акад. Христо Белоев:** Изказвания няма. Гласуваме точката.

**КВОРУМ – 43. С 36 „за“, 0 „против“ и 7 „въздържали се“ се прие**

**РЕШЕНИЕ № 429**

 На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 35, ал. 1 и чл. 41, ал. 2 от ЗОС, чл. 26, ал. 1, т. 1 и чл. 30 от Наредба №1 на Общински съвет – Русе, Протокол № 9/04.10.2024 г. на КОС, чл. 8, ал. 9 от ЗОС и заявление за закупуване на имот, Общински съвет - Русе реши:

1. Допълва годишната програма за управление и разпореждане с имотите – общинска собственост за 2024г. с продажба на терен, общинска собственост, представляващ поземлен имот с идентификатор 63427.9.1118 по Кадастралната карта и кадастралните регистри на град Русе, с административен адрес: град Русе, община Русе, ул. "Поп Харитон", целият с площ от 1042 кв.м, трайно предназначение на територията: Урбанизирана, начин на трайно ползване: Ниско застрояване (до 10м), а съгласно действащия регулационен план на кв. "Долапите", град Русе, одобрен със Заповед № 1509/30.04.2003г. - ПУР, ПР, представляващ УПИ XIII-1118, в кв. 9, предмет на Акт № 11216/13.09.2024 г. за частна общинска собственост, вписан под № 2, том 30, Н.Д. 6252, вх.рег. № 11786 от 17.09.2024 г. по описа на Службата по вписвания – Русе, с прогнозен приход от продажбата в размер на 36 987 лв. (тридесет и шест хиляди деветстотин осемдесет и седем лева), без дължими данъци и такси.

2. Дава съгласие за откриване процедура за провеждане на публичен търг с явно наддаване за продажба на поземлен имот с идентификатор 63427.9.1118 по Кадастралната карта и кадастралните регистри на град Русе, с административен адрес: град Русе, община Русе, ул. "Поп Харитон", целият с площ от 1042 кв.м, трайно предназначение на територията: Урбанизирана, начин на трайно ползване: Ниско застрояване (до 10м), а съгласно действащия регулационен план на кв. "Долапите", град Русе, одобрен със Заповед № 1509/30.04.2003г. - ПУР, ПР, представляващ УПИ XIII-1118, в кв. 9, предмет на Акт № 11216/13.09.2024 г. за частна общинска собственост, вписан под № 2, том 30, Н.Д. 6252, вх.рег. № 11786 от 17.09.2024 г. по описа на Службата по вписвания – Русе, с начална тръжна цена 36 987 лв. (тридесет и шест хиляди деветстотин осемдесет и седем лева), без дължими данъци и такси.

Дължимите данъци и такси да се определят след провеждане на тръжната процедура и са за сметка на спечелилия участник-купувач.

Решението подлежи на контрол и на оспорване чрез Общински съвет - Русе по реда, предвиден в чл. 45 ЗМСМА, във връзка с чл. 8, ал. 11 от ЗОС.

**Точка 10**

**К.л. № 422 Откриване процедура за провеждане на публичен търг с явно наддаване за продажба на недвижими имоти – частна общинска собственост, находящи се в местността „Кону бунар“, землище на град Русе**

 **Г-жа Златомира Стефанова:** Благодаря, господин Председател. Поддържам точката, както е внесена.

 **Акад. Христо Белоев:** Благодаря. Изказвания няма, гласуваме.

**КВОРУМ – 44. С 43 „за“, 0 „против“ и 1 „въздържали се“ се прие**

**РЕШЕНИЕ № 430**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 35, ал. 1 и чл. 41, ал. 2 от ЗОС, чл. 8, ал. 1 и ал. 9 от ЗОС, и чл. 30 от Наредба №1 за общинската собственост на Общински съвет – Русе, Заявление вх. №ОИ-10-89/29.08.2024г. и извлечение от протокол №9/04.10.2024 г. на КОС, Общински съвет – Русе реши:

1.Допълва годишната програма за управление и разпореждане с имоти – общинска собственост за 2024 г., с продажба на следните недвижими имоти –частна общинска собственост:

 1.1.Поземлен имот с идентификатор 63427.159.628, находящ се в местността „Кону бунар”, землище на град Русе, с площ 885 кв.м., трайно предназначение на територията: земеделска, начин на трайно ползване – за земеделски труд и отдих, пета категория, предмет на Акт №10871/15.09.2023 г. за частна общинска собственост, вписан под №71, том 30, н.д. 166, дв. вх. регистър №10987, вх. №11306/20.09.2023 г. по описа на Служба по вписванията – град Русе към Агенцията по вписвания, с прогнозен приход от продажбата му в размер на 346 648,00 лева, без дължими данъци и такси.

 1.2.Поземлен имот с идентификатор 63427.159.629, находящ се в местността „Кону бунар”, землище на град Русе, с площ 1111 кв.м., трайно предназначение на територията: земеделска, начин на трайно ползване – за земеделски труд и отдих, пета категория, предмет на Акт №10872/15.09.2023 г. за частна общинска собственост, вписан под №53, том 31, дв. вх. регистър №11337, вх. №11654/28.09.2023 г. по описа на Служба по вписванията – град Русе към Агенцията по вписвания, с прогнозен приход от продажбата му в размер на 435 170,00 лева, без дължими данъци и такси.

 2.Дава съгласие за откриване процедура за провеждане на публичен търг с явно наддаване за продажба на следните недвижими имоти – частна общинска собственост:

 2.1.Поземлен имот с идентификатор 63427.159.628, находящ се в местността „Кону бунар”, землище на град Русе, с площ 885 кв.м., трайно предназначение на територията: земеделска, начин на трайно ползване – за земеделски труд и отдих, пета категория, предмет на Акт №10871/15.09.2023 г. за частна общинска собственост, вписан под №71, том 30, н.д. 166, дв. вх. регистър №10987, вх. №11306/20.09.2023 г. по описа на Служба по вписванията – град Русе към Агенцията по вписвания, с начална тръжна продажна цена 346 648,00 лв. /триста четиридесет и шест хиляди шестстотин четиридесет и осем лева/, без дължими данъци и такси.

 2.2.Поземлен имот с идентификатор 63427.159.629, находящ се в местността „Кону бунар”, землище на град Русе, с площ 1111 кв.м., трайно предназначение на територията: земеделска, начин на трайно ползване – за земеделски труд и отдих, пета категория, предмет на Акт №10872/15.09.2023 г. за частна общинска собственост, вписан под №53, том 31, дв. вх. регистър №11337, вх. №11654/28.09.2023 г. по описа на Служба по вписванията – град Русе към Агенцията по вписвания, с начална тръжна продажна цена 435 170,00 лв./четиристотин тридесет и пет хиляди сто и седемдесет лева/, без дължими данъци и такси.

Дължимите данъци и такси да се определят след провеждане на търга и са за сметка на спечелилилите търга участници – купувачи.

Решението подлежи на контрол и на оспорване чрез Общински съвет – Русе по реда на чл. 45 от ЗМСМА, във връзка с чл. 8, ал. 11 от ЗОС.

**Точка 11**

**К.л. № 423 Откриване на процедура за провеждане на публичен търг с явно наддаване за продажба на недвижим имот – частна общинска собственост с адрес: гр. Русе, Община Русе, местност „Гълъбец“**

 **Акад. Христо Белоев:** Златомира Стефанова.

 **Г-жа Златомира Стефанова:** Благодаря, господин Председател. Поддържам точката.

 **Акад. Христо Белоев:** Благодаря. Няма изказвания, гласуваме.

**КВОРУМ – 43. С 40 „за“, 0 „против“ и 3 „въздържали се“ се прие**

**РЕШЕНИЕ № 431**

 На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 35, ал. 1, чл. 8, ал. 1 и ал. 9, чл. 41, ал. 2 от ЗОС, чл. 26, ал. 1, т. 1 и чл. 30 от Наредба №1 за общинската собственост на Общински съвет – Русе, Заявление вх. №ОИ-10-81/12.08.2024 г. и извлечение от Протокол №9/04.10.2024 г. на Комисията по общинска собственост, Общинският съвет реши:

1. Допълва годишната програма за управление и разпореждане с имоти общинска собственост за 2024 г. с продажба на незастроен поземлен имот – частна общинска собственост, с идентификатор 63427.169.340 по Кадастралната карта и кадастралните регистри /КККР/ на гр. Русе, с площ от 452 кв. м., с трайно предназначение: Земеделска, с начин на трайно ползване: За земеделски труд и отдих /съгласно §4 от ПЗРЗСПЗЗ/, категория на земята: 7, находящ се в землището на гр. Русе, Община Русе, местност „Гълъбец“, предмет на Акт за частна общинска собственост АЧОС №11196 от 28.08.2024 г., вписан под №148, том 28, н.д. 5976, ДВР 11026, вх. №11270 от 03.09.2024 г. по описа на Службата по вписвания – Русе, с прогнозен приход от продажбата в размер на 29 100,00 лв. /двадесет и девет хиляди и сто лева/, без дължими данъци и такси.

2. Дава съгласие за откриване на процедура за провеждане на публичен търг с явно наддаване за продажба на незастроен поземлен имот – частна общинска собственост, с идентификатор 63427.169.340 по Кадастралната карта и кадастралните регистри /КККР/ на гр. Русе, с площ от 452 кв. м., с трайно предназначение: Земеделска, с начин на трайно ползване: За земеделски труд и отдих /съгласно §4 от ПЗРЗСПЗЗ/, категория на земята: 7, находящ се в землището на гр. Русе, Община Русе, местност „Гълъбец“, предмет на Акт за частна общинска собственост АЧОС №11196 от 28.08.2024 г., вписан под №148, том 28, н.д. 5976, ДВР 11026, вх. №11270 от 03.09.2024 г. по описа на Службата по вписвания – Русе, при начална тръжна цена 29 100,00 лв. /двадесет и девет хиляди и сто лева/, без дължими данъци и такси.

Дължимите данъци и такси да се определят след провеждане на тръжната процедура и са за сметка на спечелилия участник – купувач.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 12**

**К.л. № 424 Откриване на процедура за провеждане на публичен търг с явно наддаване за продажба на недвижим имот – частна общинска собственост с адрес: гр. Русе, Община Русе, местност „Касева чешма“**

 **Акад. Христо Белоев:** Златомира Стефанова.

 **Г-жа Златомира Стефанова:** Благодаря, господин председател. Поддържаме точката.

 **Акад. Христо Белоев:** Няма изказвания, гласуваме.

**КВОРУМ – 44. С 39 „за“, 0 „против“ и 5 „въздържали се“ се прие**

**РЕШЕНИЕ № 432**

 На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 35, ал. 1, чл. 8, ал. 1 и ал. 9, чл. 41, ал. 2 от ЗОС, чл. 26, ал. 1, т. 1 и чл. 30 от Наредба №1 за общинската собственост на Общински съвет – Русе, Заявление вх. №ОИ-10-88/29.08.2024 г. и извлечение от Протокол №9/04.10.2024 г. на Комисията по общинска собственост, Общинският съвет реши:

1. Допълва годишната програма за управление и разпореждане с имоти общинска собственост за 2024 г. с продажба на незастроен поземлен имот – частна общинска собственост, с идентификатор 63427.149.689 по Кадастралната карта и кадастралните регистри /КККР/ на гр. Русе, с площ от 552 кв. м., с трайно предназначение: Земеделска, с начин на трайно ползване: За земеделски труд и отдих /съгласно §4 от ПЗРЗСПЗЗ/, категория на земята: 6, находящ се в землището на гр. Русе, Община Русе, местност „Касева чешма“, предмет на Акт за частна общинска собственост №11189 от 20.08.2024 г., вписан под №35, том 27, н.д. 5650, ДВР 10494, вх. №10766 от 22.08.2024 г. по описа на Службата по вписвания – Русе, с прогнозен приход от продажбата в размер на 25 200,00 лв. /двадесет и пет хиляди и двеста лева/, без дължими данъци и такси.

2. Дава съгласие за откриване на процедура за провеждане на публичен търг с явно наддаване за продажба на незастроен поземлен имот – частна общинска собственост, с идентификатор 63427.149.689 по Кадастралната карта и кадастралните регистри /КККР/ на гр. Русе, с площ от 552 кв. м., с трайно предназначение: Земеделска, с начин на трайно ползване: За земеделски труд и отдих /съгласно §4 от ПЗРЗСПЗЗ/, категория на земята: 6, находящ се в землището на гр. Русе, Община Русе, местност „Касева чешма“, предмет на Акт за частна общинска собственост №11189 от 20.08.2024 г., вписан под №35, том 27, н.д. 5650, ДВР 10494, вх. №10766 от 22.08.2024 г. по описа на Службата по вписвания – Русе, при начална тръжна цена 25 200,00 лв. /двадесет и пет хиляди и двеста лева/, без дължими данъци и такси.

Дължимите данъци и такси да се определят след провеждане на тръжната процедура и са за сметка на спечелилия участник – купувач.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 13**

**К.л. № 425 Откриване на процедура за продажба на общински поземлен имот по ул. „Котовск“ № 14, град Русе, предмет на Акт №5860/11.05.2009 г. за частна общинска собственост, по реда на чл. 35, ал. 3 от Закона за общинска собственост**

 **Акад. Христо Белоев:** Златомира Стефанова.

 **Г-жа Златомира Стефанова:** Благодаря, господин Председател. Уважаеми дами и господа общински съветници, тъй като тази точка предизвика редица въпроси и обсъждания по комисии… Не, няма да я оттегля. Благодаря, господин Станчев за въпроса от място. Така че, ще я докладвам. Първо искам да благодаря на всички, които се включиха в дискусията и във въпросите. Смятам, че точно така трябва да работи администрацията с общинския съвет, да има диалог. Всеки да може да изкаже тезата си, в крайна сметка и в администрацията работят експерти, но общинският съвет е за това, за да може да помага на общинската администрация, за да работим заедно. Имаше няколко въпроса, на които първо ще отговоря, които бяха зададени от господин Станчев. Ще го изчакам да свърши разговора си, за да мога да му отговоря.

 **Акад. Христо Белоев:** Господин Станчев, отговарят Ви.

 **Г-жа Златомира Стефанова:** Така, имаше 2 въпроса, 3 въпроса всъщност от господин Станчев, на които първо ще отговоря. Дали са платени данъците на имота, данъците на имота са платени. Имаше въпрос за законността на сградата. Тя е проверена от нашите колеги от незаконно строителство. Всъщност сградата се води с подпокривно пространство, затова е записана като 2 етажа, но тя е законна, тоест документите са законни и третият Ви въпрос беше относно това дали наемателят, тъй като е сложил тази ограда, която е около имота дали е плащал някакъв наем. Това беше ни отговорено и от госпожа Великова, която също е тук, че той с отстъпеното право на строеж има право да ползва всъщност имота. За самата ограда, тя лесно би могла да се събори. Всъщност всички дворове по селата, които са по член 35.3 трябва да им съборим оградите като цяло. Ако нали трябва да действаме по този начин. Отделно от това самият човек, който все пак е поддържал имота в добро състояние и той не е предявил към нас претенциите за чистенето, кастренето в смисъл към общината за тези пари, които предният път ви е бил на сесия. Съжалявам, че не бях, но вие сте чули неговото изказване и не желая да бъда негов адвокат. Аз съм тук, за да защитавам интересите на общината. Оттук нататък бих искала да кажа, че господин Недков направи предложение в комисиите за увеличаване на цената, което той аргументира. Ние представихме аргументите на нашия оценител, но той имаше аргументирано предложение. Имаше изискване от групата на ПП-ДБ да се представи декларация. Тя беше представена, ние сме я приложили към контролния лист, но в крайна сметка съображенията на господин Недков са, че ако хората един ден ги няма там, те докато са там, това ще бъде така, но ако един ден те решат да се разделят с имота, той би могъл наистина да бъде по… Въпреки, че е хипотеза, ние приемаме предложението на господин Недков и аз ще приема цената, която той предложи по неговите изчисления, той го и представи, обоснова. Мисля, че беше 507 008 лева. Нали, господин Недков? Така че, ще внеса предложението с цената, която предложи господин Недков и искам да му благодаря, защото той винаги е внимателен към контролните листи.

 **Акад. Христо Белоев:** Благодаря. Изказване, Елеонора Николова.

 **Г-жа Елеонора Николова:** Уважаеми господин Председател, уважаеми колеги, аз продължавам да смятам, че този казус не е изяснен и ще ви обясня защо. Предварително казвам, че господин Недков с неговото предложение горе-долу обира всички луфтове, които съществуват по този въпрос, но само няколко факти. Правото на строеж е учредено 1994 година. Тук има много юристи, които знаят, че към 2000 година това право на строеж трябва да е погасено по давност.Първияматериал, който аз можах да проследя в картния материал за строителство се явява 2002 година.А забележете сградата е въведена в експлоатация 2024 година. Когато сиотговорим на всички тези въпроси, ще можем да кажем дали сградата е законно построена или не. Но ако се обединим към тази цена, която господин Недков предлага и администрацията се съгласява, горе-долу ще имаме едно равновесие, върху тази история, която е тъмна. Благодаря ви.

 **Акад. Христо Белоев:** Благодаря. Деян Недков, изказване. Оттегля го, защото той щеше да аргументира цената ясно. Анатоли Станев, изказване.

 **Г-н Анатоли Станев:** Уважаеми господин Председателю, уважаеми колеги. Първо да кажа, че ние няколко пъти го обсъждахме освен по комисиите и в нашата група. Адмирираме почина да направим възможното да защитим евентуално по-висока цена и ще подкрепим това предложение. Освен това ще извлека повод от думите на заместник-кмета свързани с това, че оградата би могла да бъде преместена или да бъде премахната. Ние сме длъжни защитавайки, охранявайки интересите на общината и на общинската собственост, е да се взрем в това, което се е случило назад, дори и толкова назад, колкото каза колежката, но и в хипотезата на която обсъждахме многократно обезщетяване на собственика за ползване без основание от сегашния владелец. Такива груби демонстрации на владение на нещо, което е съсобствено и безапелационно подминаване от нас, според мен са лош пример, който даваме, а какво правят другите и как трябва да подходим по към останалите госпожо Стефанова, според мен трябва да подходим по реципрочен начин. Това не ни лишава от задължението да обърнем внимание на това, от което е лишена през годините назад общината и ви моля да обърнете внимание, включително и на това. Благодаря ви.

 **Акад. Христо Белоев:** Благодаря. Станимир Станчев, изказване.

 **Г-н Станимир Станчев:** Уважаеми господин Председател, уважаеми колеги. След вече кой, трети път ни се вкарва този материал. Втори, добре. След многото напъни този материал да влезе претърпя редица корекции виждам, но хубавото е, че отвори и още много въпроси. Това, което казаха колегите преди мен и това което казахме и по комисии. Аз не считам, че се отговориха изцяло на тези въпроси. И започвам с първото, което се предлага за решение. Първото решение е допълва Годишната програма за управление на общинската собственост. Нали това е записано като точка 1. И сега ще задам един друг въпрос. Как ние разбрахме, че трябва да допълним тази годишна програма при положение, че по Наредба 1 на Общински съвет – Русе, трябва да ни бъде предоставен доклад до 30.06.2024 година за управлението на общинската собственост. Какво се случва с две думи с нея? Аз не си спомням да има такъв доклад до днешна дата де факто за първото шестмесечие. Това е по наредба. Може да я прочетете и да го видите това нещо. Второ, това, което каза колежката за отстъпеното право на строеж - това си е така една дълга-дълга сага. Освен че е от 1994 година, въвода е както каза е 2024 година. Ами и аз тогава питах, вие казахте, че са платени данъци. Да бе, хубаво. Къде е справката за платени данъци от нашата служба, от местни данъци и такси? Аз не я видях, някой от вас видя ли я? Защото това е казал-рекъл, няма ли го черно на бяло и аз тези справки ги исках. Второ, исках ако си спомняте и на комисии снимков материал за района и сградата. Да, ние в „Гугъл мапс“ можем да видим, но ние виждаме от 2002 г. насам. Преди 2002 насам нищо не се вижда. Трето, за мен в голяма част ограждането на целия имот е малко или много самоуправство и това го каза колегата преди малко по-деликатно. Тези неща не ни бяха предоставени до този момент. Да, може да не е точната дума, господин Станев. Така че, кога ще ми отговорите с факти на тези въпроси? Защо ги задаваме тези въпроси, защото може да се окаже, че ние сме изпаднали вече в съвсем друга хипотеза. Това което каза и преди малко колежката Николова и тогава уважаеми колеги, общината ще има много, много по-големи ползи, но явно ние не искаме да си търсим докрай правата. Аз с такова впечатление оставам и въпроса е, защо и кой и кой с кого? Благодаря ви.

 **Акад. Христо Белоев:** Реплика, Анатоли Станев.

 **Г-н Анатоли Станев /реплика/:** Уважаеми господин Председател, уважаеми колеги, взех тази реплика, първо да Ви се извиня, че репликирах от място първосигнално колегата Станчев и да изясним следното. Тук не става въпрос в никакъв случай за самоуправствени действия и в никакъв случай ограждането или демонстрацията на владение на един съсобствен имот от съсобственика му не съставлява някакво нарушение, но това ще се върна пак, не ни лишава от задължението да си потърсим правата като съсобственици за използването без основание на нашия съсобствен имот за необходимото време назад до придобиването му. Ако сега решим да е така и надявам се да е защитима цената, която предлага господин Недков, който считаме за експерт в тази област. Така че, затова взех тази реплика, за да изясним тази хипотеза.

 **Акад. Христо Белоев:** Благодаря. Иван Костадинов Иванов, изказване.

 **Г-н Иван Костадинов Иванов:** Уважаеми господин Председател, уважаеми колеги общински съветници, дами и господа. Взех думата от името на моите колеги от Местна коалиция „БСП за България“, за да заявя нашата готовност да подкрепим точката, както и да подкрепим предложението на колегата Деян Недков. Какви са нашите съображения? Първо този спор или поставянето на въпроса, как така никой не го е включил в Годишната програма, ами това е доста нормална практика. Администрацията ни предлага Годишна програма, която е на база на заявени желания на собственици, съсобственици и така нататък за разпореждане с общинско имущество. Тука внушението, кой с кого и за какво, ми се струва доста излишно, но защо ще подкрепим цената 507 008 лева. За да опитаме, за да опитаме общината да получи повече. Като тука не става въпрос за конкурс, за търг, където може да се променя цената. Става въпрос за продажба по член 35. Ако сделката не се случи обаче, имам молба към всички наши колеги. Общината винаги ползва професионални оценители и това е правилно. Така и трябва да бъде. Ние може да сме много добри и да познаваме пазара, ама ние сме един съвет от 51 оценители, които се събират и взимат решение на каква цена да се продава и ако сделката не се състои и в резултат на това дълго време нямаме приход от тоя имот, аз ще предложа просто да се съобразяваме вече с оценителите. Благодаря, че ме изслушахте.

 **Акад. Христо Белоев:** Да, благодаря. Елеонора Николова, реплика.

 **Г-жа Елеонора Николова /реплика/:** Уважаеми колеги, аз продължавам да смятам опонирам на колегата за това, че всъщност ние нямаме готов казус, в смисъл не сме готови за решение. Защото, ако сградата не е построена в петгодишния срок, в който е учредено правото на строеж, значи тя е незаконно изградена и когато е незаконно изградена, ние трябва да пуснем този терен на търг и тогава цената ще бъде дори по-висока от тая, която господин Недков предлага, защото това е един хубав парцел, в който може да се построи една много солидна жилищна кооперация. И разбира се, тогава цената ще бъде различна. Аз не съм съгласна с това, че общината, администрацията е изцяло изчистила казуса. Пак казвам, ние не знаем до 2000 година дали имаме застрояване, ако нямаме застрояване, говорим за незаконен строеж, тоест отиваме на 35, алинея 1, точка 1 и ние трябва да продаваме целия парцел на търг. От друга страна не съм съгласна с това, което казва администрацията, че са плащани данъци. Всеки който има имот в тая зала знае, че данъци се плащат след като обектът е въведен в експлоатация и ти можеш да отидеш да си го регистрираш в данъчното. Тоест до 2024 година този човек не е плащал нищо.

 **Акад. Христо Белоев:** Рена Стефанова, изказване. Да, не беше като реплика това може би, но свърши.

 **Г-жа Рена Стефанова:** Уважаеми господин Председател, колеги.Сега, в предходната сесия ние не подкрепихме това предложение за решение със съвсем ясни аргументи, като казахме, че не сме в хипотеза, в която виждаме интереса на общината да е защитен с цената, която беше предложена. Междувременно, отново на нашето внимание е така поставена тази точка, като в комисии, където аз за съжаление нямах възможност да участвам, са поставени въпросите, които и колегата Николова постави. И те са съвсем резонни тези въпроси. Ако действително в петгодишния законен срок правото на строеж не е било реализирано, а вие казвате, че няма данни за това. Няма данни някой да е искал удължаване на това право на строеж, то тогава ние действително не сме в хипотеза на член 35, алинея 5. И тогава ние не можем… Да, колега, благодаря да. Ние не можем по този ред в момента да вземем решение и ако ние държим на това да взимаме законосъобразни решения, то ние днес не можем да го вземем това решение. Друг е въпросът, че действително, ако тази сграда не е била въведена в експлоатация, безспорно данъци за нея не са плащани, защото тя не е декларирана, съответно нищо не е плащано. Безспорно е, че ако някой ползва чужд имот, той следва да плаща за това и община Русе следва възможните от давностните срокове ограничения да потърси правата си за това, че някой е ползвал имота. Така че, колеги, аз апелирам да не подкрепим тази точка, независимо от цената, която ни се предлага, докато не изясним статута на сградата, респективно дали сме в тази хипотеза, в която администрацията предлага да гласуваме или в друга, когато би трябвало имота да мине през тръжна процедура. Благодаря ви.

 **Акад. Христо Белоев:** Благодаря. Няма други изказвания. Отговори на последните въпроси относно статута на сградата. Ако има да изясним, за да може да се ориентираме за гласуване. Да, да, има, заповядай. Кристиян Вълчев.

 **Г-н Кристиян Вълчев:** Уважаеми господин Председател, уважаеми госпожи и господа общински съветници. Ние категорично се противопоставяме на това внушение, че законността на сградата реално не е уточнена. Ние и колегите подробно сме разгледали строителната документация и видно от представената по преписката документация и строителни книжа е издадено Удостоверение за въвеждане на експлоатация на строежа, която по своята същност удостоверява, че сградата е годна за ползване във вида, в който съществува към настоящия момент. Същата е изпълнила съобразно изискванията за строителния режим на строителство, като сградата е построена в съответствие с одобрените строителни книжа, съобразно необходимия обем. Така че, ние считаме, че няма хипотеза, която да препраща към алинея 35.1 с търг, а именно сградата е законна и държим на това. Благодаря ви.

 **Акад. Христо Белоев:** Благодаря. Така, няма други изказвания. Гласуваме предложението така, както е с коригирана цена от Деян Недков 507 008 лева.

**КВОРУМ – 46. С 35 „за“, 3 „против“ и 8 „въздържали се“ се прие**

**РЕШЕНИЕ № 433**

 На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 8, ал. 1 и ал. 9, чл. 35, ал. 3, чл. 41, ал. 2 от Закона за общинската собственост, чл. 31, ал. 1 от Наредба №1 за общинската собственост на Общински съвет – Русе, Заявление с вх. № ОИ-01-8/11.06.2024 г. и извлечение от Протокол №8/20.08.2024 г. на Комисията по общинска собственост, Общинският съвет реши:

1. Допълва годишната програма за управление и разпореждане с имотите - общинска собственост за 2024 г. с продажба на общински недвижим имот - УПИ II-103-„за обществени нужди“, кв. 651.6 по плана на ж.к. „Изток“, в гр. Русе, съответстващ на Поземлен имот с идентификатор 63427.7.103 по КККР на град Русе, с площ 1434 кв.м, находящ се по ул. „Котовск“ № 14, трайно предназначение на територията: Урбанизирана, с начин на трайно ползване: За друг обществен обект, комплекс, предмет на Акт №5860/11.05. 2009 г. за частна общинска собственост, вписан под №151, том 14, Н.Д. 3024, вх.рег. №1 от 18.05.2009 г. по описа на Службата по вписвания – Русе, по реда на чл. 35, ал. 3 от Закона за общинска собственост, с прогнозен приход от продажбата в размер на 507 008 лв. (петстотин и седем хиляди и осем лева), без дължими данъци и такси.

2. Дава съгласие за продажба на общински недвижим имот - УПИ II-103-„за обществени нужди“, кв. 651.6 по плана на ж.к. „Изток“, в гр. Русе, съответстващ на Поземлен имот с идентификатор 63427.7.103 по КККР на град Русе, с площ 1434 кв.м, находящ се по ул. „Котовск“ № 14, град Русе, трайно предназначение на територията: Урбанизирана, с начин на трайно ползване: За друг обществен обект, комплекс, предмет на Акт №5860/11.05. 2009 г. за частна общинска собственост, вписан под №151, том 14, Н.Д. 3024, вх.рег. №1 от 18.05.2009 г. по описа на Службата по вписвания – Русе, по реда на чл. 35, ал. 3 от Закона за общинска собственост, на Светослав Балтаджиев – лично и като ЕТ „Балтитуркомерс – Светослав Балтаджиев“, ЕИК 030138837, на цена от 507 008 лв. (петстотин и седем хиляди и осем лева), без включени дължими данъци и такси. Последните са за сметка на купувача.

Решението подлежи на обжалване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му. Същото подлежи на контрол по реда на чл. 45 от ЗМСМА, във връзка с чл. 8, ал. 11 от ЗОС.

**Точка 14**

**К.л. № 426 Предоставяне безвъзмездно за управление на два броя гаражни помещения, намиращи се в сграда №503.722.1 с предназначение „Здравен дом“ в с. Червена вода, Община Русе**

 **Акад. Христо Белоев:** Златомира Стефанова.

 **Г-жа Златомира Стефанова:** Благодаря, господин Председател. Поддържам искането от кмета на Червена вода, както е внесено. Благодаря ви.

 **Акад. Христо Белоев:** Благодаря. Изказвания няма, гласуваме.

**КВОРУМ – 47. С 47 „за“, 0 „против“ и 0 „въздържали се“ се прие**

**РЕШЕНИЕ № 434**

 На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, чл. 12, ал. 1 и ал. 4 от Закона за общинската собственост, във връзка с чл. 10, ал. 2 от Наредба №1 за общинската собственост на Общински съвет – Русе, Общински съвет – Русе реши:

 Да се предостави безвъзмездно за управление на Кметство - с. Червена вода, два броя гаражни помещения намиращи се в масивна сграда №503.722.1 на един етаж, с предназначение „Здравен дом“ в с. Червена вода, Община Русе, ЕКАТТЕ: 80460, с площ 287 кв.м., предмет на Акт за публична собственост №3314/30.11.1999 г., вписан под №189, том 35, дело №7356, д.в.р. 13017, вх. №13390 от 03.11.2023 г. по описа на Службата по вписванията – Русе.

**Точка 15**

**К.л. № 427 Откриване на процедура за провеждане на публичен търг с явно наддаване за продажба на недвижим имот - частна общинска собственост, намиращ се в землището на гр. Русе, Община Русе, местност „ДЗС-птичарника“**

 **Акад. Христо Белоев:** Златомира Стефанова.

 **Г-жа Златомира Стефанова:** Благодаря, Господин Председател. Поддържаме точката.

 **Акад. Христо Белоев:** Изказвания няма, гласуваме.

**КВОРУМ – 45. С 42 „за“, 0 „против“ и 3 „въздържали се“ се прие**

**РЕШЕНИЕ № 435**

 На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 8, ал. 1 и ал.9, чл. 35, ал. 1 и чл. 41, ал. 2 от Закона за общинската собственост, във връзка с чл. 30 от Наредба №1 на Общински съвет - Русе за общинската собственост, Общинският съветреши:

 1. Допълва „Годишната програма за управление и разпореждане с имотите - общинска собственост за 2024 г.“ с продажбата на общински поземлен имот, представляващ поземлен имот с идентификатор 63427.167.295 по кадастралната карта и кадастралните регистри на гр. Русе, Община Русе, Област Русе, с площ 494 кв.м., в землището на гр. Русе, Община Русе, местност „ДЗС-птичарника“, с трайно предназначение на територията: Земеделска, с начин на трайно ползване: За земеделски труд и отдих (съгласно §4 от Предходни и заключителни разпоредби на Закона за собствеността и ползването на земеделски земи), категория на земята: 5 (пета), граници и съседни имоти: 63427.167.248, 63427.167.120, 63427.167.123, 63427.167.124, 63427.167.294. За имота е съставен Акт за частна общинска собственост №11219/17.09.2024 г. вписан под №190, том 30, н. д. 6439, д.в.р. 11793, вх. №12068 от 24.09.2024 г. по описа на Службата по вписвания - Русе, с прогнозен приход от продажбата в размер 5 638,70 лева (пет хиляди шестстотин тридесет и осем лева и седемдесет стотинки), без данъци и такси.

 2. Дава съгласие за продажба чрез публичен търг с явно наддаване на следния общински поземлен имот, представляващ поземлен имот с идентификатор 63427.167.295 по кадастралната карта и кадастралните регистри на гр. Русе, Община Русе, Област Русе, с площ 494 кв.м., в землището на гр. Русе, Община Русе, местност „ДЗС-птичарника“, с трайно предназначение на територията: Земеделска, с начин на трайно ползване: За земеделски труд и отдих (съгласно §4 от Предходни и заключителни разпоредби на Закона за собствеността и ползването на земеделски земи), категория на земята: 5 (пета), граници и съседни имоти: 63427.167.248, 63427.167.120, 63427.167.123, 63427.167.124, 63427.167.294. За имота е съставен Акт за частна общинска собственост №11219/17.09.2024 г. вписан под №190, том 30, н. д. 6439, д.в.р. 11793, вх. №12068 от 24.09.2024 г. по описа на Службата по вписвания - Русе, с начална тръжна продажна цена в размер на 5 638,70 лева (пет хиляди шестстотин тридесет и осем лева и седемдесет стотинки), без данъци и такси.

Дължимите данъци и такси се определят след провеждане на търга и са за сметка на спечелилия участник - купувач.

Решението подлежи на оспорване чрез Общински съвет - Русе пред Административен съд - Русе, по реда на АПК, в 14-дневен срок от съобщаването му.

**Точка 16**

**К.л. № 428 Прехвърляне на общински недвижим имот, представляващ придаваем терен от 36 кв.м по улична регулация от ПИ 51679.501.2219 към частния ПИ с идентификатор 51679.501.236, срещу отнемане на терени от 7 кв.м и 9 кв.м от частния имот и придаване съответно към ПИ 51679.501.2219 и ПИ 51679.501.1919, за образуване на нов УПИ I-236, в кв. 118, по плана на село Николово след решение на Общински съвет – Русе**

 **Акад. Христо Белоев:** Златомира Стефанова.

 **Г-жа Златомира Стефанова:** Благодаря, господин Председател. Поддържам точката да се приложи уличната регулация.

**КВОРУМ – 45. С 45 „за“, 0 „против“ и 0 „въздържали се“ се прие**

**РЕШЕНИЕ № 436**

 На основание чл. 21, ал. 1, т. 8 и чл. 21, ал. 2 от ЗМСМА, чл. 6, ал. 1 и ал. 3, чл. 8, ал. 9, чл. 41, ал. 2, всички от ЗОС, във връзка с §22, ал. 1, т. 1, буква „б“ от ЗР от ЗУТ, с цел прилагане на регулацията, по ПУП-ПРЗ, одобрен със Заповед № РД-01-578/06.03.2024г. на Кмета на Община Русе, за образуване на нов УПИ I-236 по имотните граници, при запазване на одобрената улична регулация, Общински съвет – Русе реши:

1. Допълва годишната програма за управление и разпореждане с имотите - общинска собственост за 2024 г. с продажба на терен, общинска собственост, представляващ придаваема част от 36 кв.м по улична регулация от ПИ 51679.501.2219 по КККР на с. Николово – ул. „Струма“, придаван към частния ПИ с идентификатор 51679.501.236, за образуване на ново УПИ I-236, в кв.118 по плана на с. Николово, с прогнозна цена в размер на 988,55 лева (деветстотин осемдесет и осем лева петдесет и пет стотинки), без дължими данъци и такси.

2. Обявява придаваем терен от 36 кв.м по улична регулация от ПИ 51679.501.2219 по КККР на с. Николово – ул. „Струма“, придаван към частния ПИ с идентификатор 51679.501.236, за частна общинска собственост.

3. Да се продадат 36 кв.м по улична регулация от ПИ 51679.501.2219 по КККР на с. Николово – ул. „Струма“, придаван към частния ПИ с идентификатор 51679.501.236, придобит в собственост от Дейни64“ ЕООД, ЕИК 206727001, на стойност 988,55 лева (деветстотин осемдесет и осем лева петдесет и пет стотинки), без дължими данъци и такси, които са за сметка на дружеството – купувач.

4. Допълва годишната програма за управление и разпореждане с имотите – общинска собственост за 2024 г. с придобиване на терени, представляващи придаваеми части от 7 кв.м и 9 кв.м или общо 16 кв.м от ПИ с идентификатор 51679.501.236 по КККР на с. Николово, придавани съответно към ПИ 51679.501.2219 по КККР на с. Николово – ул. „Струма“ и ПИ 51679.501.1919 по КККР на с. Николово – „За друг вид озеленени площи“, с прогнозна цена в общ размер на 439,36 лева (четиристотин тридесет и девет лева тридесет и шест стотинки), без дължими данъци и такси.

5. Да се придобият терени, представляващи придаваеми части от 7 кв.м и 9 кв.м или общо 16 кв.м от ПИ с идентификатор 51679.501.236 по КККР на с. Николово, придобит в собственост от Дейни64“ ЕООД, ЕИК 206727001, придавани съответно към ПИ 51679.501.2219 по КККР на с. Николово – ул. „Струма“ и ПИ 51679.501.1919 по КККР на с. Николово – „За друг вид озеленени площи“, на обща стойност 439,36 лева (четиристотин тридесет и девет лева тридесет и шест стотинки), без дължими данъци и такси.

Решението подлежи на оспорване чрез Общински съвет - Русе пред Административен съд – Русе в 14-дневен срок от оповестяването му. Същото подлежи на оспорване и на контрол, съгласно чл. 45 ЗМСМА, вр. чл. 8, ал. 11 от ЗОС, чрез Общински съвет – Русе.

**Точка 17**

**К.л. № 429 Учредяване безвъзмездно право на ползване върху част от недвижим имот – ЧОС, с идентификатор 63427.2.5708 по Кадастралната карта и кадастралните регистри на гр. Русе, ведно с изграденото в него съоръжение Болнично вертолетно летище „УМБАЛ КАНЕВ“, находящ се в гр. Русе**

 **Акад. Христо Белоев:** Златомира Стефанова.

 **Г-жа Златомира Стефанова:** Благодаря, господин Председател. Тази точка предизвика също въпроси в комисиите, които ги отговорихме. Аз ще кажа, че поддържам точката. Има искане от Университетската многопрофилна болница за активно лечение „Канев“ АД да бъде предоставена безвъзмездно за ползване съоръжение, болнично вертолетно летище УМБАЛ „Канев“. То има координати, които са ви посочени в контролния лист. Частта от общинския имот е с площ 4 174 квадратни метра и е заключена между координатните точки, които са съобразени спрямо схема за учредяване безвъзмездно право на ползване по координатната система. Предложението не е включено в Годишната програма за управление и следва да бъде допълнено. Ако има допълнителни въпроси за точката, господин Недев ще отговори. Благодаря.

 **Акад. Христо Белоев:** Да, мисля, че се изясниха нещата. Мариян Димитров, изказване. Тук помислиха, че те няма, бе.

 **Г-н Мариян Димитров:** Уважаеми господин Председател, уважаеми колеги, уважаеми заместник-кметове. По тази точка, както каза и госпожа Стефанова, съгласно писмо искане на директора на УМБАЛ „Канев“, ние предоставяме безвъзмездно право за ползване на 10 години на болнично вертолетно летище. Писмото е подписано и датира от 24.10.2024 година. Само че за беда на 29.10.2024 година излиза една заповед на Гражданска въздухоплавателна администрация, която казва, че спира временно правата за срок от 12 месеца, след което ще прекрати това право това да бъде болнично вертолетно летище и в мотивите е записано, че са констатирани несъответствия спрямо условията, при които е издадена регистрацията, констатирано е несъответствие застрашаващо дейността на летището, сигурността и безопасността на въздухоплаването и създава опасност от настъпване на вредни или застрашаване на живота или здравето на хората, което е отразено в доклада на комисията, която е извършила инспекцията. Писмото би трябвало вече да е връчено на кмета Пенчо Милков и евентуално може да бъде обжалвано в Административен съд, тази заповед. Значи първия ми въпрос е, обжалвана ли е тази заповед и общината смята ли да обжалва заповедта. Това първо. Второ, почвам да се питам, ние какво даваме сега на УМБАЛ „Канев“, някакъв паркинг ли даваме, даже не е и за вертолет, защото вертолети няма, може би за автомобили да паркират там. След като твърдим, че даваме болнично вертолетно летище, нека да го направим такова и тогава да го дадем. Така че, нашата молба е, за да не се наложи да гласуваме против точката, да оттеглите този материал, докато се приведе летището във вида, в който трябва да бъде и тогава да го предадем на болницата.

 **Акад. Христо Белоев:** Да, благодаря. Господин Недев.

 **Г-н Димитър Недев:** Уважаеми господин Председател, уважаеми общински съветници. Както винаги се търси сензация. Действително има регистрирано болнично вертолетно летище УМБАЛ „Канев“. Собственост, Община Русе. Всички други 15 летища на болнични заведения със собственост и управление на съответната болница. Действително летището е спряно след проверка, за да могат да се изчистят някои недоразумения. Оттук нататък ходът е следния. Бяхме с господин Иван Иванов, управител на „Канев“ и разговаряхме с ГВА и с лицата, изготвящи документи. След решение на общински съвет за предоставяне на площта, която цитира госпожа Стефанова, се пуска заявление до ГВА, където се коригира, вместо Община Русе управител и собственик, да бъде УМБАЛ „Канев“, входира се наново това заявление. Това може да стане до края на годината, след което в рамките на месец, месец и половина би трябвало от ГВА да излезе документ за регистрация на името на УМБАЛ „Канев“. Няма нищо такова, за което господин Мариян Димитров говори в момента. Заповедта да пристигна и в петък миналата седмица пристигна и протокола от инспекцията. Летище, което ще се използва. Това е, пак казвам, болнично вертолетно летище, което работи в условията на видимост само в светлата част на деня, при необходимост по предварителна заявка. И това, което са констатирали инспекторите е наличие на камъчки върху така маркираната писта, където трябва да кацне и излети вертолет. И на въпроса, защо трябва да се прави като няма полети, нали те всички се съгласиха, че не е необходимо е, а след това го има като забележка. Така че, това което има нужда да бъде направено от общината е направено. Маркирано е по указанията, които получихме. Пистата има осветление, видеонаблюдение.

 **Акад. Христо Белоев:** Да, благодаря. Мисля, че отговорът даде яснота, какви са стъпките след нашето решение, какво трябва да се направи, за да може да се регистрира тази площадка. Алисе Муртезова, изказване.

 **Г-жа Алисе Муртезова:** Господин Председател, колеги. Нашата група ще гласува „за“, защото е важно да имаме такава площадка. Всички са наясно. Само че, може би след това господин Недев ще трябва да се помисли за едно допълнително споразумение с болница „Канев“, защото докато сега бяхме в хипотезата, че това е летище, така се казва, иначе си е площадка и там можеха да кацат хеликоптери, които да са в полза и на другите лечебни заведения. Говоря за общинските и не само, докато сега в тази хипотеза то ще си бъде на УМБАЛ „Канев“ и може би ще трябва да се помисли наистина за такова споразумение, защото Вие сте проверили. Да, така е, в страната тези площадки се водят към съответното лечебно заведение. Само че, те не са на общински парцели, а са на парцели, които са на лечебното заведение и те заради това от самото начало са регистрирани по този начин. Пак казвам, ние ще гласуваме „за“. Наистина се надявам след това веднага след като бъде въведено в експлоатация да се направи такова споразумение. Лично нашето лечебно заведение също ще подпишем такова споразумение, защото имаме много пациенти, които са общи. Благодаря.

 **Акад. Христо Белоев:** Благодаря. Така, няма другия изказвания. Гласуваме точката.

**КВОРУМ – 43. С 38 „за“, 0 „против“ и 5 „въздържали се“ се прие**

**РЕШЕНИЕ № 437**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 39, ал. 2 и ал. 4, чл. 8, ал. 1 и ал. 9 от ЗОС, чл. 44, ал. 2 и ал. 4 от Наредба №1 за общинската собственост на Общински съвет – Русе, Общински съвет – Русе реши:

1. Допълва годишната програма за управление и разпореждане с имоти общинска собственост за 2024 г. на Община Русе с учредяване безвъзмездно право на ползване върху част с площ 4 174 кв.м., заключена между точки с посочени координати по Х и Y, съобразно приложена Схема за учредяване безвъзмездно право на ползване по Координатна система 2005 – неразделна част от настоящото решение, от ПИ с идентификатор 63427.2.5708 по Кадастралната карта и кадастралните регистри на гр. Русе, целият с площ от 10 201 кв.м., трайно предназначение на територията: Урбанизирана, с начин на трайно ползване: За съоръжение на друг вид провод, с адрес гр. Русе, предмет на АЧОС №6238/17.05.2010 г., вписан под №48, том 16, Н.Д. 3299, вх.рег. №6966/17.06.2010 г. по описа на Службата по вписвания – Русе, ведно с изграденото в нея съоръжение Болнично вертолетно летище „УМБАЛ КАНЕВ“, с координати на летателната площадка и на точката за кацане 43º51ʹ33.622ʺN и 25º57ʹ33.791ʺ Е, за срок от 10 (десет) години в полза на УМБАЛ „Канев“ АД.

2. Дава съгласие за учредяване безвъзмездно право на ползване върху част с площ 4 174 кв.м., заключена между точки с посочени координати по Х и Y, съобразно приложена Схема за учредяване безвъзмездно право на ползване по Координатна система 2005 – неразделна част от настоящото решение, от ПИ с идентификатор 63427.2.5708 по Кадастралната карта и кадастралните регистри на гр. Русе, целият с площ от 10 201 кв.м., трайно предназначение на територията: Урбанизирана, с начин на трайно ползване: За съоръжение на друг вид провод, с адрес гр. Русе, предмет на АЧОС №6238/17.05.2010 г., вписан под №48, том 16, Н.Д. 3299, вх.рег. №6966/17.06.2010 г. по описа на Службата по вписвания – Русе, ведно с изграденото в нея съоръжение Болнично вертолетно летище „УМБАЛ КАНЕВ“, с координати на летателната площадка и на точката за кацане 43º51ʹ33.622ʺN и 25º57ʹ33.791ʺ Е, на Университетска многопрофилна болница за активно лечение „Канев“ АД, ЕИК: 117505556, за срок от 10 /десет/ години, които да се ползват за кацане, излитане и движение на вертолети за оказване на спешна медицинска помощ по въздух, при съобразяване и изпълнение на изискванията на действащите в тази област нормативни актове.

Решението подлежи на оспорване и на контрол пред Общински съвет - Русе по реда предвиден в чл. 45 от Закона за местното самоуправление и местната администрация, във връзка с чл. 8, ал. 11 от Закона за общинската собственост.

**Точка 18**

**К.л. № 431 Провеждане на публичен търг с явно наддаване за отдаване под наем на част от терен - публична общинска собственост, за разполагане на преместваем обект по чл. 56 от ЗУТ**

 **Акад. Христо Белоев:** Златомира Стефанова.

 **Г-жа Златомира Стефанова:** Благодаря, господин Председател. Поддържам точката.

 **Акад. Христо Белоев:** Благодаря. Няма изказвания, гласуваме.

**КВОРУМ – 42. С 42 „за“, 0 „против“ и 0 „въздържали се“ се прие**

**РЕШЕНИЕ № 438**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 14, ал. 7, във връзка с чл. 14, ал. 2 от ЗОС, във връзка с чл. 56, ал. 1, т. 1 и ал. 5 от ЗУТ, чл. 11, ал. 1 от Наредба №1 за общинската собственост на Общински съвет – Русе, във връзка с чл. 1, т. 1, чл. 2, ал. 1, т. 34, чл. 3 и чл. 5от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да бъде проведен публичен търг с явно наддаване за отдаване под наем за срок от пет години на част от терен - публична общинска собственост, за разполагане на преместваем обект– детско атракционно съоръжение (надуваем батут), с размери 7,50/ 5,00/ 4,00 м., находящ се е гр. Русе, в района около Вазата, УПИ XXXV – Парк на Младежта, по плана на гр. Русе, Община Русе, с площ 37,50 кв. м., с начална тръжна месечна наемна цена – 491,00 лв. (Четиристотин двадесет и един) без включен ДДС.

**Точка 19**

**К.л. № 432 Отдаване под наем на обособена част от имот - публична общинска собственост, предоставена за управление на учебно заведение от общинската образователна система**

 **Г-жа Златомира Стефанова:** Благодаря, господин Председател. Уважаеми общински съветници, поддържаме точката.

 **Акад. Христо Белоев:** Благодаря. Изказвания няма, гласуваме.

**КВОРУМ – 42. С 40 „за“, 0 „против“ и 2 „въздържали се“ се прие**

**РЕШЕНИЕ № 439**

 На основание чл. 21, ал. 1, т. 8, във връзка с чл. 21, ал. 2 от Закона за местното самоуправление и местната администрация (ЗМСМА), във връзка с чл. 14, ал. 2 и 7 от Закона за общинската собственост (ЗОС), чл. 11, ал. 3 от Наредба №1 за общинската собственост на Общински съвет - Русе, чл. 1, т. 1, чл. 2, ал. 1, 30.1, чл. 3, чл. 4 и чл. 5 от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

**1.** Дава съгласие да бъде проведен публичен търг с явно наддаване, за отдаване под наем за срок от пет години на част от първия етаж, с площ 1 кв. м., представляващ част от фоайето на сграда с идентификатор по КККР на гр. Русе 63427.2.755.1, цялата със застроена площ 550 кв. м., брой етажи – 4, с предназначение: сграда за образование, с административен адрес: гр. Русе, ул. „Велико Търново“ №21, описана в Акт №6530/08.08.2011 г. предоставена за управление на ОУ „Любен Каравелов“ – гр. Русе, която част се отдава под наем за поставяне на преместваем обект – вендинг автомат, с начална тръжна месечна наемна цена – 88,00 лв. (осемдесет и осем лева) без включен ДДС.

**Точка 20**

**К.л. № 433 Разкриване на общински пазар с постоянен статут**

 **Акад. Христо Белоев:** Златомира Стефанова.

 **Г-жа Златомира Стефанова:** Благодаря, господин Председател. Уважаеми общински съветници, поддържаме тази точка. На комисиите се постарахме да отговорим на въпросите, които ни зададохте. Ако има допълнителни въпроси тук е и управителят на „Общински пазари“, господин Кунчо Кунчев в залата, така че ако позволите, може да го изслушате за повече подробности. Ако има нужда от допълнително разяснение. Благодаря.

 **Акад. Христо Белоев:** Благодаря. Няма въпроси, гласуваме точката.

**КВОРУМ – 43. С 42 „за“, 0 „против“ и 1 „въздържали се“ се прие**

**РЕШЕНИЕ № 440**

 На основание чл.21, ал.2, във връзка с чл.21, ал.1, т.8 от ЗМСМА, във връзка с чл.56, ал.1, т.2 и ал.5 от ЗУТ, чл. 22б, т.1, б. „а“,, т.2, б. „а“, т.3, б. „а“, чл. 22в, т.1, чл. 22г, ал. 1, ал. 2 от Наредба №5 за търговската дейност и условията и реда за организацията и дейността на общинските пазари на територията на Община Русе, чл.20, ал.3 от Наредба №16 за определянето и администрирането на местните такси, цени на услуги и права на територията на Община Русе, Общински съвет – Русе реши:

 1. Разкрива нов универсален общински пазар с постоянен статут – пазар „Дунав мост“, в имоти – частна общинска собственост, както следва:

- Поземлен имот с идентификатор по КККР на гр. Русе 63427.8.446, площ 422 кв. м, НТП За друг вид производствен, складов обект;

- Поземлен имот с идентификатор по КККР на гр. Русе 63427.8.447, площ 431 кв., НТП а друг обществен обект, комплекс;

За организатор на общинския пазар определя “Общински пазари“ ЕООД, ЕИК 117111045.

2. Задължава “Общински пазари“ ЕООД, ЕИК 117111045, да изгради общинския пазар изцяло за своя сметка, като за целта същото изготви необходимите проекти и се снабди с всички необходими разрешителни.

3. След изграждането на пазара “Общински пазари“ ЕООД, ЕИК 117111045 да заплаща определената такса за пазари в Наредба №16 за определянето и администрирането на местните такси, цени на услуги и права на територията на Община Русе.

**Точка 21**

**К.л. № 435 Информация за изменения на бюджета на Община Русе към 30.09.2024 г.**

 **Акад. Христо Белоев:** Госпожа Пенева.

 **Г-жа Емилия Пенева:** Уважаеми дами и господа общински съветници, информацията за изменение на бюджета на община Русе към 30.09 ви се предоставя съгласно член 125 от Закона за публичните финанси. Това е след всяко приключило тримесечие. Информацията ви е предоставена в 3 приложения, като първото приложение дава информация за всички документи и писма от различни институции, които са направили възможна трансформацията от първоначалния бюджет 274 милиона до 302 275 007 лева. Второто приложение дава информация как е разпределен този бюджет.

 **Акад. Христо Белоев:** Госпожа Пенева, ако е имало въпроси някакви, само да кажете по тях отговори, защото я има информацията.

 **Г-жа Емилия Пенева:** Не е имало въпроси. Уточнявам само, че информацията в целия си обем е свързана с държавни дейности.

 **Акад. Христо Белоев:** Благодаря. Въпроси имате ли по информацията или изказвания? Няма.

**Точка 22**

**К.л. № 436 Корекция на бюджета на Община Русе за 2024 г.**

 **Акад. Христо Белоев:** Госпожа Пенева.

 **Г-жа Емилия Пенева:** Корекцията на бюджета на община Русе в по-голямата си част представлява въвеждането на нови обекти в инвестиционната програма. Подробно разписана нужда от различни ръководители на бюджетни звена. Към корекцията на бюджета се наложи да направим едно допълнение, което е следствие на писмо на Министерството на финансите, където имаме възможност отново средствата целевата субсидия за капиталови разходи от 2024 година за обекти, които са финансирани с нея и няма да бъдат изпълнени и самата целева субсидия няма да бъде изразходена до края на годината, имаме възможност отново да пренасочим средствата към погасяването на инвестиционния кредит към банка ОББ. Остатъчния размер е достатъчен към 31.10, той е 4 116 000 лева. Подробно са разписани обектите. Общата сума от 754 212 лева предлагаме частично да бъде погасен заема, като изпълняваме и указанията на МФ, същият да бъде инвестиционен. Такъв е нашият заем. Благодаря за вниманието.

 **Акад. Христо Белоев:** Мариян Димитров.

 **Г-н Мариян Димитров:** От името на група, господин Председател.

 **Акад. Христо Белоев:** От името на група.

 **Г-н Мариян Димитров:** Уважаеми колеги, уважаеми господин Председател, уважаеми заместник-кметове. Нашето становище по принцип е известно. Така направеното предложение е законосъобразно, но в голямата си част то не е целесъобразно. Имам предвид, че е целесъобразно относно допълнението, там спор няма. Наистина, общината не може да губи пари, трябва да се покрие кредита. Обаче сега сме 28 Ноември, докато влезе решението в сила ще стане 15.12. Някак си на администрацията трябва да и е неудобно да внася корекции на бюджета по това време, ами то идва новия бюджет. Какво пречи тези предложения, които са тук, да ги включим в новия бюджет? Пречи това, че има големи преходни остатъци, които трябва да бъдат стопени, за да не се покажат накрая в бюджета и ще помоля при следващото планиране на бюджета, така да се прави, че колкото може по-малко корекции да се налага да правим на бюджета. Аз ще внеса едно искане за разделно гласуване. Допълнението или да речем точка 7, така да я наречем, да я гласуваме отделно. И само ще кажа от какво се впечатлих по другите точки. Впечатлих се от точка 6. Господин Мариан Савов го нямаше и аз получих обяснение само…

 **Акад. Христо Белоев:** Тук е Мариан Савов.

 **Г-н Мариян Димитров:** Не, не. Нямаше го на комисията, когато получих обяснение от госпожа Пенева. Така, въпросните 15 000 лева се прехвърлят на „Русе арт“, за да се подготви културния календар за 2025 година. Няма нищо лошо, нали. И попитах за какво ще бъдат - за телефони, за командировки. Казаха ми да, включително и за авансово изплащане на хонорари на артисти, които ще дойдат. Мен някак си не ми звучи добре това нещо. Господин Председател, може ли да осигурите авансово плащане на нашите заплати за Декември, защото няма да дойдем иначе. Като артистите.Мисля, че такива прехвърляния на такива пари и за какво авансово плащане говорим. Който иска да идва - да идва, има си договори, има си неустойки по договорите, ако е вярно. Пак казвам, ако е вярно, ако госпожа Пенева не се е заблудила и не ме е заблудила без да иска. Господин Недев, не търся пак сензация. Благодаря.

 **Акад. Христо Белоев:** Ти приключи доста преди 3 минути, от група искаше изказване. Трябваше да оползотвориш времето, да. Добре, да. Орлин Дяков, реплика.

 **Г-н Орлин Дяков /реплика/:** Уважаеми колеги, господин Председател, аз имам едно предложение към всички. Дайте да говорим за неща, от които разбираме. Защото иначе става така една говорилня. Губим си, времето вместо да свършим нещо за хората. Кога и как се плащат хонорари. Аз знам много добре. Как се пишат предварителни договори и се капарират и това го знам много добре, особено за най-известните артисти в България, които са изключително заети, за да можеш да ги ангажираш ти трябва да положиш някакви усилия. И ако искаме те да са тук, извинявайте в нашия град, ти трябва да положиш някакви усилия. Аз много се радвам, че общината е заделила тези 15 000 лева за ОП Арт и се надявам да заделят все повече и повече. Благодаря ви.

 **Акад. Христо Белоев:** Благодаря. Няма други изказвания. Първо подлагам разделно гласуване да направим. Дали да направим разделно гласуване. Това е да по предложението.

**КВОРУМ – 43. С 6 „за“, 15 „против“ и 22 „въздържали се“ не се прие предложението.**

 **Акад. Христо Белоев:** Гласуваме предложението, така както е внесено.

**КВОРУМ – 43. С 43 „за“, 0 „против“ и 0 „въздържали се“ се прие**

**РЕШЕНИЕ № 441**

На основание чл.21, ал.2, във връзка с чл. 21, ал. 1, т. 6 от ЗМСМА, чл.124 от Закона за публичните финанси, Общинският съвет – Русе реши:

**I. Приходи – местни дейности**

**§**83-22 „Погашения по дългосрочни заеми от банки в страната“ -754 212 лв.

§36-19 „Други неданъчни приходи“ +15 000 лв.

ОП „Русе арт“ – Клуб на дейците на културата

**Всичко приходи местни дейности: - 739 212 лв.**

**Всичко приходи по бюджета: - 739 212 лв.**

**II. Разходи – държавни дейности**

ФУНКЦИЯ „Образование“

Дейност 311 „Детски градини“

§10-15 „Материали“ - 10 136 лв.

ДГ „Роза“ с. Ново село“ /- /6 000 лв.

ДГ „Снежанка“/-/4 136 лв.

§52-03 „Придобиване на друго оборудване, машини и съоръжения“ + 10 136 лв.

Oбект: „Климатик инверторен - 2бр. 24 000 BTU Клас А++

за ДГ „Роза“ с. Ново село“ +6 000 лв.

Обект: Емайлиран бойлер 500 литра с 2 серпентини

за ДГ „Снежанка“ +4 136 лв.

**Всичко за дейност: 0 лв**.

**Всичко за функция: 0 лв.**

ФУНКЦИЯ „Култура, спорт, почивни дейности и религиозно дело“

Дейност 739 „Музеи и художествени галерии с регионален характер“

ОбКИ „Художествена галерия – Русе“

§10-15 „Материали“ -3 350 лв.

§52-01 „Придобиване на компютри и хардуер“ +3 350 лв.

Обект: „Компютърна система за видео обработка за Художествена галерия- Русе“

**Всичко за дейност: 0 лв.**

**Всичко за функция: 0 лв.**

**Всичко разходи държавни дейности: 0 лв.**

**III. Разходи – местни дейности**

ФУНКЦИЯ „Жилищно строителство, благоустройство, комунално

стопанство и опазване на околната среда“

Дейност 619 „Други дейности по жилищното строителство,

благоустройство и регионално развитие“

Кметство Басарбово

§10-30 „Текущ ремонт“ - 5 000 лв.

§52-03 „Придобиване на друго оборудване, машини и съоръжения“ +5 000 лв.

„Система за видеонаблюдение за с. Басарбово“

**Всичко за дейност: 0 лв.**

**Всичко за функция: 0 лв.**

ФУНКЦИЯ „Култура, спорт, почивни дейности и религиозно дело“

Дейност 759 „Други дейности по културата“

ОП „Русе арт“ – Клуб на дейците на културата

§10-98 „Други разходи некласифицирани в другите +15 000 лв.

 параграфи и подпараграфи“

**Всичко за дейност: +15 000 лв.**

**Всичко за функция: +15 000 лв.**

**Всичко разходи местни дейности: +15 000 лв.**

**IV. Разходи ДД дофинансирани с общински приходи**

ФУНКЦИЯ „Култура, спорт, почивни дейности и религиозно дело“

Дейност 739 „Музеи и художествени галерии с регионален характер“

РИМ-Русе

§10-15 „Материали“ -1 600 лв.

§52-03 „Придобиване на друго оборудване, машини и съоръжения“ +1 600 лв.

Обект: „Климатик 12-ка Клас А++ за РИМ - Русе“ +1 600 лв.

**Всичко за дейност: 0 лв.**

**Всичко за функция: 0 лв.**

**Всичко разходи ДД дофинансирани с общински приходи: 0 лв.**

**Корекции в Инвестиционната програма за 2024 г. с целеви средства:**

|  |  |  |  |  |  |
| --- | --- | --- | --- | --- | --- |
| Наименование на обекта | Финансиране с целеви средства /било/ | Финансиране с целеви средства /става/ | Финансиране със собствени средства /било/ | Финансиране със собствени средства /става/ | Корекция „+“/“-„ |
| **§5100 „Основен ремонт на дълготрайни материални активи“**  |  |  |  |  |  |
| **Дейност 606 „Изграждане, ремонт и поддържане на уличната мрежа“**Обект: Повдигната пешеходна пътека пред СУ „Васил Левски“ на ул. „Гео Милев" | 12 926 | 10 220 |  |  | -2 706 |
| **Дейност 619 „Други дейности по жилищното строителство, благоустройството и регионалното развитие“**Обект: „Подлез при ЖП гара – Русе - конструктивно обследване и изготвяне на технически паспорт, проектиране“ | 72 000 | 53 400 |  |  | -18 600 |
| **§5204 „Придобиване на транспортни средства“****Дейност 239 „Други дейности по вътрешната сигурност“**Обект: Автовишка - употребявана за отдел "Управление при кризи" | 150 000 | 0 |  |  | -150 000 |
| **Дейност 622 „Озеленяване“**Обект: „Колесен трактор 4х4 за кв. "Средна кула" | 93 600 | 0 |  |  | -93 600 |
| **§5206 „Изграждане на инфраструктурни обекти“** **Дейност 604 „Осветление на улици и площади“**Обект: Осветление на площад пред зала "Арена-Русе“ – инженеринг | 84 800 | 73 752 |  |  | -11 048 |
| **Дейност 619 „Други дейности по жилищното строителство, благоустройството и регионалното развитие“**Обект: „Благоустрояване при бл. "Крим", бл. "Троян" и бл. "Рилски езера" – проектиране с предвидено етапно изпълнение“ | 20 000 | 0 |  |  | -20 000 |
| Обект: „Благоустрояване при бл.115, бул. "Скобелев", гр. Русе - проектиране“ | 23 000 | 0 |  |  | -23 000 |
| Обект: „Благоустрояване на бл. "Иван Дечев", бл. "Елба" и бл. "Гребенец" | 197 000 | 0 |  |  |  -197 000 |
| Обект: „Правоъгълен фонтан пред общината, включително и инсталации“ | 203 258 | 0 |  |  |  -203 258 |
| **Дейност 719 „Други дейности по спорта и физическата култура“**Обект: „Спортно игрище на ул. "Алея Еделвайс" | 95 000 | 60 000 |  |  |  -35 000 |

**Всичко разходи по бюджета: - 739 212 лв.**

**Точка 23**

**К.л. № 437 Промяна на списъка на лицата и длъжностите, имащи право на транспортни разходи Приложение № 18 към бюджета на Община Русе за 2024 г.**

 **Акад. Христо Белоев:** Госпожа Пенева.

 **Г-жа Емилия Пенева:** Поддържаме предложението, така както е.

 **Акад. Христо Белоев:** Благодаря, изказвания няма. Гласуваме.

**КВОРУМ – 39. С 39 „за“, 0 „против“ и 0 „въздържали се“ се прие**

**РЕШЕНИЕ № 442**

 На основание чл. 21, ал. 2, във връзка с чл. 21, ал. 1, т. 6 от ЗМСМА, чл.35, ал.1, т. 1 и 2 от Постановление № 13 от 29.01.2024 година за изпълнението на държавния бюджет на Република България за 2024 г., Общински съвет – Русе реши:

 Утвърждава промяна на Приложение №18 Списък на лицата и длъжностите, имащи право на транспортни разходи, утвърдено с Решение на Общински съвет № 119, прието с Протокол № 5/16.02.2024 г., както следва:

Чл. 38, ал.1, т.2 За пътувания от местоживеене до месторабота и обратно, когато те се намират в различни населени места – за лица със специалност и квалификация, изискващи се за съответната длъжност.

Кметство Червена вода

Добавя се:

Людмила Маринова – старши специалист - билети, прекратяване на отпуск по чл.164, ал.1 от КТ за отглеждане на дете до 2 годишна възраст, местожителство гр. Русе.

**Точка 24**

**К.л. № 410 Извършване на промени в чл.17 от Наредба №18 за обществения ред при ползване на превозни средства на територията на Община Русе**

 **Акад. Христо Белоев:** Господин Петров.

 **Г-н Борислав Петров:** Уважаеми господин Председател, уважаеми дами и господа общински съветници. Поддържаме направеното предложение в чл.17 от Наредба 18 за обществения ред при ползване на превозни средства на територията на община Русе.Като при съпоставка и съобразяване със Закона за хората с увреждания и Закона за движение по пътищата, сме внесли и корекции към предложението, с които сте запознати. Предлагаме така поддържаното от нас предложение да бъде прието от вас, като в залата присъства и представител на Русенското сдружение на Съюза на хората с увреждания, госпожа Неше Нувманова. Ако желаете я допуснете, може пред вас и тя да изрази становището на сдружението по предложението.

 **Акад. Христо Белоев:** Ако някой направи предложение за изказване, ще го подложа на гласуване. Има предложения за изслушване на госпожа Неше Нувманова. Считаме, че го вносителят го прави дори, гласуваме за изслушване. Да, набраха се необходимите гласове. Госпожа Нувманова, заповядайте.

 **Г-жа Неше Нувманова:** Благодаря, господин Председател.Първо да се представя,регионален координатор съм на Сдружение на хора с увреждания в Русе и региона.Ние разгледахме направеното предложение. Ние сме съгласни.Надявам се това да заработи.Да няма потърпевши и това е. Благодаря ви. Да няма злоупотребяващи.

 **Акад. Христо Белоев:** Благодаря. Изказванията бяха заявени, наново моля да натиснете. Анатоли Станев.

 **Г-н Анатоли Станев:** Уважаеми господин Председателю, уважаеми колеги, уважаема госпожо. Аз се радвам, че сте тук да засвидетелствате подкрепата си. По отношение на това, което планираме. Ние го обсъждахме доста детайлно и в двете постоянни комисии, в които членувам и включително и в тази, която председателствам по Законност, обществен ред и сигурност. Искам да ви кажа, че аз там гласувах „въздържал се“ и ще ви обясня защо. Да, по отношение на приложимата терминология, която включва „инвалид“ и неговите производни, имам уверението на администрацията, че навсякъде е взето отношение да съответства с правоприлагането и с приложимото законодателство. Тоест този термин да не съществува или да бъде заменен с подходящия за нормоприлагане. Второто, което аз считам, че би могло да се счита за основание за дискриминиране и съм изненадан, че Вашето съгласуване на хората, които следва да следите интересите на хората с увреждания, е хипотезата, в която при липса на възможност на тези специализирани места, тоест заетост от тях, да вкараме хората с двигателни затруднения в хипотезата да плащат за правото, което би трябвало да им осигурим. По този начин увреждаме техните права и за това, както и в комисия, така и тук ще се въздържа от подкрепата на подобна хипотеза. Благодаря на всички.

 **Акад. Христо Белоев:** Да, господин Петров. Тъй като вчера беше казано, че те няма да заплащат, така ли е? Тъй като има разминаване, веднага да изясняваме въпросите.

 **Г-н Борислав Петров:** Уважаеми господин Председател, уважаеми дами и господа общински съветници. Това, което господин Станев съобщава, трябва да се има в предвид, че промяната се налага с обстоятелството, че именно общинският съвет в своята наредба е приел правото на ползване на безплатно паркиране в зоните за платено паркиране за хората с трайни увреждания да бъде в рамките също на тези три часа, които е за всички останали, които ползват платен. Така че, ако не бъде въведено това ограничение във времето, тези места и контрола върху него, тези места няма да могат да бъдат достояние на останалите хора с тези потребности, а примерно могат да се ползват от един дълго време повече от три часа, което ще блокира място.

 **Акад. Христо Белоев:** Не, тук става въпрос за друго.

 **Г-н Борислав Петров:** По отношение на останалите места, когато тези са заети и те ще се ползват, те се ползват също безплатно. Към момента също…

 **Акад. Христо Белоев:** Когато спре на друго място, тъй като вчера Джамбазов го каза, той спира където другите граждани, но щом има знака, той го ползва безплатно.

 **Г-н Борислав Петров:** Да, той го ползва по сега действащата разпоредба. Когато са заети другите места, определени със знаци за хора с трайни увреждания, може да ползва всяко едно от платените без да заплаща за това.

 **Акад. Христо Белоев:** При заети други, които са такива.

 **Г-н Борислав Петров:** Той не заплаща това.

 **Акад. Христо Белоев:** Да, благодаря. Орлин Дяков, изказване. Има заявени 2-4-6-7 изказвания. Моля за тишина. Моля за тишина. Орлин Дяков.

 **Г-н Орлин Дяков:** Уважаеми колеги, аз гласувах „против“ тази промяна. Причините за мен са много. Не е само една. Първо, според мене. Ние говорим за тези хора инвалидите като за неинвалиди. Първо, паркирането става не е безплатно, тъй като този човек ще пусне есемес, който е платен. На този въпрос ми се каза ще има паркомати навсякъде, там ще е безплатно. Местата за паркиране на инвалиди не са по наредба. Тоест, липсват места. Попитах кога ще ги има и пак беше ще. Кой казва, че един инвалид може да свърши работа, как се определи това да свърши каквато и да е административна или друга работа за 3 часа? Кой кой го изчисли това и как се изчисли? Ами ако не може? За мен подобно ограничение е абсолютно нелепо и е някаква дискриминация или не знам как да го нарека. Тоест, уважаеми колеги, ние не сме готови за това, което се иска от нас. Не сме подготвили местата за паркиране, не сме подготвили паркоматите, не сме подготвили още много неща, да не говорим за липсващи въобще места за паркиране. И според мен вместо да улесним живота на тези хора, ние ще го затрудним. Това ще стане със сигурност. Да, вероятно има някаква икономическа логика. Да, вероятно има и фалшиви карти, но това не е наша работа. Ние не може да се занимаваме с това картата на инвалида фалшива ли е, не е ли фалшива. Нито е наша работа, нито имаме някакви правомощия да го променим. И последно искам да кажа, абсолютна нелепица за мен е, след като няма регистър, който да работи и да доказва тази карта фалшива ли е или не, да се въвежда и номера на картата след като си въведеш номера на автомобила. Въобще не е ясно, каква е причината това да стане, освен да забави човека. Той да носи тази карта непрекъснато със себе си. Всички сме наясно, че има много неверни, не искам да използвам думата „измами“. Много се спекулира, това е ясно, но това не е наша работа, колеги. Ние това не можем да го променим. Има други органи, които ако бъдат сезирани ще реагират по някакъв начин. По време на комисиите ние чухме много такива случаи и много хипотези, които водят до такова незаконно ползване. Но ние как да ги променим? Като натоварим с още проблеми тези хора. Благодаря ви.

 **Акад. Христо Белоев:** Алисе Муртезова, изказване.

 **Г-жа Алисе Муртезова:** Господин Председател, колеги. Първо да ви запозная, че вчера имахме една среща с господин Джамбазов, тъй като той на Комисията по здравеопазване и социални политики не можа да присъства. Срещата беше съвместно с академик Белоев, с господин Недев. На тази среща аз отново помолих за втори път да имаме съгласувателни писма с поне две сдружения. До сесия те не ни бяха предоставени и съответно изслушване на поне две сдружения. Какво имам предвид. Госпожата, която беше регионален координатор, нали така? Моля? Така, регионалният координатор. Тя представлява предполагам, защото не разказахте малко повече за сдружението. Предполагам тя представлява възрастните хора с трайни увреждания, но на територията на община Русе имаме и сдружения, които са за деца с трайни увреждания и тях ги представляват родителите им. Първи вариант, който предлагам като компромисен - тази точка да бъде оттеглена, да има малко по-широк дебат, защото ние сме длъжници на всички деца и възрастни с трайни увреждания. Да, разбирам това, което и вчера отново ми беше казано. Колко злоупотреби има, как трябва да се спре това. Едни джипове ми се цитираха и така нататък. Втори вариант е ако изобщо се приеме този текст, аз мисля, че няма да се приеме днес, администрацията искам да формулира текст за издаване и на допълнителни талони за родители на деца до 18 годишна възраст с трайни увреждания и промяната да не ги касае тях. Работила съм с тази група деца с трайни увреждания. Искам да ви кажа, че от гледната точка на родителя не стоят точно така нещата и ако родителят не може да си свърши работата за тези 3 часа, то ние ще го натоварим той да си плати. Следващото, ако пак казвам, ако изобщо се приеме, предлагам и друг текст, аз мисля, че ще се оттегли, сега ще направя предложение. Промяна да има и в алинея 8 на член 17 и след запетаята да се добави „МПС-то да не се премества принудително, а да се заскобва“. Защото представяте ли си един човек, който е със затруднения да тръгне и колата, пък и такси.

 **Акад. Христо Белоев:** Това вчера беше прието от Джамбазов и казаха, че няма да ги репатрират.

 **Г-жа Алисе Муртезова:** Ама това не е записано.

 **Акад. Христо Белоев:** Е ще го вкара в текстове тук.

 **Г-жа Алисе Муртезова:** Така, правя предложение тази точка да бъде оттеглена. Отложена, добре.

 **Акад. Христо Белоев:** Реплика, Анатоли Станев.

 **Г-н Анатоли Станев /реплика/:** Уважаеми колеги, колежке Муртезова, адмирации към опита, който имате в посоката. Само едно не можах да разбера. Как ще ограничим хората с двигателни затруднения, деца или не деца, и как ще им вменим диференцирания наш подход? Това е мое мнение, нали, за да не важи за тези, които са в детска възраст или неправилно съм възприел. Може, вероятно е така. Иначе подкрепям, че има много неща тук за изчистване или поне айде така да се изразя, не малко неща за изчистване и е хубаво наистина да обърнем по-сериозно внимание върху това, какво бихме причинили с една необмислена промяна. Благодаря.

 **Акад. Христо Белоев:** От администрацията, има ли някакво становище по тази тема и ако има… Не те, ако приемат оттегляне на точката… Нали въпросът е дали имаме становище? Да, заповядай, Петров.

 **Г-н Борислав Петров:** Уважаеми господин председател, уважаеми дами и господа общински съветници. Явно не всичко, което е изложено в комисиите и е обсъждано е разбрано правилно. По-голямата част надявам се да е било така. Тези начини и способи, дали чрез есемеси или чрез паркомати на въвеждане на данни за превозното средство и номера на картата, издадена на човек с увреждания имат за цел не да се събират пари от този, който ще извърши тази дейност, ами затова, за да се фиксира началото на тези 3 часа, пак повтарям, които са приети с решение на общинския съвет и са заложени в Наредба 18. До тази сесия въпроса се задаваше, а за хората с трайни увреждания, как измервате трите часа и как започват, нали така госпожо Николова? Ето това е начина, по който ще бъде положен началото на тази 3-часова толерантност, в която те могат да ползват мястото без заплащане. По никакъв друг начин, поне на този етап няма как да се фиксира кога е началото, при положение, че тези зони за платено паркиране… Значи тук трябва да се отбележи, че говорим за места в зоните за платено паркиране, не говорим въобще за места. Това са местата в зоните, които зони освен че обслужват хората с трайни увреждания, те трябва да обслужват и всички други жители и гости на община Русе. И при издадени съжалявам, че повтарям много цифри, над 4000 карти, а при 600 места, сами разбирате, че ако не се направи така, че да може освен хората с увреждания да бъдат с достъпност до тези места, да бъдат достъпни и за останалите, които желаят да заплатят и да ползват тези зони. В същото време и да се прекрати ползването. Картите на хората с трайни увреждания се издават на лица, а не за автомобили. Лицето, предоставяйки картата си на някой друг, той ползва това право. Никой не стои, не следи, дали автомобилът, който е паркирал с поставена карта по Закона за движение по пътищата, обслужва в момента лице с трайни увреждания, както е по закон.И по този начин, ако ние не приемем тази норма от 3-те часа, ако не приемем това да ограничим…

 **Акад. Христо Белоев:** Петров, аз само Ви поканихда кажете дали оттегляте или не оттегляте, защото има още 7 изказвания. Ако не оттегляте, продължаваме и дискутираме, ако оттегляте – оттегляме я. Затова Ви поканих, а сега трима-четирима реплики искат. Няма как на него реплика да Ви давам. Да. Те могат да се откажат и сами.

 **Г-н Борислав Петров:** Ами, аз не съм съгласен да бъде оттеглена точката. Да бъде отложена, да бъде отложена.

 **Акад. Христо Белоев:** Добре. Така, добре. Изказвания, Стоян…

 **Г-н Борислав Петров:** Ако общинският съвет прецени, че е необходимо още аргументации и желае да бъде точката продължава за разглеждане и е оттеглена, не съм против.

 **Акад. Христо Белоев:** На 17 Декември е другата сесия, може да се дискутират други неща, да се изясняват по комисиите. Вие ще прецените.

 **Г-н Борислав Петров:** ами аз предлагам господата общински съветници да гласуват „за“ или „против“ точката. Промяната, промяната, промяната.

 **Акад. Христо Белоев:** Процедура, Орлин Дяков.

 **Г-н Станимир Станчев:** Уважаеми господин Председател, уважаеми колеги, ние по правилник имаме право да гласуваме процедурното предложение и това е процедурата, а именно отлагане точката за следващата сесия. Благодаря ви.

 **Акад. Христо Белоев:** Иво Пазарджиев, по процедурата.

 **Г-н Иво Пазарджиев:** В подкрепа на колегата Станимир Станчев, това което каза, че имаме Правилник да отложим за следващо заседание, искам да направим разлика между отлагане и оттегляне. Оттеглянето може да бъде направено от администрацията, което означава, че те трябва да я внесат наново, което означава, че те трябва да я внесат наново, наново да тече срока по Закона за нормативните актове. Докато отлагането за следващото заседание става с решение на общинския съвет.Такова предложение направи госпожа Алисе Муртезова. Би трябвало ние да го гласуваме веднага след като тя го предложи. Аз считам, че в настоящия случай трябва да го подкрепим това предложение, тъй като има още неща…

 **Акад. Христо Белоев:** Не, то беше предложено леко обтекаемо, за да го приемат те, а сега това е процедура вече директна.

 **Г-н Иво Пазарджиев:** Господин Председател, няма какво те да приемат. Няма какво да приемат те. Не, те могат да го оттеглят действително. Ние искаме да го отложим за следващо заседание, за да може да се изясни и да се прецизира. Благодаря.

 **Акад. Христо Белоев:** Имаме процедура за оттегляне на… Отлагане, грешка. А така, поправяйте ме, правилно. Така, отлагане. Да, режим на гласуване. Отлагане.

**КВОРУМ – 45. С 39 „за“, 0 „против“ и 6 „въздържали се“ се прие**

**РЕШЕНИЕ № 443**

 На основание чл. 21, ал. 2, във връзка с чл.21, ал.1, т.7 и т. 23 от ЗМСМА, във връзка с чл. 171, т. 5, б „г“ от ЗДвП, чл. 99, ал. 3 от ЗДвП, чл. 8 и чл. 15, ал. 1 от ЗНА и чл.79 от Административно процесуалния кодекс (АПК),Общински съвет – Русе реши:

1. Отлага приемане на решение за изменение и допълнение на чл.17 от Наредба №18 за обществения ред при ползване на превозни средства на територията на Община Русе.

 **Акад. Христо Белоев:** Точката остава за следващия път. Само няколко думи, като реплика ли да го направя? Ние вчера направихме пет души среща. Госпожа Муртезова каза, много добре беше обяснено и трябва да бъде обяснено по комисиите, защото спирайки на това място те искат по някакъв начин да фиксират това време и както всички стоят 3 часа, така и хората, които са с увреждане и те да стоят 3 часа, но след изтичане на трите часа, колата няма да бъде репатрирана. Всичко това трябва да бъде написано и обяснено, за да е ясно. Не, приключи точката. Те ще обясняват нещата, които бяха поставени. В комисиите, които ще проведем, ще бъдат дообяснени и да бъдат изяснени. Така. Почивка до 11:20. 12 минути.

***12 минути почивка***

 **Акад. Христо Белоев:** Готови ли сме за проверка на кворума? Нещо не стартира. Колежките, проверка на кворума. Петя, проверка на кворума да стартираме. Гласувате ли? Гласувайте, регистрирайте се. Така, има кворум. Продължаваме.

**Точка 25**

**К.л. № 412 Промяна на наименованието и Правилника за организацията, дейността и управлението на ОП „Обществена трапезария и социални жилища“**

 **Акад. Христо Белоев:** Недев ли е? Моля за тишина.

 **Г-н Димитър Недев:** Уважаеми господин Председател, уважаеми общински съветници. Точката беше разисквана в комисия и подкрепям точката във вида, в който е представена.

 **Акад. Христо Белоев:** Благодаря. Заемете места, за да продължим работа. Гласуваме. Роси, гласувай. Да, трябваха 26 гласа. Имаме 28 „за“. Не работят устройства. Прегласуване. Няма. Светна ли? Да, прегласуваме. Ръчно ще отбележим някой, ако не им сработи. Така, гласуваме. Сработи ли твоето? Сега вече са наред устройствата, добре.

**КВОРУМ – 29. С 28 „за“, 1 „против“ и 0 „въздържали се“ се прие**

**РЕШЕНИЕ № 444**

На основание чл. 21, ал.2, във връзка с чл. 21, ал. 1, т. 8 и т. 23 от ЗМСМА, чл. 12, ал. 1, чл. 51, ал.1 и чл. 52, ал. 2 ал. 3 и ал. 4 от Закона за общинска собственост, Общински съвет - Русе реши:

1. Променя наименованието на Общинско предприятие „Обществена трапезария и социални жилища“, както следва:

От „Обществена трапезария и социални жилища“

На „Социални дейности и услуги“.

2. Приема Правилник за изменение и допълнение на Правилника заорганизацията, дейността и управлението на ОП„Социални дейности и услуги“, както следва:

§ 1.Променя наименованието на Правилника на общинското предприятие в„Правилник заорганизацията, дейността и управлението на ОП „Социални дейности и услуги“.

§ 2.Навсякъде в правилника текстът „Обществена трапезария и социални жилища ” се заменя с текста „Социални дейности и услуги“.

§ 3.Чл.3 придобива следната редакция: ОП „Социални дейности и услуги”, осъществява дейността си в три направления:

1. Обществена трапезария – създадена по проект „СПОТ- Социално предприятие - обществена трапезария”, който се е реализирал по схема за безвъзмездна финансова помощ BG051PO001-5.1.02 „Нови възможности” с финансовата подкрепа на ОП „Развитие на човешките ресурси”, съфинансирана от ЕСФ на ЕС. След приключването на проекта, дейността в направление „Обществена трапезария“ продължава, като част от общинско предприятие - второстепенен разпоредител на бюджетни средства. Понастоящем се съфинансира по проект „Топъл обяд в община Русе“, по програма „Храни и основно материално подпомагане“, процедура BG05SFPR003-1.001, ОП „Човешки ресурси“.

2. Социални жилища - услуга от общ икономически интерес (УОИИ), съгласно приложното поле на чл. 2, параграф 1, б. „в“ на Решение на Европейската комисия от 20 декември 2011 г. Направление „Социални жилища“ се предоставя в имоти, изградени в изпълнение на проект на Община Русе по Процедура за предоставяне на безвъзмездна финансова помощ BG16RFOP001-1.001-039 „Изпълнение на Интегрирани планове за градско възстановяване и развитие”, по Приоритетна ос 1 „Устойчиво и интегрирано градско развитие“, която се осъществява с финансовата подкрепа на Оперативна програма „Региони в растеж” 2014-2020 (ОПРР 2014-2020). Ползватели по направление „Социални жилища“ могат да бъдат уязвими, малцинствени и социално слаби групи от населението, както и други групи в неравностойно положение на територията на община Русе.

3. Общинска пералня – услуга за пране, дезинфекция, избелване, сушене, гладене и опаковане, предоставяна на второстепенните разпоредители на бюджетни кредити в община Русе, които не са самостоятелни ЮЛ. Направление „Общинска пералня", може да извършва и други дейности, които не противоречат на законите на страната, решенията на Общински съвет - Русе и настоящия правилник, или които са възложени на предприятието с актове на кмета на Община Русе и Общински съвет – Русе.

§ 4. Чл. 5, ал. 1 придобива следната редакция: „Предметът на дейност на ОП „Социални дейности и услуги” е, както следва:

1. Обществена трапезария - приготвяне на обяд и предоставянето му за консумация на място в трапезарията на специфични уязвими групи население на територията на Община Русе - възрастни, самотно живеещи хора, многодетни семейства, лица с увреждания, самотни майки и други групи в риск от недостиг на парични средства и социална изолация. По изключение приготвената храна може да се предостави за домашна консумация, когато поради здравословни причини ползвателят на услугата няма възможност да консумира ястието в обществената трапезария;

2. Социални жилища – временно настаняване в жилища на лица от уязвими, малцинствени и социално слаби групи от населението, както и други групи в неравностойно положение на територията на община Русе.

3. Общинска пералня - задоволяване нуждите от пране, избелване, дезинфекция, сушене и гладене на: облекло, спално бельо, пердета, завеси, килими, одеала и олекотени завивки и други на общински второстепенни звена, по смисъла на гл. VI, чл. 53, т. 2 от Закона за общинската собственост.

§ 5. В чл. 5 се добавя нова ал. 3, както следва: „Ползвателите на Общинската пералня, които са второстепенни разпоредители на бюджетни кредити в община Русе и не са самостоятелни ЮЛ, заплащат месечно за услугата себестойността на разходите за съответните килограми“.

§ 6. В чл. 14, ал. 4, числото „18“ се заменя с „21“ .

§ 7. В Приложение 1 към чл. 14, ал. 4 от Правилника – „Структура на ОП „Социални дейности и услуги“ се допълва нова т. 4:

 „т.4. Звено „Общинска пералня“ - 3 бр.“

§ 8. В Приложение № 2 Списък на обектите общинска собственост, предоставени за управление на ОП „Обществена трапезария и социални жилища“ се допълва нова т.4, както следва:

 „т.4. Обособена част от приземния етаж в сграда с идентификатор – 63427.4.609.1 в урегулиран поземлен имот /УПИ/ II, кв. 592.1 по плана на гр. Русе, съответстващ на поземлен имот с идентификатор – 63427.4.609 по Кадастралната карта и кадастралните регистри на гр. Русе и с адрес гр. Русе.ж.к. „Дружба -3“, ул. „Н. Й. Вапцаров“ № 20 за нуждите на Обществена пералня.

**Заключитена разпоредба**

§9. Настоящият правилник влиза в сила от 01.01.2025 г.

**Точка 26**

**К.л. № 411 Приемане на нов Правилник за организацията, дейността и функциите на Общински консултативен съвет по въпросите за младежта към Община Русе**

 **Акад. Христо Белоев:** Борислав Рачев.

 **Г-н Борислав Рачев:** Господин Председателю, уважаеми общински съветници, колеги. Подкрепяме материала във вида, в който е с така отстранените технически пропуски. Оставаме на разположение, ако има въпроси. Благодарим ви.

 **Акад. Христо Белоев:** Благодарим. Няма изказвания, гласуваме.

**КВОРУМ – 32. С 32 „за“, 0 „против“ и 0 „въздържали се“ се прие**

**РЕШЕНИЕ № 445**

 На основание чл.76, ал.3 от Административнопроцесуалния кодекс (АПК), чл.21, ал. 2, във връзка с чл. 21, ал. 1, т.23 и чл. 17, т.10. от Закона за местното самоуправление и местната администрация (ЗМСМА), във връзка с чл. 15, ал.6 от Закона за младежта (ЗМ), Общински съвет – Русе реши:

1. Приема Правилник за организацията, дейността и функциите на Общински консултативен съвет по въпросите за младежта към Община Русе.
2. Отменя Правилник за организацията, дейността и функциите на Общински консултативен съвет по въпросите за младежта към Община Русе приет с Решение №1482/21.09.2023 г.

**Точка 27**

**К.л. № 413 Приемане на Правилник за реда и условията за осъществяване на мерки за насърчаване на раждаемостта и подкрепа отглеждането на деца в Община Русе и Правилник за реда и условията за предоставяне на еднократни финансови помощи на физически лица от бюджета на Община Русе**

 **Акад. Христо Белоев:** Недев.

 **Г-н Димитър Недев:** Уважаеми господин Председател, уважаеми общински съветници. По комисии също обсъждахме промяната на Наредба 21 и създаване на два правилника. Поддържам направеното предложение. Имаше поставен въпрос от господин Искрен Веселинов, дали правилник може да отменя наредба. На комисията по ЗОРС се изясни, че те са от една група и може правилник да отменя наредба, както и обратното. И само искам да ви зачета едно допълнение, което внесохме към Правилника за реда и условията за осъществяване на мерки за насърчаване на раждаемостта и подкрепа отглеждането на деца в община Русе. Това е също във връзка с поставен въпрос и предложение на комисията. Създава се параграф 3 със следния текст: „В Наредба 16 за определяне и администриране на местните такси, цени на услуги и права на територията на община Русе, се правят следните изменения и допълнения: текстът на член 44, алинея 3 придобива следната редакция - таксите по член 44, алинея 1, точка 13б и а, и точка 14ба, не се дължат за малолетни и/или непълнолетни деца от многодетни семейства по смисъла на член 20 от Правилника за реда и условията за осъществяване на мерки за насърчаване на раждаемостта и подкрепа отглеждането на деца в град Русе. Да поясня, става въпрос за удостоверения за постоянен, настоящ адрес и наследници.

 **Акад. Христо Белоев:** Благодаря. Татяна Нахабедян, изказване.

 **Г-жа Татяна Нахабедян:** Уважаеми господин Председател, колеги общински съветници. Когато на комисия беше предложен този материал, всички разбира се гласувахме „за“, с оглед на това, че всеки един от нас би подкрепил финансовата помощ на семейство, което има деца. Буди обаче за мене тревога един факт, който е регистриран в Контролния лист. Само искам да ви прочета това изречение, което фиксира според мен сериозен проблем. Прави впечатление, че под 50% от правоимащите родители упражняват правото си за финансова подкрепа, като около 10% от тях не отговарят на изискванията и получават отказ. Групата на политическа партия „Има такъв народ“ ще подкрепи това предложение и всяко друго, което е свързано с подкрепа на младите семейства, но изхождайки от факта, че ние трябва да търсим възможност да стигнем до младите семейства и до това да ги мотивираме, не да вземат тези пари като нещо, с което могат кой знае какво да свършат, а да оценят нашата подкрепа, колкото и малка да е тя. Мислим, че е необходимо да бъде направен анализ на причините, поради които има отказ от получаване на тези средства, дали е отказ или липса на информация е много важно да бъде разбрано. Затова мисля, че е необходимо всички ние да положим усилия и наистина такава или работна група да бъде създадена или да бъде направен този анализ от общинска администрация, но бихме съдействали. Обръщам просто внимание, иначе ще подкрепим, разбира се това предложение. Този факт е много тревожен. Под 50%, знам ние говорихме и в група, когато имахме и с колегите на комисия, че може би е сложна процедурата, може би има обективни причини, но нека първо да потърсим възможности да разберем какви са те. Благодаря.

 **Акад. Христо Белоев:** Благодаря. Росица Георгиева, реплика.

 **Г-жа Росица Георгиева /реплика/:** Уважаеми господин Председател, уважаеми колеги общински съветници. Ние с госпожа Нахабедян си говорихме в комисиите и аз няма да съм, както каза днес госпожа Николова, адвокат на общинска администрация, обаче този анализ, който искаме да направи общинска администрация е един труд, който как ще стане, като те даже не отиват да заявят някакво желание. Тези, които отиват 10% от тях отпадат поради липса. Да опростим реда и условията, при които се кандидатства, тогава няма да отговаряме на нормативните изисквания. Така че, това, че гражданите не проявят желание, може пък да говори за някаква финансова обезпеченост. Като им възлагаме на общинска администрация ми се иска да им възложим, така че да може да бъде извършено. Да, така че ще съм благодарна на госпожа Нахабедян, като ги товарим да им кажем по какъв начин. Благодаря.

 **Акад. Христо Белоев:** Благодаря. Алисе Муртезова, реплика.

 **Г-жа Алисе Муртезова /реплика/:** Репликата ми е към Вас, госпожо Нахабедян. Това го обсъждахме по време на работната комисия много подробно, защото ни направи и на нас впечатление, че всяка година така да не се впускам в подробности и това, което всъщност установихме и в свободни разговори с майки, които раждат е това, че голяма част от родителите, които имат възможности, не желаят да се възползват от тази сума, защото да кажем, че за тях е по-добре тази сума да остане за други лица, които да се възползват от нея. И аз мисля, че това е добре. Значи, гражданското съзнание така израства с всяка изминала година. А иначе в „Академията за родители“, която също ние гласувахме общинските съветници. Тази „Академия за родители“, която е всеки месец и се организира безвъзмездно от УМБАЛ „Канев“ и от УМБАЛ „Медика“, ние вече уведомяваме на всяка академия всички бременни, които идват за това как може да се кандидатства. Но пак казвам, хората с финансови възможности не желаят да се възползват. Аз също не съм се възползвала. Благодаря.

 **Акад. Христо Белоев:** Дуплика, Нахабедян.

 **Г-жа Татяна Нахабедян /дуплика/:** Само да кажа, че думата „анализ“ наистина звучи много страшно и в никакъв случай не съм искала да плаша никого с тази дума. Може би става въпрос за информационна кампания. Колкото до това дали вземат, защото са материално обезпечени, тогава може би трябва да помислим, че нашата грижа може да има друга форма на изразяване, не финансова подкрепа. Ако това е причината, защото аз също говоря с колеги. Работя в Професионална гимназия по облекло „Йосиф Вондрак“. В момента имаме… По облекло, тази грешка 20, 20, не, не, не. Моля, моля, моля. Името на Йосиф Вондрак е достатъчно емблематично. Разбира се, за да бъде ясно. Благодаря на госпожа Георгиева за корекцията, но искам друго да кажа. Ако наистина това е формата, която те не приемат, защото са материално обезпечени, наистина можем да помислим за някаква друга форма, защото това е грижа на общината към младите родители. Ако те нямат нужда от тези средства, може би финансирането на някакъв тип друга академия или друга форма, също би била за тях подходяща. Но да продължава да намалява процента и ние да казваме, че защото нямат нужда от тия средства, може би на следваща сесия през годините ще отпадне въобще тая необходимост. Това е прекрасно. Това не отменя необходимостта ние да се погрижим за това, да покажем отношение.

 **Акад. Христо Белоев:** Искрен Веселинов, изказване. Не се отразява в системата, но даде знак. След това ще е Недев.

 **Г-н Искрен Веселинов:** Нещо системно не иска да ме отрази системата, когато искам да взема думата. Махам, викам и така успявам да привлека внимание.

 **Акад. Христо Белоев:** Отразяваме те.

 **Г-н Искрен Веселинов:** Благодаря за което. Уважаеми колеги, всъщност предстои да приемем на два правилника, които фиксират една дългосрочна политика на общината, започнала не от това ръководство на общината, започнала преди може би близо 20 години, когато в далечната 2005 или 2006, вече ме лъже паметта, за първи път приехме и бяхме първата община, която въведе подкрепата за процедурите ин витро. Дълго преди държавата да приеме своята програма, мисля 2 години по-късно започна държавната програма и всъщност това е един от поводите мисля, ние като община да се гордеем, защото проправихме пътя на една политика, която действително трябва да бъде основно държавна, но общината има своя социален ангажимент и всъщност общината възниква именно като социална единица, която се занимава със социална политика, в исторически план говорим. Така че, ние със сигурност ще подкрепим тези два правилника, които заместват наредбата за социално подпомагане, на която също в първия и вариант бях вносител и показват един траен ангажимент на общината в социалната сфера и най-вече за решаване на този наистина най-важния за нацията ни проблем - демографския. Има колеги, които се безпокоят от ниската усвояемост, както се казва. Ами ние имаме и ограничителни условия. В края на краищата целта е не да подпомагаме примерно маргиналната раждаемост, която е също заплаха за етническия баланс и неслучайно има такива изисквания, като примерно непрекъснат здравноосигурителен статус. Имаме скромен финансов ресурс, но най-важното е, че ние показваме на гражданите на община Русе, че нас ни е грижа за майките, които раждат и всъщност този жест трябва да бъде приветстван, да бъде подкрепен и мисля, че ще го подкрепим еднозначно. Всички анализи, разбира се, имаме право да ги искаме, да ги правим, да правим питания към общината и съответно да получаваме информация, за да подобряваме процедурите. И призовавам единодушно да подкрепим тези два нормативни акта, защото те показват трайния ангажимент на общината за решаване на едни от най-важните проблеми на нацията ни.

 **Акад. Христо Белоев:** Благодаря. Йорданка Даневска, изказване. Моля за тишина.

 **Г-жа Йорданка Даневска:** Уважаеми господин Председател, колеги. Аз съм присъствала на тази работна група. Наистина в материала, който е представен на вас да го четете пише, че повече от 50% не са се възползвали, но преди да вземем това решение ние имахме отчет и в този отчет беше записано, че примерно 500 деца са платили на 500 втори деца помощи и така нататък. Така че, не знаем как ще се случи с първите деца, защото досега не са давани помощи за първи деца. Трябва да мине една година поне, да видим колко деца са се родили, на колко деца сме дали помощи и така нататък. Така че, това не е толкова притеснително. Нека да измине една година и тогава вече общинският съвет наистина може да промени Правилника. Благодаря.

 **Акад. Христо Белоев:** Благодаря. Няма други изказвания, гласуваме точката. Ами то само суперлативи, какво изказване да правиш.

**КВОРУМ – 47. С 44 „за“, 0 „против“ и 3 „въздържали се“ се прие**

**РЕШЕНИЕ № 446**

 На основание чл. 76, ал. 3 от Административнопроцесуалния кодекс, чл. 21, ал. 2, във връзка с чл. 21, ал. 1, т.23 и чл. 17, т.4 и т.7 от Закона за местното самоуправление и местната администрация (ЗМСМА), Общински съвет – Русе реши:

1. Приема Правилник за реда и условията за осъществяване на мерки за насърчаване на раждаемостта и подкрепа отглеждането на деца в Община Русе;

2. Приема на Правилник за реда и условията за предоставяне на еднократни финансови помощи на физически лица от бюджета на Община Русе;

3. Отменя Наредба №21 за реда за отпускане на еднократна финансова помощ на граждани от бюджета на Община Русе и за статута на многодетните семейства, приета с Решение №1256/11.12.2014 г.

**Точка 28**

**К.л. № 438 Одобряване на задание, разрешаване изработването на подробен устройствен план /ПУП/ – Парцеларен план за техническа инфраструктура извън урбанизираната територия – външно ел. захранване и водоснабдяване на ПИ 63427.195.4 в м. „Край Лома“, землище на гр. Русе**

 **Акад. Христо Белоев:** Кой ще бъде? Пламен Христов.

 **Арх. Пламен Христов:** Уважаеми господин Председател, уважаеми общински съветници. Точката беше разгледана по комисиите, в които беше включена. Там я докладвах, така че я поддържам. Ако има въпроси.

 **Акад. Христо Белоев:** Изказвания няма, гласуваме.

**КВОРУМ – 47. С 47 „за“, 0 „против“ и 0 „въздържали се“ се прие**

**РЕШЕНИЕ № 447**

 На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1, във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ, във връзка с чл. 21, ал. 5 и чл. 29, ал. 1 от ЗОЗЗ, чл. 30, ал. 3 от ППЗОЗЗ и искане с вх. №УТ-16-49/09.10.2024 г. от Янко Петков, Общински съвет - Русе реши:

1. Одобрява задание и разрешава изработване на подробен устройствен план /ПУП/ – Парцеларен план за техническа инфраструктура извън урбанизираната територия – външно ел. захранване и водоснабдяване на ПИ 63427.195.4 в м. „Край Лома“, землище на гр. Русе по първите варианти на трасетата.
2. Дава предварително съгласие за утвърждаване на трасе на довеждащата инфраструктура за срок от една година.
3. Решението да се разгласи по реда на чл. 124б, ал. 2 от ЗУТ.

**Точка 29**

**К.л. № 439 Одобряване на задание, разрешаване изработването на подробен устройствен план /ПУП/ – Парцеларен план за техническа инфраструктура извън урбанизираната територия – водопровод за питейна вода за нуждите на кооперация „Градинарска“ в местностите: „Караач“, „Камусчията“, „Буйна Яна“ и „Гълъбец“, землище на гр. Русе**

 **Арх. Пламен Христов:** Поддържам точката.

 **Акад. Христо Белоев:** Благодаря. Изказвания няма. Гласуваме.

**КВОРУМ – 47. С 47 „за“, 0 „против“ и 0 „въздържали се“ се прие**

**РЕШЕНИЕ № 448**

 На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1, във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ, във връзка с чл. 21, ал. 5 и чл. 29, ал. 1 от ЗОЗЗ, чл. 30, ал. 3 от ППЗОЗЗ и искане с вх. №УТ-16-47/03.10.2024 г. от Кооперация „Градинарска“, чрез председател Борислав Стоянов, Общински съвет - Русе реши:

1. Одобрява задание и разрешава изработване на подробен устройствен план /ПУП/ – Парцеларен план за техническа инфраструктура извън урбанизираната територия – водопровод за питейна вода за нуждите на кооперация „Градинарска“ в местностите: „Караач“, „Камусчията“, „Буйна Яна“ и „Гълъбец“, землище на гр. Русе по първи вариант на трасе.
2. Дава предварително съгласие за утвърждаване на трасе на довеждащата инфраструктура за срок от една година.
3. Решението да се разгласи по реда на чл. 124б, ал. 2 от ЗУТ.

**Точка 30**

**К.л. № 440 Одобряване на подробен устройствен план (ПУП) – План за улична регулация (ПУР) от о.т. 10995 до о.т. 10998 и План за регулация и застрояване (ПРЗ) на нов УПИ I-511 в нов кв. 1628, местност „Под левента“, землище на гр. Русе**

 **Арх. Пламен Христов:** Поддържам точка.

 **Акад. Христо Белоев:** Благодаря. Гласуваме.

**КВОРУМ – 45. С 45 „за“, 0 „против“ и 0 „въздържали се“ се прие**

**РЕШЕНИЕ № 449**

 На основание чл. 21, ал. 2, във връзка с чл. 21, ал. 1, т. 11 от ЗМСМА, чл.129, ал. 1,
чл. 110, ал. 1, т. 1 и т. 2 от ЗУТ, чл. 21, ал. 1 и ал. 7 от ЗОС и заявление №УТ-29-9/12.08.2024 г. от Недко Николов, чрез пълномощник Елиза Чолакова-Димитрова (пълномощно рег. №1158/06.03.2024 г.), Общински съвет – Русе реши:

Одобрява подробен устройствен план (ПУП) – План за улична регулация (ПУР) от о.т. 10995 до о.т. 10998 и План за регулация и застрояване (ПРЗ) на нов УПИ I-511 в нов кв. 1628, местност „Под левента“, землище на гр. Русе, както следва:

* С ПУР се одобрява нова о.т. 10995 до нова о.т. 10998 със сечение 6м и от нова о.т. 10996 до нова о.т. 10997 със сечение 7м;
* С ПР за ПИ с идентификатор 63427.156.511 се образува нов УПИ I-511 по странични имотни граници и по проектна улична регулация;
* За имота се определя устройствена зона „Жилищна зона с преобладаващо малкоетажно застрояване“ (Жм), съответстваща на ОУПО-Русе;
* С ПЗ се одобрява ново застрояване с ограничителни линии, разположено на по 3м от вътрешните регулационни линии и по улично-регулационните линии от север и запад;

Обявление за решението да се изпрати за обнародване в „ Държавен вестник“ в 7-дневен срок от приемането му от Общински съвет – Русе.

Решението може да се обжалва в 14–дневен срок от обнародването му в „Държавен вестник“ чрез Общински съвет - Русе пред Административен съд - Русе.

**Точка 31**

**К.л. № 441 Одобряване на задание, разрешаване изработването на подробен устройствен план /ПУП/ – Парцеларен план на комуникационно-транспортен план за ПИ 63427.298.71 в м. „Саръ баир“, землище на гр. Русе**

 **Арх. Пламен Христов:** Поддържаме и тази точката.

 **Акад. Христо Белоев:** Гласуваме.

**КВОРУМ – 43. С 43 „за“, 0 „против“ и 0 „въздържали се“ се прие**

**РЕШЕНИЕ № 450**

 На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1, във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ, във връзка с чл. 21, ал. 5 и чл. 29, ал. 1 от ЗОЗЗ, чл. 30, ал. 3 от ППЗОЗЗ и искане с вх. №УТ-16-50/14.10.2024 г. от „Капсет“ ЕООД чрез пълномощник Елиза Чолакова-Димитрова, Общински съвет - Русе реши:

1. Одобрява задание и разрешава изработване на подробен устройствен план /ПУП/ – Парцеларен план на комуникационно-транспортен план за ПИ 63427.298.71 в м. „Саръ баир“, землище на гр. Русе.
2. Във връзка с преминаването през ПИ 63427.298.89 – общинска публична собственост, дава съгласие от името на Община Русе и за собствена сметка възложителят да извърши процедурата по промяна предназначението на имота с площ 58 кв. м., като срокът на предварителното съгласие е до влизане в сила на решението на Комисията по чл. 17, ал. 1 от ЗОЗЗ.

**Точка 32**

**К.л. № 442 Одобряване на задание и разрешаване изработване на проект за подробен устройствен план (ПУП) – план за застрояване (ПЗ) на поземлен имот с идентификатор 63427.166.212, 63427.166.213 и 63427.166.214, намиращи се в местност „Астарджийка“, в землището на гр. Русе**

 **Арх. Пламен Христов:** Поддържаме точката.

 **Акад. Христо Белоев:** Благодаря. Гласуваме.

**КВОРУМ – 47. С 47 „за“, 0 „против“ и 0 „въздържали се“ се прие**

**РЕШЕНИЕ № 451**

 На основание чл. 21, ал. 2, във връзка с чл. 21, ал. 1, т. 11 от ЗМСМА, чл. 124а, ал. 1, чл.5 и чл.124б, ал.1 от ЗУТ, във връзка с чл.125, ал.1 и чл.110, ал.1, т.3 от ЗУТ и искане с вх.№ №УТ-27-70/19.07.2024г. от Деян Недков, Общински съвет – Русе реши:

Одобрява задание за проектиране и разрешава изработване на проект за ПУП – ПЗ на ПИ с идентификатори 63427.166.212, 63427.166.213 и 63427.166.214, намиращи се в местност „Астарджийка“, в землището на гр. Русе, като се изпълнят изискванията на чл.108, ал.2 от ЗУТ. С проекта ПУП – ПЗ да се определи „Вилна зона“ (Ов), съгласно предвижданията на ОУПО – Русе, като се спазят изискванията за нормативно определените устройствени показатели за зоната. Да се предвиди ново застрояване, определено със задължителни и ограничителни линии на застрояване, съответстващо на скицата-предложение.

ПУП да се изготви в обем и съдържание съгласно изискванията на Наредба №7/22.12.2003г. за правила и нормативи за устройство на отделните видове територии и устройствени зони и Наредба №8/14.06.2001г. за обема и съдържанието на устройствените планове, при спазване на изискванията на.

Решението подлежи на разгласяване по реда на чл. 124б, ал. 2 от ЗУТ.

**Точка 33**

**К.л. № 443 Зачестилите многобройни сигнали за миризми във всички райони на града**

 **Акад. Христо Белоев:** Галичка Николова. Моля за тишина.

 **Г-жа Галичка Николова:** Уважаеми колеги, аз първо искам да благодаря на всички за участието, което предварително дадохте при обсъждането на този проблем, особено в групата по екология и помощта на всички, докато се изчисти моето допълнение към предложението. И тъй като предполагам, че всички сте чели контролния лист ще премина само към допълнението, което на база на исканията на гражданите на град Русе, предлагам да приемем решение.

 **Акад. Христо Белоев:** Има ли промяна в предложението на решението?

 **Г-жа Галичка Николова:** Не.

 **Акад. Христо Белоев:** Ами поддържаш това, което е последното становище.

 **Г-жа Галичка Николова:** Поддържам предложението и ви моля да вземете отношение и да гласувате положително, като с това Комисията по екология ще приеме основните ангажименти по предложения за решаване на проблемите. Всъщност аз имам допълнение към първото предложение.

 **Акад. Христо Белоев:** Да, да. Ако има допълнение го четеш.

 **Г-жа Галичка Николова:** Да. Възлага на Постоянната комисия по екология да се запознае, обсъди, обобщи и анализира информацията по темата, като прецизира гражданските искания с оглед крайния резултат от техните предложения. Второ - да направи консултация и събере информация и предложения от всички институции – РИОСВ, РЗИ, АОСВ, Дирекция „Инспекция по труда“, РДНСК, имащи отношение към проблема със замърсяване на въздуха в града. Да предложи анализ и набележи мерки за необходимите стъпки и действия за решаване на поставения от гражданите на Русе дългогодишен проблем в срок до 15.03.2025 година и ги внесе за разглеждане, обсъждане и приемане на предстоящата сесия през месец Март. Благодаря ви.

 **Акад. Христо Белоев:** Благодаря. Мариян Димитров, изказване.

 **Г-н Мариян Димитров:** От името на група, господин Председател.

 **Акад. Христо Белоев:** От името на група.

 **Г-н Мариян Димитров:** И като председател на Комисията по екология. Предложенията на уважаваната от мене госпожа Галичка Николова бяха 2. Разбира се и двете са целесъобразни, но първото беше в незаконосъобразен вид. Сега е приведено в законосъобразен вид, само че това предложение според мен е неработещо, защото натоварваме Комисията по екология с едни задължения, които тя няма как да изпълни. Между впрочем, във всички комисии колегите гласуваха въздържали се, поне в тези, в които участвах, не защото съм против, което тя предлага, а по начина, по който го предлага. В Комисията по екология няма нито един специалист с екологично образование или с образование химия, а тук си говорим за замърсители на въздуха и за други неща. И мисля, че няма как комисията да свърши тези неща. Ние не можем да поканим никого, защото сме помощен орган комисията. Сега тя го е качила горе в мотивите. Което беше в решение го е качила в мотивите. Съответните директори на предприятия, управители и така нататък, може да ги кани кметът на общината или председателя на общинския съвет, защото аз не съм и комисията орган, който може да води кореспонденция с тях въобще. Като гражданин – да. Също така си направих труда да разгледам какво е ставало през годините, защото трябва да стъпим на нещо, което съществува. Няма да откриваме топлата вода. През годините е направен един Обществен съвет по околна среда към община Русе, който е, както е записано експертно консултативен орган към кмета, има за цел да подпомага местната власт и към общинския съвет разбира се, местното самоуправление при формиране на позиции, поемане на инициативи за развитие и провеждане на общинската политика по опазване на околната среда. Чрез работата на съвета се цели осигуряване на гражданско участие и контрол в управлението на въпросите свързани с околната среда. Обществения съвет има право да прави предложения за организиране на местни референдуми, да отстоява правото на гражданите на община Русе за чист въздух. Между впрочем се срещнах и с гражданските организации, които казват добре, ама ние искаме да участваме. С правилника на този обществен съвет, те имат право да участват. Там са членове и председателя на общинския съвет, и кмета, и целия Отдел „Екология“, в който има специалисти с нужното образование и с нужната експертиза. Така че, може би състава само трябва да се актуализира и да се допълни с всички членове на Комисията по екология, за да може и колегите, а то няма проблеми, който има желание да стане член на този обществен съвет, дори до момента да не е такъв. Също си направих труда да се запозная с Наредбата за опазване на околната среда на територията на община Русе, гласувана от общинския съвет. В нейния член 3, компетентния орган по прилагане на наредбата, кметът на общината, който изготвя Програма за управление качеството на атмосферния въздух, общинският съвет взема решение по предложение на кмета и така нататък. Има една глава за чистотата на атмосферния въздух, която казва, че за чистотата и качеството на атмосферния въздух на територията на община Русе отговаря кмета на общината. Само забравих да кажа, какво ми казаха гражданите. Те ми казаха, а бе вие, кога ще ги правите тези заседания? Вие ги правите в 10:00 ч. в комисията, ние сме на работа, ние не можем да участваме. Хубаво беше в обществения съвет, защото той се провеждаше вечерта от 17:30. Аз не мога да ангажирам, мога да насроча заседание вечер и да дойда, не ме бърка да дойда вечер, но не мога да ангажирам администрацията да стои вечер и да работи заедно с комисията. Нали има и други пречки, поради което, за да стане нищо работещо, като приемам материала, така както го е внесла колежката, предлагам промяна в проекта за решение, който да придобие следния вид. Като първа точка: „Възлага на кмета Пенчо Милков да възобнови, защото той не е закрит този обществен съвет и правилника му стои, работата на съществуващия Обществен съвет по околна среда към община Русе, чиито състав да се допълни с всички членове на Постоянната комисия по екология.“ И второ: „Възлага на Обществения съвет по околна среда към община Русе да се запознае, обсъди, обобщи и анализира информацията по темата, като и това, което е в предложението на Николова.“ Само че, срокът не може да бъде 15 Март, защото тази среща с тези директори и така нататък, това не са елементарни неща. Аз съм участвал в такива процедури. И в срок до 15 Юни 2025 година и кметът ги внесе за разглеждане, обсъждане и приемане на предстоящата сесия през месец Юли, тя е казала Март, аз казвам през Юли 2025 година. Това ще ви го дам. Това е предложение за промяна на решението. Ако вносителят го приеме – добре, да го гласуваме. Ако смята, че ще се размият гласовете в залата, ако иска да оттегли материала, да го обсъдим още веднъж, ако трябва и да коригираме нещо и да го внесем на следваща сесия.

 **Акад. Христо Белоев:** Дайте предложенията на вносителят да ги погледне и после ще ми ги предадат. Ами да де, тя да си ги види. Ако нещо има, ще ги гласувам. Никола Лазаров.

 **Г-н Никола Лазаров:** Уважаеми господин Председател, уважаеми общински съветници, уважаеми господин Димитров. Ще прочета тук и официално, така да го кажем като становище, което има администрацията по въпроса, но ще си позволя и така да изкажа едно лично мнение. Виждам, че някак си се притеснявате да излезете от удобната роля на критик. И не знам като председател на тази комисия, единствените Ви задължения явно смятате, че са да дойдете да си проведете събранието, да давате дума и съответно нали да отправите критика, което е абсолютно във Ваш стил. Да кажа за обществения съвет, че срокът на работа на този обществен съвет е изтекъл. Тоест, ако погледнете в правилника, това е било за 2 години. Към момента работим естествено по този правилник и ще ви запознаем допълнително вече с решението на общината. По отношение на това, за че Вашите колеги общински съветници са гласували като „въздържали се“, те гласуваха „въздържали се“, точно защото имаше нужда да се направи корекция, която е направена. Тоест, те не са били „против“. Та ще премина, за да не губя време повече ще премина нали към становището на администрацията. Уважаема госпожо Николова, във връзка с Вашето предложение, Ви уведомяваме следното. Наблюдението и контролът върху качеството на атмосферния въздух на територията на община Русе се осъществява от автоматична измервателна станция, разположена в град Русе – АИС „Възраждане“. Същата е включена в Националната система за мониторинг на КАВ, част от Националната система за мониторинг на околната среда към АОСВ. Във връзка с дадената възможност на член 20, алинея 2 от Закона за чистотата на атмосферния въздух, общинските органи съгласувано с министъра на околната среда и водите, могат да изграждат местните системи за наблюдение и контрол на качеството на атмосферния въздух в районите на тяхната територия, е създадена местна система за наблюдение и контрол на качеството на атмосферния въздух, а именно АИС „Дружба 2“, АИС „Родина 2“, АИС „Петър Берон“, като предстои доставка, изграждане и въвеждане в експлоатация на преместваема автоматична станция по метода на ДОАЗ. Извършена е инвентаризация на промишлените производства в град Русе, създаден е екологичен кадастър, който е част от Географско-информационната система на град Русе. Община Русе многократно е сезирала министър-председателя на Република България, Министерството на околната среда и водите, Изпълнителна агенция по околната среда и водите, изпълнителния директор на Националното сдружение на общините на Република България, народните представители, областният управител на област Русе, Регионална здравна инспекция - Русе, Регионална инспекция по околна среда и водите - Русе. Държавата е запозната с фактологията и с необходимостта от въвеждане на законодателни промени, свързани с приемането на по-строги пределни допустими концентрации на вредни вещества в атмосферния въздух. Завишаване честотата на извършвания мониторинг, установяване на причините на неприятните миризми и прецизиране на мерките, с цел осигуряване на чистотата на атмосферния въздух. По отношение на внесеното от Вас предложение, Община Русе изразява готовност да вземе участие в работната група и да си сътрудничи с членовете на комисията, за да изготви обща позиция на русенската общественост по проблемите, свързани с качеството на атмосферния въздух на нашия град. Благодаря ви.

 **Акад. Христо Белоев:** Да, благодаря. Трябваше първо да му дам на него думата. Извинявам се на Йовчо, реплика. Репликата е на теб. Първо Йовчо, след това ти. Значи, трябваше първо да дам думата на администрацията, за да си кажат становището и тогава изказванията. Извинявам се.

 **Г-н Йовчо Смилов /реплика/:** Уважаеми господин Председател, уважаеми колеги. Моята реплика загуби смисъл след това, което каза господин Лазаров. Аз просто исках да кажа, че труда, който е направил господин Мариян Димитров е умножен с „0“ за мен, защото гаранционният срок на обществения съвет в кавички е изтекъл отдавна. Той беше създаден за 2 години, така че такъв в момента няма.

 **Акад. Христо Белоев:** Дуплика, Мариян Димитров. Както си му е реда.

 **Г-н Мариян Димитров /дуплика/:** Уважаеми колеги, а бе четете го този правилник. Сега как твърдите неща, които не са верни. Ето го правилника, Обществения съвет по околна среда към община Русе няма срок. В член 5, алинея 5 пише: „Съставът на съвета се определя за срок от 2 години“. Няма никакъв проблем да се актуализира състава и да се определи отново, но това не значи, че няма обществен съвет и че няма консултативен орган към кмета. Никъде не се говори как се закрива този обществен съвет и как спира да функционира. Това, което господин Лазаров, ще му отговоря и на него разбира се, защото нямаше как да стане. Тука вметва, че аз се плаша нали и ще изляза от ролята на критик. Не бе, не се плаша, макар че много преди господин Лазаров да е следил работата на общинския съвет аз съм я следил и помия тук едни пунически битки за корабната, да възложим ли нещо на кмета Пламен Стоилов или да не го възложим и как групата на БСП искаше да му възложи да намери инвеститор за корабната, а пък ГЕРБ го пазеше да не му възложи такова нещо. Сега изпадаме в същата хипотеза. Аз мисля, че работата ще бъде свършена по-добре и по-качествено през обществения съвет и по този начин ще бъдат удовлетворени и гражданите и ще бъде свалено напрежението. Но ако изключително много държите аз да водя този процес, нямам нищо против.

 **Акад. Христо Белоев:** Марияне, помислихме, че бягаш от отговорност, затова прехвърляш нали. Орлин Дяков, изказване. Има, записано е. Орлин Дяков, Анатоли Станев, Елеонора Николова. Така е по реда. Както си върви тука.

 **Г-н Орлин Дяков:** Уважаеми колеги, аз мисля, че пак си губим времето. Предишният мандат беше създадена една комисия специално с такава цел. Уважавания от мен господин Дауд Ибрям беше председател. Накрая тази комисия излезе с едни данни и от това нищо не се промени. Кипи безсмислен труд и ентусиазъм. Ние нямаме никакви правомощия да въздействаме, правни имам предвид, да въздействаме върху което и да е предприятие. Не знам как, на какъв принцип ние определяме точните замърсители. Как ги определяме. Тука пише на едно място, че трябва да направим платена проверка. Кой я плаща тази проверка? След това пише, че ще им вземем разрешителните. Кой ще им ги вземе тези разрешителни? Ще правим подписка и на базата на тази подписка ние ще им вземем разрешителните и ще ги закрием. И знаете много. Сега, просто трябва да бъдем сериозни. Аз разбирам желанието на всички да дишаме по-чист въздух. Няма тук човек в тази зала, както и навън да не е запознат с проблемите на нашия град с въздуха. Всички искаме това да се промени. Но ние нямаме никакви законови лостове да го направим. И за мене още по-лошото е, и за мене и бих казал и нечестното е, това да се обсъжда на общинска сесия. И накрая става така, че видите ли аз искам да променя нещо, ама те не искат. Което е безкрайно нечестно. Нечестно е спрямо авторитета на общинския съвет, да натоварваш общинския съвет с правомощия, които той априори няма, за да се покажеш колко искаш да бъде чист въздуха на града, извинявайте е некоректно. Некоректно е към всеки един от седящите в тази зала. Защото утре, кой разбрал - кой не разбрал, мен ще ме питат защо не направихте нищо да изчистите въздуха и аз трябва да му обясня на него, как се чисти въздух. И това, че ние нямаме как да го направим, освен да го измерваме, това го знаем вече. И даже и не съм сигурен и не разбрах до края последните измервателни станции дали могат да послужат като данни пред съда. Дори и това не знам дали е така, защото дори да се опитаме да набедим, защото ние няма как да докажем. Няма как да докажем, кой замърсява въздуха на града ни. Това се повтаря вече поне пред мен за не знам 12-14 години се повтаря по един и същи начин. И в момента това е абсолютно популизъм от най-дребно качество ще го нарека, спекулация с един проблем, който натоварва нас. И е безкрайно повтарям нечестно някой да си го позволява. И извинявайте колеги, но навънка хората не ни делят кой от коя партия е. Те казват онези в общинския съвет. И всеки от нас вече е виновен, че абсолютно разумно ще гласува „против“ този материал. Аз ще ви помоля, приключвам. Аз ще ви помоля, когато говорим за въздуха на града ни, да имаме по-голяма отговорност, а не да спекулираме с проблема, който е известен на всички.

 **Акад. Христо Белоев:** Благодаря. Елеонора Николова. Отстъпи Анатоли Станев реда нали, само да кажа.

 **Г-жа Елеонора Николова:** Уважаеми господин Председател, уважаеми колеги общински съветници. От изказването на колегата преди мен аз разбрах това, че въпросът за въздуха не може да бъде адресиран към Общински съвет - Русе. Отказвам да разсъждавам по този начин, защото ние казваме няма такъв проблем, който общински съвет да се заеме и да се занимава с него. Никой не е казал, че Общински съвет - Русе има правомощия правни, административни да реши проблема. Но след като има такъв проблем, никой не ни е освободил от задължението той да бъде наблюдаван, да се събират сведения, да се изискват доклади и защо не да се правят и законодателни предложения пред органа, който може да реши това. В предходния мандат ние имахме такава комисия. Аз си спомням, че председател на Комисията по екология беше господин Дауд Ибрям и той си свърши работата. Той си свърши работата. Той прочете един много задълбочен доклад, беше работила цялата комисия по екология по този въпрос, бяха събрани много относими към проблема материали, които дадоха възможност след това и кмета и всички останали и РИОСВ включително, да адресират въпросите към институциите, които могат да ги решат. Аз смятам, че когато града има проблем, ние не можем да кажем, че той не е на общинския съвет. Така разсъждавам аз, още повече, че председател на комисията в момента е един народен трибун, както знаем и той се съгласи с тази тежка задача комисията да работи по проблема.

 **Акад. Христо Белоев:** Мариян Димитров, реплика. И втора на Орлин Дяков има.

 **Г-н Мариян Димитров /реплика/:** Уважаема госпожо Елеонора Николова. Реплика Ви правя. Значи това, което казвате не е вярно, просто не сте следили внимателно процеса. Аз съм участвал във всички комисии. Те бяха две. Това беше Комисия за чистотата на атмосферния въздух, която имаше Правилник, по който беше направена. Ето и господин Пазарджиев ще го потвърди, а другото беше общественият съвет. Там където беше доклада господин Дауд Ибрям беше в друго качество. В качеството на тази комисия за чистотата на атмосферния въздух. И той имаше възможност да го направи, защото той е един от най-големите специалисти в града по екология. Но понеже държите трибун ли, какъв съм бил де да знам, аз ще насрочвам, ако изобщо вмените това задължение на Комисията по екология, ще насрочвам само вечерни заседания и искам администрацията да ми подсигури целия Отдел „Екология“ да присъства на тях.

 **Акад. Христо Белоев:** Няма проблеми. Реплика, Орлин Дяков.

 **Г-н Орлин Дяков /реплика/:** Значи, колеги… Абсолютно съм съгласен, че всеки проблем на града може да бъде обект на наши разисквания. За мен основният проблем е какво се променя след това. Защото за такъв болезнен проблем, какъвто е чистотата на въздуха в града ни, тук си говорим, внасяме някакви материали и нищо след това не се променя, както вече нищо не се е променило толкова години. Излизаме виновни. Колеги, излизаме, че ние не правим нищо, разбирате ли? И затова според мен нашата работа трябва да бъде в рамките на нашите възможности, а не да се занимаваме само с неща, които казваме „а бе да, знаем за този проблем“. Да, ние сме длъжни щом сме общински съвет, ама нищо не може да направим. И каква е ползата от цялата работа? Отвън хората ще кажат пак: „нищо не правят“. Наистина съгласен съм, да, но трябва да има някакъв резултат. Иначе отношението на гражданите на града към нас става същото, каквото е и с и без резултат. Благодаря ви.

 **Акад. Христо Белоев:** Благодаря. Анатоли Станев, изказване.

 **Г-н Анатоли Станев:** Уважаеми господин Председател, уважаеми колеги. Ще се опитам да бъда максимално кратък. Първо по отношение на комисията в предния мандат на общинския съвет. Да, тя имаше своите функции. Аз самия съм изслушван в тази комисия без комисията да може принудително да ме извика, но това не споделям трактовката на господин Димитров, председател на Постоянната комисия по екология, където считам, че е мястото на тази проблематика по отношение на общинския съвет, а не в някакви извънредни органи. Неговото виждане е такова, не може да кани и да изслушва. Напротив, господин Димитров. Може да кани и да изслушва. Не може да доведе някого принудително. Това не означава, че не може да изслушва тъй наречените аз никакви термини в тази посока не харесвам - „потенциални замърсители“. Друг е въпросът, че ние нямаме право да ги квалифицираме, докато нямаме влезли в сила наказателни постановления срещу всеки от тях. И понятието „замърсяване и изчистване“ на въздуха също неправилно се спекулира с него, защото замърсяване на въздуха означава нарушение на пределно допустимите норми на следените показатели, каквито ние все още нямаме поради специфичното новоприлагане и поради нашето дългогодишно искане на русенци и на всички органи за средномесечни, както са сега и средногодишни норми да ги направим да се следят по-често следените показатели и тогава вероятно ще установим замърсяване. Но сега имаме установяване, което е субективно на неприятни миризми и разпространение извън зоните на производствените площадки на твърдените от нас замърсители, които ви припомням, че трябва внимателно да ги квалифицираме. А иначе бихме подкрепили и точно господин Димитров, в рамките на работата на Постоянната комисия по екология към общинския съвет е мястото на подобни трактовки. Благодаря.

 **Акад. Христо Белоев:** Да, благодаря. Също е заявено от Галичка Николова, но няма право да се изказва. Накрая може като вносител да обобщиш. Биляна Иванова, изказване. Накрая след всички изказвания.

 **Г-жа Биляна Иванова:** Много са говорили колегите, че чак дунапренчето тръгнало да си ходи. Уважаеми господин Председател, господа заместник-кметове, колеги общински съветници. В комисията по екология всъщност аз направих предложението тази функция да се поеме от постоянната комисия вместо допълнително създадена временна комисия за целта, такава вече имахме. Тя действително господин Димитров кани и така наречените, колкото и да не харесваме тази дума „потенциални замърсители“ и експерти от други институции. Никакъв проблем няма да го правим на разширени заседания на Постоянната комисия по екология и действително тук подкрепям господин Станев, че това е мястото, защото няма по-голяма тежест от постоянните комисии към общинския съвет, които да обсъдят даден проблем и ако сметнат за необходимо да отправят предложение до общинския съвет, който да гласува едно или друго решение, каквото бъде предложено и прието от общинските съветници. Да, съгласна съм обаче и с господин Дяков, който казва, че проблемът не може да бъде решен на общинско местно ниво. Проблемът е законодателен и трябва да спрем да си затваряме очите и да залъгваме гражданите, че нещо друго стои в основата на решаването на проблема с чистия въздух за град Русе. Да, проблема се корени в националното законодателство и липсата на воля в законодателните органи и в Министерски съвет и Министерство на околната среда и водите, да предприемат съответните мерки и да направят съответните нужни изменения в нормативните актове, които имат национално действие. Това, което смятам, че можем да направим и затова всъщност предложих да работи по този въпрос комисията, е да направим и ние едно такова предложение за законодателни изменения, каквото многократно е правено от кмета на община Русе с отделни писма към всеки един нов министър, който много често се сменя в последните 3-4 години. Така че, това е нещото, което ние можем да направим и наистина институциите да започнат да работят като една и всички институции в местната власт също да започнем да работим като една, което смятам, че можем да го постигнем с тази комисия. Благодаря.

 **Акад. Христо Белоев /реплика/:** Благодаря. Като реплика само искам да вмъкна нещо. Всяка една от постоянните комисии на общинския съвет, извън дневния ред и точките, които разглежда, които са обект на сесиите, може по обществено значими проблеми или пък по някакви други важни, които са в направлението, да си определят определена тематика, да заседават, да канят хора, за което ще се съдейства разбира се по всякакъв начин, за да се търси решение по различни въпроси. Така, други изказващи се няма. Галичка Николова. Не, нали трябва да обобщиш нещо, приемаш ли - не приемаш ли, да знам какво да гласувам. Дайте ми на Мариян Димитров предложението, което остана при Вас.

 **Г-жа Галичка Николова:** Щом трябва. Аз твърдо поддържам моето предложение и отказвам предложението на господин Димитров, за да се прехвърля топката в краката на кметът, на обществен съвет към кмета и така нататък. Мисля, че ние не трябва да бягаме от отговорност, а трябва да си стоим на позициите и да разгледаме проблема, да направим каквото можем заедно с общинска администрация, с другите институции, които работят по въпроса и съответно да излезем с предложения, които както законодателни промени, така и местни промени биха могли да решат.

 **Акад. Христо Белоев:** Благодаря. Никола, дайте ми предложението на Мариян, което остана при Вас. Гласуваме вече по решенията, предложение на Мариян Димитров, проектът за решение да придобие вида: „Възлага на кмета Пенчо Милков да възобнови работата на съществуващ Обществен съвет по околна среда към Община Русе, чиито състав да се допълни с всички членове на постоянната комисия. И второ: „Възлага на Обществен съвет по околна среда към Община Русе да се запознае, обсъди, обобщи и анализира информацията по темата, като … в срок до 15.06 ги внесе за разглеждане“. По това предложение да гласуваме сега.

**КВОРУМ – 45. С 9 „за“, 9 „против“ и 27 „въздържали се“ не се прие предложението.**

 **Акад. Христо Белоев:** Решението, което Галичка Николова внесе. Гласуваме.

**КВОРУМ – 45. С 34 „за“, 1 „против“ и 10 „въздържали се“ се прие**

**РЕШЕНИЕ № 452**

 На основание чл.21, ал.2, във връзка с чл.21, ал.1, т.23 от ЗМСМА, Общински съвет - Русе реши:

1.Възлага на Постоянната комисия по Екология да се запознае, обсъди, обобщи и анализира информацията по темата като:

1.1. Прецизира гражданските искания, с оглед крайния резултат от техните предложения.

1.2. Направи консултация и събере информация и предложения от всички институции – РИОСВ, РЗИ,ИАОС, Дирекция „Инспекция по труда“, РДНСК, имащи отношение към проблема със замърсяване на въздуха в града.

1.3. Предложи анализ и набележи мерки за необходимите стъпки и действия за решаване на поставения от гражданите на Русе дългогодишен проблем, в срок до 15 март 2025 година и ги внесе за разглеждане, обсъждане и приемане на предстоящата сесия през м. март.

**Точка 34**

**Даване съгласие на „Общински транспорт Русе“ ЕАД за сключване на договор за кредит – тип овърдрафт и договор за инвестиционен кредит**

 **Акад. Христо Белоев:** Златомира Стефанова.

 **Г-жа Златомира Стефанова:** Благодаря, господин Председател. Уважаеми общински съветници, в Община Русе е получено писмо от изпълнителния директор на „Общински транспорт“ ЕАД. С това писмо той моли общинския съвет да даде съгласие дружеството да получи от „Алианц банк България“ АД оборотно финансиране в размер до 500 000 лева, както и инвестиционно кредитиране за закупуване на специализирана апаратура за диагностика и откриване на кабелни повреди. Одобрението е получено от банката на 25.11.2024 година за финансиране на „Общински транспорт Русе“ за кредит тип овърдрафт в размер до 500 000 лева, със срок на усвояване до 24.12.2025, със срок на кредита 12 месеца с опция за подновяване на следващ едногодишен период с краен срок до 25.12.2034 година. Част от обезпечението на кредита е ипотека върху земеделски земи, собственост на Община Русе, представляващи поземлен имот с идентификатор, както ви е описан в контролния лист в землището на село Семерджиево, поземлен имот в землището на село Просена и поземлен имот с идентификатор в землището на село Червена вода. Средствата от овърдрафта ще се ползват за покриване на временния недостиг на оборотни средства, предизвикан от забавяне на дължимите средства от държавните субсидии и компенсации. Освен кредита тип овърдрафт, банката е одобрила инвестиционно кредитиране в размер до 91 300 лева, срок на кредита 60 месеца, с гратисен период и срок на усвояване до 9 месеца от датата на договора, като усвояването е изцяло или поетапно след представяне на необходимите документи. Финансовите средства ще се използват за закупуване на специализирано оборудване за локализиране на кабелни повреди, както и други такива, необходими за дейността на транспортното дружество. Всички параметри на оборотното и инвестиционно финансиране са ви посочени изчерпателно в проекта за решение. Тъй като предложението беше писано наистина бързо и трябваше да се внесе във връзка с краткия срок, имаме две грешки, които бихме искали да внесем като поправка. В точка 1.10 следва да се чете: „особен залог по Закона за договорите за финансово обезпечение на сметките на „Общински транспорт Русе“ ЕАД в „Алианц банк“ АД, ипотека на земеделски земи, собственост на Община Русе, а именно поземлен имот с идентификатор 66158.61.3, поземлен имот с идентификатор 58637.41.1 и поземлен имот с идентификатор 80480.185.25“ и в точка 3.2 следва да се чете: „Поземлен имот с идентификатор 58637.41.1 по кадастралната карта и кадастралните регистри на село Просена, одобрени със Заповед 18-880/30.03.2018 г. на изпълнителния директор на Агенцията по геодезия, картография и кадастър в землището на село Просена, местност „Аблановското“, с номер по предходен план 041001 с площ 143 847 квадратни метра, трайно предназначение на територията „земеделска“, начин на трайно ползване „нива“, категория на земята при неполивни условия 5-та, предмет на Акт 9313/25.07.2019 г. за частна общинска собственост в списък вписан под 194, Том 2552429664, входящ регистрационен номер 10185/06.08.2019 г. по описа на Службата по вписвания в град Русе“. В останалата си част текстът не се променя. Ако имате нужда от допълнителни въпроси, господин Недев също ще допълни.

 **Акад. Христо Белоев:** Благодаря. Мариян Димитров, изказване. Господин Недев.

 **Г-н Димитър Недев:** Само да допълня, извинявам се за което. Господин Председател, дами и господа общински съветници. Всяка година в края на годината се изпитват известни затруднения. Те са породени от плащанията, които държавата реализира. Притеснителното за тази година е, че към настоящия момент все още на страницата на Министерството на финансите за четвъртото тримесечие няма обявени субсидиите и компенсациите за обществения транспорт. Предната година имаше обявени. Те пристигнаха на 22 Декември, имаше един банков ден само до приключване и това е притеснението да не изпаднем в едно такова състояние да имаме да получаваме средства, а да няма с какво да работим, тъй като този кредит овърдрафт той е за текущи нужди, може да покрива и работни заплати. В случая може би, ако няма такава компенсация изплатена, той ще покрие част от заплатите, но това е практика в бизнеса. Други наши търговски дружества също ползват такъв кредит овърдрафт, така че мисля, че няма да бъде проблем. Иначе финансовите резултати и това, което виждаме като показатели, мога да ви кажа примерно от Февруари, когато постъпленията месечните от продажба на билети са били 200 000, в момента те са за месец Октомври малко над 310 000, за Ноември все още нямам справката, но приходите растат, както и самите вие предполагам виждате, че с назначаването на няколко шофьори веднага се подобрява и се предлага промяна в разписанията, така че услугата, която „Общински транспорт“ предлага да се подобрява. Господин Георгиев е тук, ако има въпроси, може би ще му дадете думата.

 **Акад. Христо Белоев:** Ако има въпроси, ще отговори. Мариян Димитров.

 **Г-н Мариян Димитров:** От името на група, господин Председател. Уважаеми колеги от, уважаеми господин Председател, уважаеми заместник-кметове. Това, което се случва днес, да има нужда от отпускане на кредит, то беше ясно още от началото на годината. В бизнес плана беше записана една загуба прогнозна от около 500 000 лева, 450 000. И трите пъти, в които внасяхме предложението да пътуват пенсионери и ученици безплатно, за да може по този начин да се финансира предприятието, господин Недев ни каза, че нямало загуба, ами имало недостиг на средства. Ами то е същото, ето го недостига на средствата. Едната година се наложи да гарантираме един кредит. Другата година увеличавахме капитала, сега стигаме до овърдрафт, така че аз не съм изненадан от това, което се случва. Добре, че най-после и кметът прозря и на 27.06 подписа този Анекс с предприятието за безплатното пътуване на пенсионери. То не е безплатно, то е начин за подпомагане на общинското предприятие без да нарушаваме закона и директивите на Европейския съюз, да финансираме държавна и общинска помощ и да се намесваме в конкурентния пазар. Картите аз ги следя. Отначало бяха 3 000, след това станаха 6, сега в момента за Октомври са 8 000. От 36 000 пенсионера по-малко от 25%, около 20% са ползвали това право. За да не се случи същото, което става сега и в края на 2025 година и защото по различни причини технически промяната, изготвянето на новата Наредба 14 върви бавно, предлагам в най-скоро време шестте хиляди ученици, които са в Русе, бъдете сигурни няма всички да си извадят карти, да речем половината, да имат право отново да пътуват по цялата градска мрежа. Ако това не се случи до края на месец Януари, ние от групата на Партия „Възраждане“ ще внесем отново материал за безплатно пътуване и да не вземе пак някой да ми каже, че било предизборно, следизборно или еди какво си. Чакам наредбата. Дано това да бъде включено вътре. Участвам в работата на наредбата, макар че не съм член на групата за изготвяне на наредбата. Надявам се да бъде удовлетворено това искане. Както виждате, има полза от безплатното пътуване на пенсионирате, иначе сега дупката в бюджета на предприятието щеше да бъде много по-голяма. Благодаря ви.

 **Акад. Христо Белоев:** Благодаря. Христо Попов, изказване.

 **Г-н Христо Попов:** Благодаря, господин Председател. Групата на „Възраждане“ ще подкрепи тази точка, но разгледах внимателно обезпечението. Сега с новите поправки може би със 100 декара по-малко в Просена ли, да. Както беше първоначално внесен материала 521 декара се предвиждаше да бъдат ипотекирани. Първоначално казвам. Сега са 100 декара да речем по-малко, което са 421 декара. Пазарната цена на нивите, господин Станчев може би ще каже, но по моя информация над 3 000 лева е декар зависи къде се намира, със сигурност. Мисълта ми е примерно има информация за Червена вода, че даже и до 5-6 000 лева струва декара, зависи от това. Но и 3 000 лева да е, въпросът ми е явно това е изискване на банката такова голямо обезпечение. При 420 декара ипотекирани земи, по 2 000 да са е двойно обезпечението, ако са по 3 - тройно. Струва ми се голямо обезпечението, това е цялата работа.

 **Акад. Христо Белоев:** Ти ги питаш, те ти отговарят колко е нали. Златомира Стефанова.

 **Г-жа Златомира Стефанова:** Благодаря, господин Председател. Господин Дяков каза нещо по-рано. Надявам се, че някои хора са го чули, някои не са явно. Обезпечението е изискване на банката минимум 400 декара. Нашето е 408. Благодаря.

 **Акад. Христо Белоев:** Да, Станимир Станчев.

 **Г-н Станимир Станчев:** Уважаеми господин Председател, уважаеми колеги.В едно беше прав господин Димитров, че ние още в началото на годината знаехме, че ще се стигне до това положение сега, дали сега или предния месец няма значение, но това дружество ще има айде да го кажа така - недостиг на средства. И аз отказвам да приема, че сега спешно са разбрали преди 3 дена и са пуснали запитване в „Алианц банк“ и го получаваме този материал, господин Недев на 26-ти, два дена - ден и половина преди сесията. Извинявайте много, но този материал е сериозен. В този материал, който преди ден и половина го получихме беше заложено първоначално това, което са видели всички колеги - 521 декара, и това пише черно на бяло, че е договорено и е коментирано с банката. Днес, 28-ми, ден и половина по-късно ние коригираме залога на 421 декара. Това е фактологията. Как се е стигнало, какво се е договаряло в този процес? Аз разбирам, че все още според мене е отворен процеса на договаряне с банката. Каква ще е гаранцията, че до вечерта или до утре сутринта няма да има други условия? Нали това са въпроси, които се пораждат. Аз обаче ще продължа с малко по-различни въпроси. Това не е ли начин или поема ли се общински дълг? И това не е ли начин за заобикаляне на Закона за общински дълг? Питам и очаквам отговори на тези въпроси. Защото, ако заобикаляме Закона за общинския дълг е едно, а ако сме по Закона за общинския дълг, всички колеги юристи знаят, че процедурата е съвсем друга. Второ, досега залагал ли е „Общински автотранспорт“ имот, който има? Този заложен ли е и къде? В „Общински автотранспорт“, колко договора за заем изобщо има ли? Има ли сега действащи или няма? И ми е много интересно, когато се приемаше концепцията и се говореше за единствен оператор и тогава се твърдеше, че когато дружеството започне да работи като единствен оператор, тогава то ще започне да излиза на печалба. Пет месеца след това, не само че не излиза на печалба, то продължава да затъва с главоломни темпове. Няма да питам, защо нямаме отчети. Това други колеги ще питат. Но предупреждавам както преди година и нещо или две беше, не си спомням вече. Предупредих за едно друго дружество, което започва да се източва и се води към фалит и приватизация, днес 28.11.2024 година, от тази трибуна.

 **Акад. Христо Белоев:** Вече си една минута след времето. Позабързай.

 **Г-н Станимир Станчев:** Аз имам време. В 12:35 предупреждавам, че с това дружество се започва да се случва същото. Това дружество се източва и ще се доведе до фалит, гарантирам ви. Благодаря ви.

 **Акад. Христо Белоев:** Благодаря. Други изказвания няма. Въпроси имаше поставени. Хинкова.

 **Г-жа Милена Хинкова:** В Закона за общинския дълг в член 2, алинея 2 пише изрично: „Дълга на търговските дружества с общинско участие в капитала и още има нататък, не са общински дълг по смисъла на този закон“.

 **Акад. Христо Белоев:** Недев. Имаше поставени въпроси, ако трябва и изпълнителния директор или?

 **Г-н Димитър Недев:** Ами да, може би и той ще отговори. Аз категорично не мога да приема изказването на господин Станимир Станчев и тези твърдения, че предприятието се води към фалит. Напротив, и показателите на самото предприятие са такива. Приходите му се увеличават и това, което се подава като месечни отчети въобще не дава такава информация, нещо да се случва подобно. Това, за което говорим не е оферта на банка, а решение на Управителния съвет на банка от дата 25.11 следобед. Още в петък или четвъртък на председателския съвет, тогава съобщихме, че ако има решение, ще внесем материал за обсъждане. А за подаване на документи разговори, те не се водят ден-два-три предварително, може господин Георгиев да каже, от колко време работи по този въпрос и колко банки са отказали. Въобще не става въпрос да фалираме, защо се внушават такива твърдения, че предприятието трябва да се фалира. Напротив, ние виждаме, че предприятието се подобрява всеки месец и е необходимо време, за да функционира както трябва напълно.

 **Акад. Христо Белоев:** Реплика ли, Станчев? Госпожа Елеонора Николова.

 **Г-н Станимир Станчев /реплика/:** Аз много се радвам, че господин Недев от неговия дългогодишен опит като управител на много търговски дружества, вижда това, само, че ние не го виждаме. И когато той го вижда това нещо, защо са му необходими тогава средства и защо, когато го питахме в началото на годината, колко средства колега ще са ти необходими за тази година? По едно време даже каза, че повече няма да са му необходими. Това спомняте ли си го на предни комисии, колеги? Спомняте ли си го? А така. Е тогава, как сега така стана, господин Недев? С перфектно състояние на дружеството, при едно печелившо дружество, сега видите ли парите ги няма. Благодаря ви.

 **Акад. Христо Белоев:** Елеонора Николова.

 **Г-жа Елеонора Николова:** Уважаеми господин Председател, уважаеми колеги. Моето изказване е в посока на това, че ние този въпрос не бива да го решаваме на парче. През Септември месец няколко групи внесохме въпросът за състоянието на общинския автотранспорт през призмата на гражданите, които всъщност нямат уреден градски транспорт. Една от задачите, които Мариян Димитров ще трябва да изследва, е това колко се замърсява околната среда с увеличаването на частните превозни средства в Русе, защото всички хора се принудиха да се купят по една трошка за 1 000 – 2 000 лева, за да си решат въпроса, за да ходят навреме на работа, да си водят децата на училище и на градини, защото не могат да разчитат на градския автотранспорт. Когато през Септември месец ние дискутирахме този въпрос, се говореше за милион и нещо загуба. Аз не знам какво е фактическото икономическо състояние на това дружество и отказвам да гласувам за поемане на дълг, без да имам цялостната картина. Какво смятат да прави дружество? Да, аз съм наясно, че и госпожа Георгиева е наясно, че се издадоха карти на всички ученици от 1 до 14 клас. Издадоха се картите на пенсионерите по пенсионерски клубове, за да се дръпне държавна помощ, без да знаем дали тези карти се ползват. Не искам да правя квалификация на това действие, някои могат да го направят бързо тук. Но по този начин всъщност инжектираме непрекъснато това дружество, без да знаем накъде отива то. Предният път, когато Септември месец дискутирахме, когато тук всички казаха, че това е пътя дружеството да реши всички проблеми в града, че те вече са решени, отговорът на изпълнителния директор беше с едно изречение. Аз искам да получа пълен отче за финансовото състояние, за Бизнес програмата на това дружество, за това какво ще се случва, как ще се изплаща този дълг, защото действително ние затъваме. Това решение явно не е далновидно. Явно гражданите на Русе нямат градски транспорт, поради което въздуха продължава да се замърсява, а това, че ние инжектираме през държавата, която малко сме поизлъгали, това дружество - това е отделен въпрос.

 **Акад. Христо Белоев:** Благодаря. Деница Иванова. Реплика, извинявай. Да, Росица Георгиева. И Мариян Димитров, реплика. Марияне, придвижи се ей тъй по-наблизо.

 **Г-жа Росица Георгиева /реплика/:** Уважаеми господин Председател, уважаеми колеги общински съветници. Това, което каза госпожа Елеонора Николова по отношение на картите за ученици до 14 годишна възраст. За съжаление, госпожо Николова, те и това не можаха да направят. Да, защото се оказа, че кърти се издадоха само на деца, които си донесоха хартиени снимки. И при положение, че имаше в интернет пространството статии как община Русе се дигитализира, смятам, че това е недопустимо, защото трябваше да се намери вариант, както при издаването на документи за самоличност те ти правят снимка и след това дигитално тя се поставя върху документа. Освен това, аз съм ужасена от вида, по който изглеждат картите. Не знам дали сте ги виждали. Те са едни хартийки с един номер и всеки би могъл да си я създаде. За мен това ще е следващото питане, защото наистина родителите са твърде ангажирани, за да ги върнем преди 10 години да ходят във фотостудио да правят снимка на децата си, за да получат карта, така че не сме източили нищо, защото общината не можа да си… Ами не знам, но общината не можа да си улесни гражданите, тоест децата до 14 годишна възраст, тези които и един път в годината да им се наложи, да могат да го да го използват. Така че, аз ще направя питане към община Русе, при всичката техника и средства, които има, защо не се осигури възможност? На всичкото отгоре учителите се превърнаха във фотографи. Направиха снимки на децата в училище, списъци, след което като ги занесоха им се върна и им се каза: „карти ще имат тези с хартиената снимка“.

 **Акад. Христо Белоев:** Мариян Димитров.

 **Г-н Мариян Димитров /реплика/:** Реплика към госпожа Николова. Госпожо Николова, прекалено много Ви уважавам като юрист, обаче като говорите едни неща, проверявайте ги. Какви пенсионерски клубове, където са издавали карти? Аз си направих труда да отида пред центъра за издаване на карти, имаше опашки от пенсионери в горещото, които чакаха на опашката и се възмущаваха, че трябва да чакат в горещото да представят документи, обаче поне на този етап нямаше друг начин. Така че, това са реални хора, а не фалшиви карти, за да източим държавата или да направим нещо друго. Сега колко често ги ползват, е техен проблем, защото някои си вадят карти, за да имат карти. Като пият едно питие да покажат, че имат карта за безплатно пътуване, която им е дал или кмета или Мариян Димитров, както си решат нали, различни неща чувам. А колкото до вида на картите и това, което говори госпожа Георгиева, в Наредбата, която господин Георгиев готви и се надявам, че скоро време ще бъде готова, се говори за електронни карти, които да имат продължителен срок на действие и да се обезсилват, ако евентуално не дай си Боже лицето почине или нещо друго стане. Така че, мисля че още малко време остава и тези неща ще бъдат решени.

 **Акад. Христо Белоев:** Благодаря. Деница Иванова.

 **Г-жа Деница Иванова:** Уважаеми господин Председател, уважаеми колеги общински съветници. Всъщност аз няма да направя изказване, ще направя процедурно предложение за изслушване на директора на „Общинския автотранспорт“ - Александър Георгиев. Той е човекът, който може да внесе яснота и след като му дадем възможността, ще си позволя в момента да задам първия въпрос към него, а той ще бъде следния: Държавата до момента закъснявала ли е с плащанията към бюджета, респективно към „Общински автотранспорт“? Благодаря.

 **Акад. Христо Белоев:** Добре. Изслушване на изпълнителния директор. Да гласуваме, да. Да, набраха се гласовете. Господин Георгиев, заповядайте.

 **Г-н Александър Георгиев:** Здравейте. За първи път тази година няма публикуван бюджет за субсидии и компенсации в обществения транспорт за четвърто тримесечие, както няма и годишна рамка. Така че е доста трудно да се направи прогноза, какви биха били субсидиите и компенсациите от държавата до края на календарната 2024 година. По въпросния кредит се работи от Април, може би Май месец до момента. Минахме през 5 банки - получихме 3 „твърдо не“, 2 „може би“ и сега на финала се получи едно „да“, което е представено пред вас за гласуване. По отношение на картите, техния вид, лепенето на снимки и прочие неща. Моля, обърнете вашите забележки към министъра на транспорта и министъра на финансите. Ние следваме тяхната процедура, техните образци. Няма как там, където е записано да залепя снимка, аз да отпечатам. Да, картите са смешновати и всеки с един що годе нормален принтер може да си ги изработи вкъщи. Това е утвърдения образец. Аз съм длъжен да го спазвам. Така, към господин Станчев. Тогава, когато припомняте доста избирателно нашия разговор. Тогава ме попитахте с парите, които ми давате ще ме видите ли до края на годината. Казах Ви, че ако стане чудо, няма да ме видите. И чудеса не се случват. Така, по отношение на бизнес плана, който вие гласувате в началото на всяка година, там има поставени цели. Никога в него не сме твърдели, че когато станем единствен превозвач, дружеството ще излезе на печалба. Общественият транспорт на пътници е социална дейност и ако искате той да се развива като социална дейност, да осигуряваме транспорт от 05:00 до 24:00 часа през нощта и да покриваме слабо населените квартали, той трябва да бъде дофинансиран, а ако искате да изкараме дружеството на печалба, мен ми е най-лесно, ще го направя под формата на маршрутни таксита и ще имате транспорт 4 часа на ден. Това е.

 **Акад. Христо Белоев:** Моля за тишина. Благодаря. Мисля, че изчерпахме всичко. Станчев. Да, реплика.

 **Г-н Станимир Станчев /реплика/:** Господин Георгиев, не знам дали как да определя това изказване или може би това, което си говорихме отзад с колегите. Ще помоля колежката Иванова, пардон – Дея. Да де, пак сте Иванова, вие много Иванови. Извинявайте. Ще я помоля да не иска друг път тази процедура за изслушване на управителя, защото каквото каза преди 1 година, преди 2 или преди 3, той казва все едно и също. Това, което каза и сега. Така че, ние нищо ново от него не чуваме, но това си е моя констатация. Относно избирателно или неизбирателно, в един бизнес план и в така една визия за управление на дружеството да чакаме само чудеса и да се надяваме на чудеса, нищо, че сме пред Коледа, може и да станат господин Георгиев, но това е друго нещо. Това е малко несериозно да ми се говори с тези термини. Чакаме чудо, ако не стане чудо - ще искаме пари, ако стане чудо - няма да искаме пари. И сега това сериозен разговор ли е, извинявайте? И според Вас, като Вие така мениджър доста години, този овърдрафт, как да кажа, изгоден ли е? Само погледнете каква собственост се залага, на каква стойност, на какви проценти и за колко време. Благодаря ви.

 **Акад. Христо Белоев:** Благодаря. На кого реплика? На Георгиев. Христо Попов.

 **Г-н Христо Попов /реплика/:** Благодаря, господин Председател. Тъй като в мотивите за теглене на овърдрафта, е посочено, че не са получени държавните субсидии за пенсионерските карти. Да ни кажете за каква сума става дума, колко пари очакваме от държавата, да ги сравним с размера на овърдрафта. Благодаря.

 **Акад. Христо Белоев:** Пламен Рашев, изказване. Да, може ли да се каже само каква е сумата?

 **Г-н Пламен Рашев:** Да, аз имах същия въпрос, но още един въпрос имам. Нека да ни даде информация господин Георгиев, в последните 3 месеца как се движат приходите, за да видим тенденциите.

 **Акад. Христо Белоев:** Той Недев Ви го каза преди малко. Георгиев, заповядай.

 **Г-н Александър Георгиев:** За момента това, което очакваме като субсидии и компенсации от държавния бюджет, на база опита си от предходни години, е от порядъка на около 800 000 лева. Това е, ако държавата запази същата си политика на компенсиране и субсидиране на обществения транспорт.

 **Акад. Христо Белоев:** И прихода за последните 3 месеца да повторите. Недев ги каза - 300 и нещо ги чух там…

 **Г-н Александър Георгиев:** Значи, около 300 000 са от продажба на билети и от порядъка на около 50 000 лева от продажба на карти, тоест около 350 000 лева е нетния приход от продажба на превозни документи.

 **Акад. Христо Белоев:** Благодаря. Няма други, изчерпахме. Гласуваме материала с допълненията, които каза в самото начало Златомира Стефанова.

**КВОРУМ – 37. С 32 „за“, 0 „против“ и 5 „въздържали се“ се прие**

**РЕШЕНИЕ № 453**

 На основание чл. 21, ал. 2, във връзка с чл. 21, ал. 1, т. 8 и т. 23 от ЗМСМА; чл. 219, ал. 2 от ТЗ, чл. 26, ал. 2, т. 3 от ППЗПП, чл. 2, чл. 8, ал. 2, т. 1 и чл. 13, т. 13 от Наредба №9 за реда и условията за упражняване правата на Община Русе върху общинската част от капитала на търговските дружества на ОбС-Русе, Общинският съветреши:

1. Дава съгласие „Общински транспорт Русе“ ЕАД да сключи договор за кредит с „Алианц Банк България“ АД при следните параметри:

1.1. Вид на кредита – овърдрафт;

1.2. Размер на кредита – до 500 000 лева (петстотин хиляди лева);

1.3. Срок на кредита – до 25.12.2025 г. – 12 месеца с опция за подновяване за следващ едногодишен период с краен срок до 25.12.2034 г.;

1.4. Срок на усвояване – до 24.12.2025 г.;

1.5. Усвояване – в режим на овърдрафт;

1.6. Предназначение – за покриване нуждата от оборотни средства на „Общински транспорт Русе“ ЕАД;

1.7. Погасяване – на падеж, с опция за подновяване и последващо удължаване след годишно ревю на 12-я месец;

1.8. Лихвено равнище – базовият депозитен индекс на юридически лица със стойност 0,07% към 25.11.2024 г. + надбавка от максимум 3,2%, но не по-малко от 3,20%.

1.9. Такси и комисиони:

- такса управление – 0,2% годишно върху разрешения размер

- такса ангажимент– 0,2% годишно върху одобрената, но неусвоена част от кредитния лимит

- такса разглеждане документи за кредит, изготвяне на становище и одобрение – 400 лева

- такса предсрочно погасяване – 5% върху предсрочно погасената главница при рефинансиране от друга банка

- всички останали такси – съгласно тарифата на банката

1.10. Обезпечение:

 - особен залог по Закона за договорите за финансово обезпечение (ЗДФО) на сметките на „Общински транспорт Русе“ ЕАД в „Алианц Банк България“ АД

- ипотека на земеделски земи, собственост на Община Русе, а именно поземлен имот с идентификатор 66158.61.3, поземлен имот с идентификатор 58637.41.1 и поземлен имот с идентификатор 80480.185.25.

2. Дава съгласие „Общински транспорт Русе“ ЕАД да сключи договор за инвестиционен кредит с „Алианц Банк България“ АД при следните параметри:

2.1. Вид на кредита – инвестиционен;

2.2. Размер на кредита – до 91 300 лева (деветдесет и една хиляди и триста лева);

2.3. Срок на кредита – до 25.11.2029 г.;

2.4. Гратисен период и срок на усвояване – до 9 месеца от датата на договора;

2.5. Усвояване – изцяло или поетапно, след представяне на проформи фактури, фактури и други разходно-оправдателни документи

2.6. Предназначение – за покупка на уреди и системи за локализиране на кабелни повреди, както и други такива, необходими за дейността;

2.7. Погасяване – до 60 равни месечни вноски по главница, съгласно погасителен план;

2.8. Самоучастие – 25% от стойността на инвестицията, без ДДС;

2.9. Лихвено равнище – базовият депозитен индекс на юридически лица със стойност 0,07% към 25.11.2024 г. + надбавка от максимум 3,8% надбавка, но не по-малко от 3,80%.

2.10. Такси и комисиони:

- такса управление – 0,2% годишно върху разрешения размер за първата година и 0,2% за всяка следваща върху остатъка от кредита;

- такса разглеждане документи за кредит, изготвяне на становище и одобрение – 100 лева

- такса предсрочно погасяване – 5% върху предсрочно погасената главница при рефинансиране от друга банка

- всички останали такси – съгласно тарифата на банката;

2.11. Обезпечение:

- залог на закупеното оборудване в ЦРОЗ към Агенция по вписванията

- особен залог по Закона за договорите за финансово обезпечение (ЗДФО) на сметките на „Общински транспорт Русе“ ЕАД в „Алианц Банк България“ АД

3. Дава съгласие Община Русе да учреди ипотека върху следните недвижими имоти:

3.1. Поземлен имот с идентификатор 66158.61.3 по кадастралната карта и кадастралните регистри на с. Семерджиево, одобрени със заповед №РД-18-888/30.03.2018 г. на Изпълнителния директор на Агенцията по геодезия, картография и кадастър, в землището на с. Семерджиево, местност „Банга“, с номер по предходен план: 061003, с площ 99 163 кв. м, трайно предназначение на територията: земеделска, начин на трайно ползване: нива, категория на земята при неполивни условия: 3, предмет на Акт №9663/20.01.2020 г. за частна общинска собственост, вписан под №67, том 2, н.д. 282, ДВР 669, вх. рег. №676 от 24.01.2020 г. по описа на Службата по вписвания – Русе.

3.2. Поземлен имот с идентификатор 58637.41.1 по кадастралната карта и кадастралните регистри на с. Просена, одобрени със заповед №РД-18-880/30.03.2018 г. на Изпълнителния директор на Агенцията по геодезия, картография и кадастър, в землището на с. Просена, местност „Аблановското“, с номер по предходен план: 041001, с площ 143 847 кв. м, трайно предназначение на територията: земеделска, начин на трайно ползване: нива, категория на земята при неполивни условия: 5, предмет на Акт №9313/25.07.2019 г. за частна общинска собственост, вписан под №194, том 25, н.д. 5242, ДВР 9964, вх. рег. №10185 от 06.08.2019 г. по описа на Службата по вписвания – Русе.

3.3. Поземлен имот с идентификатор 80460.185.25 по кадастралната карта и кадастралните регистри на с. Червена вода, одобрени със заповед №РД-18-891/30.03.2018 г. на Изпълнителния директор на Агенцията по геодезия, картография и кадастър, в землището на с. Червена вода, местност „Орловица“, с номер по предходен план: 185025, с площ 165 380 кв. м, трайно предназначение на територията: земеделска, начин на трайно ползване: нива, категория на земята при неполивно условия: 4, предмет на Акт №11324/08.10.2024 г. за частна общинска собственост, вписан под №197, том 32, н.д. 6873, ДВР 12536, вх. рег. №12887 от 10.10.2024 г. по описа на Службата по вписвания – Русе.

Ипотеката се учредява за обезпечаване на задълженията на „Общински транспорт Русе” ЕАД, ЕИК 117690845 към кредитора „Алианц Банк България“ АД, ЕИК 128001319, като обезпечената главница възлиза в размер на 500 000 (петстотин хиляди)лева, която банката ще отпусне на „Общински транспорт Русе” ЕАД по кредит овърдрафт при следните условия:

* срок на кредита: до 25.12.2025 г. – 12 месеца с опция за подновяване за следващ едногодишен период с краен срок до 25.12.2034 г.;
* срок за усвояване: до 24.12.2025 г.;
* лихва: базовият депозитен индекс на юридически лица със стойност 0,07% към 25.11.2024 г. + надбавка от максимум 3,2%, но не по-малко от 3,20%.

Разходите за учредяване на ипотеката са за сметка на „Общински транспорт Русе” ЕАД.

4. Упълномощава Кмета на Община Русе да подпише договор за учредяване на ипотека върху имотите, описани в т. 3 от настоящото решение.

5. Овластява Изпълнителния директор на „Общински транспорт Русе” ЕАД да извърши всички действия и подпише всички необходими документи в изпълнение на горното решение.

**Точка 35**

**Изказване на Кольо Пазарджиев – вх.№ОбС-1248/10.10.2024 г.**

Заявлението на Кольо Пазарджиев е във връзка с приемане на ГПОД, като изказването бе направено по време на обсъжданията на Точка 1 от дневния ред, а именно „К.л. № 409 Одобрение на Генерален план за организация на движението (ГПОД) за територията на Община Русе“

**Точка 36**

**Питания**

 **Акад. Христо Белоев:** Питане от Станимир Станчев относно зона за отдих в Николово. Процедура, Иво Пазарджиев.

 **Г-н Иво Пазарджиев:** Господин Председател, съгласно член 61, алинея 1 от нашия правилник за точките изказвания на граждани и питания, се отделят не повече от 60 минути за едно заседание. Сега е 12:51, Вие ще прецените дали ще има почивка или не, но моля да спазим едночасовият срок.

 **Акад. Христо Белоев:** Нали искаш обратно? Така, Станимир Станчев. Питане. Първото за новоизградена зона за отдих, Николово. Седем питания има.

 **Г-н Станимир Станчев:** Уважаеми господин Председател, уважаеми колеги. Приятен обяд на напускащите желая. Във връзка с сигнали на жители на село Николово, община Русе, по отношение на новоизградената зона за отдих в село Николово, на кръстовището на улица „Липник“ и улица „Хаджи Димитър“, моля да отговорите на следното мое питане:

1. Какъв е статута и вида собственост на триъгълника в с. Николово?
2. При облагородяване, включващо изливане на фундаменти, поставяне на улично осветление и беседки и изграждане на тротоари, необходимо ли е да има проект?
3. Има ли изграден проект, въз основа на който да е реализирано изграждането на посочената зона за отдих?
4. По какъв начин и въз основа на каква процедура е реализирано това изграждане?
5. Налице ли са издадени строителни книжа, респективно разрешение за поставяне?
6. Представлява ли това текущ ремонт и ако да, въз основа на кои законови разпоредби?
7. На какво правно основание са изляти бетонови фундаменти на улично осветление и пешеходните пътеки, както и фундаментните плочи под беседките?
8. Каква сума е разходвана за реализиране на посочената зона за отдих? Какъв е произхода на средствата/източника на финансиране? По какъв начин се доказва разходването им?
9. Може ли да посочите съображенията на общинска администрация какви са причините да се облагороди точно този триъгълник, при положение, че в с. Николово има и друг, който не е благоустроен и озеленен?

Друг район имам предвид. Благодаря ви.

 **Акад. Христо Белоев:** Благодаря. Отговора. Да, заповядай. Здравка Великова. Сега, към господин Пазарджиев, докато идва госпожа Великова. Беше много излишна процедурата, защото аз така или иначе ще дам 13:00 ч. почивка. Процедура беше, ако ще искате нещо друго. Да, Великова. Моля за тишина.

 **Г-жа Здравка Великова:** Да почвам ли с отговора? Уважаеми дами и господа общински съветници, във връзка с питането на господин Станимир Станчев сме извършили проверка и ви предоставям следната информация. Пространството при кръстовището между улица „Липник“ и улица „Хаджи Димитър“ в село Николово, така наречения от Вас „триъгълник“, представлява поземлен имот с идентификатор, без да го чета, по кадастралната карта и регистри на село Николово, общинска публична собственост, начин на трайно ползване за друг вид озеленени площи. Същия терен е отразен като съществуваща зелена площ и стария регулационен план на село Николово от 1963 година. Площите не са поддържани в много дълъг времеви период и след почистване на растителността и калните наноси, е установено наличие на тротоари и алеи, изпълнени от бетонови плочи. Старите бетонови плочи са подменени с щампована бетонова настилка, което представлява текущ ремонт по смисъла на параграф 5.43, във връзка с член 151 от Закона за устройство на територията. По данни от кмета на село Николово в поземления имот на селото е имало съществуваща зона за отдих преди повече от 50 години, като още тогава на място е имало изградено осветление, питейна фонтанка, беседки и алеи. Изпълнените дейности са свързани с подмяна на съществуващите кабели на ел. осветление и монтаж на нови стълбове, възстановяване на паркова фонтанка и монтаж на водомерен възел, съгласувано с експлоатационното дружество, включително с изходни данни. За монтираните паркови елементи и обзавеждане, не е необходимо издаване на разрешение за строеж, съгласно член 151, алинея 1, точка 12 от Закона за устройство на територията. За изпълнението на всички дейности има сключени договори между кметство Николово и съответните изпълнители на строителните работи. Заплащането на изпълнението на извършеното строителство е извършено съгласно правилата на системата за финансово управление и контрол. Финансовият ресурс е осигурен от бюджета на кметство Николово, който е приет с решение на общински съвет и е в размер на 52 000 лева. Решението през настоящата календарна година да бъде възстановена зоната в конкретния поземлен имот в село Николово е провокирано от множество молби от жителите на село Николово, отправени към господин Ванев, кмет на селото. Бъдещите планове на кмета са да се обособи поне още един кът за отдих в квартал „Гагаля“ през 2005 година. Това е отговора.

 **Акад. Христо Белоев:** Благодаря. Станчев.

 **Г-н Станимир Станчев:** Аз благодаря на госпожа Великова за двумесечния труд, който положи, за да съчинят този отговор. И сега ще покажа на камерата, камерата може ли? Този триъгълник снимката е от 30.04.2024 година. Може да видите и през мапс, знаете, връща се и така нататък. Няма тротоар, няма алейка, няма нищо. Видно, всеки може да го провери това нещо. Второ, няма тука отпада пък изобщо да питам за строителни книжа и разрешителни - те просто ги няма. Тук се тълкува, че е текущ ремонт. Видно от това, което виждаме от тези документи, това не е текущ ремонт. И трето, 50 000 лева са изразходени. Не трябва ли да мине през поръчка? Така че, сега ще направя друго питане, с абсолютно всички документи по въпросния имот и обект, защото според мен има доста несъответствия, но това което ме удовлетворява в отговора, е това, с което започна госпожа Великова, че от години не се е поддържало селото. И въпросът на гражданите на Николово, е кога ще започне да се поддържа селото, кога ще се облагородят тротоарите, кога ще се окоси тревата. Защото ме разведоха доста, още като влизате в самото село отляво и отдясно са бурени. Благодаря ви.

 **Акад. Христо Белоев:** 12:59 ч., почивка. 14:00 ч. продължаваме. 29, преброй ги, 29. 14:00 ч.

***1 час почивка***

 **Акад. Христо Белоев:** Да проверим кворума все пак. Проверка на кворума. Не, всеки си натиска неговото. Хайде, натискайте. 19, така ги преброих и аз - 19. 20. Е, няма, ама Станимире, вместо да свършим 13:30 ч., ние направихме почивка, нали? По правилник трябва да дам. Никой не е предложил да продължим. Ама никой не е предложил. Защо не предложихте? Няма, не може. То няма заседание. Не, няма. Няма, няма. Нямаме, каква почивка? Ние не сме почвали, че да даваме почивка. Ааа, парламента… Чакайте бе, седнете малко. Може някой да дойде. Е аз още един път ще проверя кворума и ако няма затварям. Дай да изчакаме 2 минути и проверявам кворума и пускаме. Айде, че взеха да идват. Няма да дойдат. Декемврийската стана с тежки точки ще бъде. Така, 21.Е, ама остават 8 питания за другия път. Ами Недков искаше почивка, а не идва. Не, аз за Недков говоря, не за тебе. Двадесет и двама. Двадесет и трима. Кой? Абе, 30 минути. Колко са? Двадесет и трима.Стана и 15, сега ще проверим кворума, за да може да регистрираме, които са били тука. Владо, влезте. Кворума ще проверяваме, защото стана и 15. Няма да чакаме безкрайно, проверяваме да. Колко е? А, и 13 ли е? Е, той онзи не е верен. Е, чакам да се съберем да тръгне работата, пък то не ще. Я отвори вратата да видим някой, ако идва да е отворено и гласуваме сега. Остави отворено, айде проверка на кворума стартираме. Двадесет и четири. Никой не идва, нали? Тъй, ами закриваме поради липса на кворум.

**ИЗГОТВИЛ: ЗАМ.-ПРЕДСЕДАТЕЛ:**

 **/Йоанна Гочева/ /Стоян Христов/**